BREAKING NEWS: Covid Gai Miadhu 13 Vana Meehaku Niyaavejje - Vaguthu\nކޮވިޑްގައި މިއަދު 13 ވަނަ މީހަކު ނިޔާވެއްޖެ\nކޮވިޑް-19 ޖެހިގެން މިއަދު ރާއްޖެ އިން 13 ވަނަ މީހަކު ނިޔާވެއްޖެއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ކޮވިޑް ޖެހިގެން 13 ވަނަ އަށް ނިޔާވެފައި ވަނީ 80 އަހަރުގެ ދިވެހި އަންހެނެކެވެ.\nއޭނާ ނިޔާވީ މިރޭ 23:27 ގައެވެ.\nރާއްޖެ އިން ކޮވިޑް ޖެހިގެން ނިޔާވި މީހުންގެ އަދަދު ވަނީ މިހާރު 142 އަށް އަރާފައެވެ.\nމިއަދަކީ މިހާތަނަށް ރާއްޖެ އިން އެންމެ ގިނަ މީހުން ނިޔާވި ދުވަހެވެ. މީގެ ކުރިން އެންމެ ގިނަ މީހުން ކޮވިޑްގައި ނިޔާވީ މެއި މަހުގެ 19 ވަނަ ދުވަހު އެވެ. އެދުވަހު 07 މީހުން ނިޔާވިއެވެ.\nމެއި 25, 2021 00:18\nމަރުވަނީ އާއްމު ރައްޔިތުން. ބޮޑެތި މީހުންގެ އަނބިންނާ މައިން ރަނގަޅުވާނެ. މީސަރުކަރުން ދިން ލަގާއެއް\nމެއި 25, 2021 00:21\nއަދިވެސް ބެންގަލޫރާ ފޯކާ ބިލެތާ ރާއްޖެގެނެސް ދުފެވޭތޯބަލާ..\nމެއި 25, 2021 00:27\nއިބްރާހިމާ ކޮންމެސް ފިޔަވަޅެއް އަޅާބަލަ.\nހެލްތު މިނިސްޓަރު ކޮބައިބާ\nމެއި 25, 2021 00:28\nމިވަރުވާއިރު މިޤައުމުގެ ރައީސަކު އެބަ ހުރި ހެއްޔެވެ؟ ހެލްތް މިނިސްޓަރަކު އެބަ ހުރި ހެއްޔެވެ؟\nއަދީބު ގެ ހަރުބަސް\nމެއި 25, 2021 00:49\nކުރާކަން ފޫ ނުބެއްދުން ދާދި ގާތޭ،\nދުރާލާ ފަސް މޮޅަން ނުބަލައި ހުރިމީހާ،\nމެއި 25, 2021 01:04\nކޮބާހޭ ހެލްތު މިނިސްޓަރު. ގައިގަ ވަރު ޖެހޭ ފާޑު ބޭހެއް ކައިގެން ނަމަވެސް މިކަމަ ނިކުންނަވާ. ނުނީ އިސްތިއުފާދީ.\nމެއި 25, 2021 01:19\nމިހާލުގަ އެމްޑީޕީ އިދިކޮޅުގަ އޮތް ނަމަ އިގޭނީ ކިހާވަރެށް އަރުވާލާނޭ ކަމެއް !؟\nމެއި 25, 2021 01:29\nބޮޑަތި މީހުްނާ ސިޔާސީ މީހުން ތިބީ ރެސޯޓު ތަކުގައި. ރައްކާތެރި ކަމާއެކު. އެމީހުނަށް ޚާއްސަ ޑޮކްޓަރުންނާ އެކު. ރައްޔިތު މީހާ ނެރެ ގާނައިގެން ވޯޓު ހޯދުނީމަ އެ ވެރިންގެ އެދުން ފުދުނީ.\nކޮބާހޭ ސަލާމަތީ ބާރުތައް/؟؟ ކިހާވަރެއް ވީމާބާ އެހީތެރި ަމުގެ އަތެއް ފޯރު ކޮށްދެނީ؟ ރައްޔިތުންނަށްޓަކައި އަންނަ އޯގާތެރި ސަރުކާރުގެ ސިފައަކީ މީބާ/\nމެއި 25, 2021 02:23\nދެންވެސް މިސްކިއްތައް ހުޅުވާ މިސްކިއްތަކުގަ ތަކުބީރު ކިޔަންނުވޭތަ ހެއްދެވި ފަރާތައް ދުއާދަންނަވާ މި ވަބާއިން ސަލާމަތްކުރައްވާތޯ މުޅި ރަށުތެރޭ ހަރުއަޱުން ތަކުބީރު ކިޔާ ކަތުރާނުން ދުންއަޅާ ދަރަޖައަށް ހިގައްޖެ.\nމެއި 25, 2021 04:37\nމިކަމުގެ ޒިންމާ މަސްއޫލުވެރިން އުފުލަންޖެހޭނެ ސަބަބަކީ ގިނަބަޔަކު މިބަލީގައި މަރުވެގެން ދަނީ އެކަށީގެންވާ ޞިއްޙީ ފަރުވާ ނުލިބި ކަމަށްވާތީ،ރައްޔިތުންނަށް ޞިއްޙީ ފަރުވާ ފޯރުކޮށް ދިނުމަކީ ސަރުކާރު ގެ މައްޗަށް ޤާނޫނު ލާޒިމުކުރާ ކަމަކަށްވާތީ، ޞިއްޙީ މާހިރުން ދިން ލަފާ ޤަބޫލު ނުކޮށް ކުރިއަށް އެޅި ފިޔަވަޅެއް ގެ ނުބައި ނަތީޖާ ފެނިގެން މިދަނީ.


Miee Verikamuge Nizaamu Badhalu Kuranvee Vagutheh Noon: Nasheed – adduLIVE\nOct 13, 2020, 09:59 ހަސަން ރަޝީދު\nމިއީ ވެރިކަމުގެ ނިޒާމު ބަދަލުކުރުމަށް ބަހުސް ކުރަންވީ ވަގުތު ނޫން ކަމަށް ރައްޔިތުންގެ މަޖިލީހުގެ ރަައީސް، މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ ރާއްޖޭގެ ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލުކުރަން ގާނޫނު އަސާސީ އަށް ކާށިދޫ ދާއިރާގެ މެމްބަރު އަބްދުﷲ ޖާބިރު ހުށަހަޅާފައިވާ އިސްލާހާއި ގުޅިގެންނެވެ.\nއެކަމާ ގުޅިގެން ނަޝީދު ވިދާޅުވީ ވެރިކަމުގެ ނިޒާމަށް ބަދަލު ގެނައުމަކީ އެމަނިކުފާނު އަބަދުވެސް ދައްކާ ވާހަކައެއް ކަމަށާއި އެހެން ނަމަވެސް ޖާބިރު ހުށަހަޅާފައި ވަނީ އެބާވަތުގެ ބަދަލެއް ނޫން ކަމަށެވެ. އަދި މިއީ އެފަދަކަމަކަށް ބަހުސް ހިންގަންވީ ވަގުތެއް ނޫން ކަމަށް ވެސް ނަޝީދު ވިދާޅުވި އެވެ.\nއަދި މަޖިލީހުގެ ގަވައިދު އޮންނަ ގޮތުން އެ ބިލު ވެސް އެޖެންޑާ ކުރަންޖެހޭ ކަމަށާއި އެ ބިލާ ގުޅޭގޮތުން ގޮތެއް ނިންމަވާނީ މެންބަރުން ކަމަށް ވެސް ނަޝީދު ވިދާޅުވިއެވެ.


އެފް.ސީ.އެސް.ސީ އަދި އަމާންހިޔާގެ މުވައްޒަފުންގެ އިދާރީ އެންމެހާ ކަންކަން ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާގެ މުވައްޒަފުންގެ މުސާރައާ ގުޅުންހުރި އެންމެހާ ކަންކަން ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާއަށް ބޭނުންވާ ތަކެތި ޤަވާއިދާ އެއްގޮތަށް ހޯދުމާއި އެތަކެތި ބެލެހެއްޓުމުގެ އެންމެހާ ކަންކަން ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާގެ މުވައްޒަފުންގެ ރެކޯޑްތަކާއި ވަޒީފާއާ ގުޅުންހުރި އެންމެހާ ކަންކަން ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާގެ މުވައްޒަފުންގެ މަސައްކަތްތައް މޮނީޓަރކޮށް އެޕްރައިޒަލް ފޯވަހިތެރޭގައި އެ މުވައްޒަފުންގެ އެޕްރައިޒަލް ފުރައި ނިންމުމާއި، ސިވިލް ސަރވިސްގެ ގަވާޢިދުގެ ދަށުން މަސައްކަތްތައް ރިވިއުކުރުމުގެ މަސައްކަތް ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާ ހިންގާ އިމާރާތް ބެލެހެއްޓުމާއި މެއިންޓަނަންސް މަސައްކަތްތައް ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެފް.ސީ.އެސް.ސީ އަދި އަމާންހިޔާގެ ލިޔުންކިޔުންތަކާއި ރިކޯޑްތައް ފައިލްކުރުމާއި ފައިލިންގ ސިސްޓަމް ގަވާއިދުން ބެލެހެއްޓުމުގެ މަސައްކަތް މަސައްކަތް ޔުނިޓް ހިންގުމާ ޙަވާލުވެ ހުންނަވާ ބޭފުޅެއްގެ އިރުޝާދުގެ ދަށުން ކުރިއަށް ގެންދިއުން.\nއެޑްމިނިސްޓްރޭޝަން ނުވަތަ މެނޭޖްމަންޓްމިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\nއެޑްމިނިސްޓްރޭޝަން ނުވަތަ މެނޭޖްމަންޓްމިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.


Raees, America Ah Kurevi Thaareehee Dhathurufulhu Ninmavaalavaa Raajje Ah - Vaguthu\nފަގީރު ގައުމުތަކަށް ކޮވިޑުން އަރައިގަތުން ދަތިވާނެ! - 14 ގަޑިއިރު ކުރިން\nރައީސް ސޯލިހުއާ އެމަނިކުފާނުގެ އަނބިކަނބަލުން އެމެރިކާގެ އެއާޕޯޓުގައި\nރައީސް އިބްރާހީމް މުހައްމަދު ސޯލިހު، އ.ދ.ގެ އާންމު މަޖިލީހުގެ 76 ވަނަ ސެޝަނުގައި ބައިވެރިވެ ވަޑައިގެންނެވުމަށް އެމެރިކާގެ ނިއުޔޯކަށް ކުރެއްވި ދަތުރުފުޅު ނިންމަވާލައްވައިފިއެވެ. މި ދަތުރުފުޅުގައި ރައީސް އަރިހުގައި އަނބިކަނބަލުން ފަޒްނާ އަހްމަދާއި ސަރުކާރުގެ މަތީ ފަންތީގެ ވަފުދެއް ބައިވެރިވެ ވަޑައިގެންނެވިއެވެ.\nއާންމު މަޖިލީހުގައި ރައީސް ތަގްރީރު ކުރައްވާފައި ވަނީ ސެޕްޓެމްބަރު 21 ވަނަ ދުވަހު ދިވެހިންގެ މާދަރީ ބަސް، ދިވެހިބަހުންނެވެ. އެ ތަގުރީރުގައި އ.ދ. ގެ ރިޔާސަތާ މުހާތަބްކުރައްވައި ދިވެހިންގެ މާދަރީ ބަހުން ވާހަކަދެއްކެވިކަމީ، މިނިވަން ދައުލަތެއްގެ މަގާމު މީގެ 56 އަހަރުކުރިން ރާއްޖެއަށް ލިބުމާ ގުޅިގެން، ބައިނަލްއަގްވާމީ މަސްރަޙުގައި ބަސްބުނުމުގެ ގާބިލިއްޔަތާ މެދުގައާއި، ރާއްޖެއަކީ އެކަމަށް ކުފޫ ހަމަވާ ގައުމެއްތޯ ބައިނަލްއަގްވާމީ މައިދާނުގައި ކުރެވުނު ސުވާލުގެ ޖަވާބުކަމުގައި އެމަނިކުފާނު ވިދާޅުވިއެވެ. އަދި އެ ވަގުތުކޮޅަކީ ރާއްޖެއަކީ ކުޑަ ގައުމަކަށް ވިޔަސް ދިވެހިން ކުޑަ ނޫންކަން މުޅިދުނިޔެ ހެކިވި ވަގުތުކޮޅެއްކަން ފާހަގަކުރައްވައި މިއީ ހުރިހާ ދިވެހީންނަށް ލިބުނު ބޮޑު އުފަލަކާއި މަތިވެރި ޝަރަފެއްކަން އެމަނިކުފާނު ފާހަގަކުރެއްވިއެވެ.\n76 ވަނަ އާއްމު މަޖިލީހުގެ ރިޔާސާތުގައި ޝާހިދު، ރައީސް ސޯލިހު ތަގުރީރު ކުރައްވަނީ\nރައީސްގެ ތަގްރީރުގައި ކޮވިޑް-19ގެ ބަލިމަޑުކަމަށްވެސް އަލިއަޅުވާލެއްވިއެވެ. އެގޮތުން މިފަދަ ބަލިމަޑުކަމެއް ތަކުރާރުވިޔަ ނުދިނުމަށްޓަކައި މުޅި ދުނިޔެ އ.ދ. ގެ ޢާންމު މަޖިލީހަށް ބަރޯސާވާކަން ފާހަގަކުރައްވައި، އެކަމަށް ބޭނުންވާ ވަސީލަތްތަކާއި، ޙަކަތައާއި، ޢިލްމާއި، ހުނަރާއި، ހޯދުންތައް އެއްތަންކޮށް، އެކަމުގައި ހިއްސާވުމަށް އެއްބަސްވާން ޖެހޭކަން އެމަނިކުފާނު ފާހަގަކުރެއްވިއެވެ. ހަމައެހެންމެ އެމަނިކުފާނުގެ ތަގްރީރުގައި، މޫސުމީ ބަދަލުތަކުގެ މައްސަލައަށް ވެސް އަލިއަޅުވާލެއްވިއެވެ. އެ މައްސަލައިގައި ވާހަކަފުޅު ދައްކަވަމުން އެމަނިކުފާނު ވަނީ މި މައްސަލައިގައި ކުރާ ޝަކުވާއާއި ކުރާ ވަކާލާތުގައި އަމާންދީ، ފަހަތަށްޖެހުމުގެ އިޚްތިޔާރު ދިވެހިންނަށް ނެތްކަންކަން ފާހަގަކުރައްވާފައެވެ. ފަލަސްތީނުގެ މިނިވަން ދައުލަތަކަށް ވަކާލާތުކުރެއްވުމާއި ދުނިޔެއަށް ކުރިމަތުވެފައިވާ ޓެރަރިޒަމްގެ މައްސަލަފަދަ އެތައް މައުލޫއަކަށް އަލިއަޅުވާލެއްވިއެވެ.\nރައީސް އިބްރާހިމް މުހައްމަދު ސޯލިހް، އ.ދ.ގެ ސެކްރެޓަރީ ޖެނެރަލް އެންޓޯނިއޯ ގުޓާރޭޒްއާ ބައްދަލު ކުރައްވަނީ. --- ފޮޓޯ: ރައީސް އޮފީސް\nތަގްރީރު ކުރެއްވުމުގެ ކުރިން އެމަނިކުފާނު ވަނީ އ.ދ.ގެ މައި އިދާރާގައި ބޭއްވި އ.ދ.ގެ ސެކްރެޓަރީ ޖެނެރަލްގެ "ކްލައިމެޓް މޮމެންޓް"ގައި ވާހަކަފުޅު ދައްކަވާފައެވެ. "ކްލައިމެޓް މޮމެންޓް" ބައްދަލުކުރެއްވުމަކީ، އ.ދ.ގެ ސެކްރެޓަރީ ޖެނެރަލްއާއި، އިނގިރޭސިވިލާތުގެ ބޮޑުވަޒީރުގެ ހާއްސަ ދައުވަތެއް ލިބިވަޑައިގަންނަވާ ދުނިޔޭގެ މަދު ލީޑަރުންކޮޅެއްގެ މެދުގައި ބޭއްވެވި ބައްދަލުކުރެއްވުމެކެވެ.\nމި ދަތުރުފުޅުގެ ޙަވާސާގައި، އ.ދ.ގެ އަންމު މަޖިލީހުގެ ރައީސް ރައީސް ޢަބްދުﷲ ޝާހިދާއި އ.ދ.ގެ ސެކްރެޓަރީ ޖެނެރަލް އެންޓޯނިއޯ ގުޓާރޭޒްއާ ބައްދަލުކުރައްވައި އެކިއެކި މުހިންމު މައްސަލަތަކާ ބެހޭގޮތުން މަޝްވަރާކުރައްވާފައިވެއެވެ. އަދި ރައީސް ވަނީ އެމަނިކުފާނުގެ ޝަރަފުގައި އ.ދ. ގެ އަންމު މަޖިލީހުގެ ރައީސް ޢަބްދުﷲ ޝާހިދު ދެއްވި ފަރިއްކޮޅެއްގައިވެސް ބައިވެރިވެވަޑައިގެންފައެވެ.\nރައީސް އިބްރާހިމް މުހައްމަދު ސޯލިހް ޕޯޗުގަލްގެ ރައީސް، މާސެލޯ ރެބެލޯ ޑިސޯޒާއާ ބައްދަލުކުރައްވަނީ. --- ފޮޓޯ: ރައީސް އޮފީސް\nޢާންމު މަޖިލީހުގެ 76 ވަނަ ބައްދަލުވުމުގެ ހަވާސާގައި ރައީސް ވަނީ ހައިލެވެލް ޑިސްކަޝަންތަކާއި ހަފްލާތަކުގައިވެސް ބައިވެރިވެވަޑައިގެންފައެވެ. އެގޮތުން އެއޯސިސްގެ ލީޑާސް ސަމިޓް 2021ގައާއި، ޑާބަން ޑެކްލެރޭޝަން އެންޑް ޕްރޮގްރާމް އޮފް އެކްޝަން އަށް 20 އަހަރު ފުރުން ފާހަގަކުރުމަށް ބޭއްވެވި ހަފްލާ އާއި، ޓްރާންސްފޮމޭޓިވް އެކްޝަން ފޯ ނޭޗާ އެންޑް ޕީޕަލްގެ ފަރާތުން ބޭއްވެވި ހަފްލާގައި އެމަނިކުފާނު ބައިވެރިވެވަޑައިގެން ވާހަކަފުޅު ދެއްކެވިއެވެ.\nރައީސް ސޯލިހު، އ.ދ.ގެ އާންމު މަޖިލީހުގައި ފުރަތަމަ ފަހަރަށް ބައިވެރިވެވަޑައިގަންނަވާފައި ވަނީ 2019 ވަނަ އަހަރެވެ. އެއީ އޭގެ ކުރިން ފާއިތުވި ހަތް އަހަރުގެ ތެރޭގައި ދިވެހިރާއްޖޭގެ ރައީސުންގެ މަގާމު ފުރުއްވަމުން ގެންދަވާ ބޭފުޅަކު އ.ދ.ގެ އާންމު މަޖިލީހުގައި ތަޤުރީރު ނުކުރައްވާ އޮތުމަށްފަހު ރާއްޖޭގެ ރައީސަކު އާންމު މަޖިލީހަށް ވަޑައިގެން ތަޤްރީރުކުރެއްވި ފުރަތަމަ ފަހަރުކަމުގައިވުމުން އެފަހަރަކީވެސް ރާއްޖެއަށް ވަރަށް ހާއްސަވެގެންދިޔަ ފަހަރެކެވެ. އަދި މިފަހަރު އަންމު މަޖިލީހުގައި ރައީސް ބައިވެރިވެ ވަޑައިގެންނެވުން ރާއްޖެއަށް މާބޮޑަށް ހާއްސަވާ ސަބަބަކީ މިއީ ފުރަތަމަ ފަހަރަށް ރާއްޖެއިން އ.ދ.ގެ އަންމު މަޖިލީހުގެ ރިޔާސަތު ބަލަހައްޓާ ފަހަރުކަމުގައިވާތީއެވެ.\nސެޕްޓެމްބަރު 26, 2021 13:36\nމުޅިރާއްޖެ އަށް މިއަދު ވަރަށް ބޮޑަށް މޫސުނއގޯސްވެފައިވަނީ. އަދި އިތުރަށް މޫސުންގޯސްވާނެކަމުގެ ހަބަރެއްމިއޮތީ\nސެޕްޓެމްބަރު 26, 2021 13:58\nދަތުރުފުޅަށް ކިހާވަރެއް ހަރަދުވިތޯ؟\nސެޕްޓެމްބަރު 29, 2021 12:36\nގާތްގަނޑަކަށް ހިޔާފުލެޓްތަކުގެ ހުރިހާ ފިނިޝިންގ އެއްނިންމާލެވޭވަރުވާނެ\nސެޕްޓެމްބަރު 26, 2021 15:56\nކޮބާ 35 ؟


Lanka ge hamanujehumugai gellun libunu konme aailaa akah5lakka rupees | Mihaaru\nބޮޑު ވަޒީރު ރަނިލް ވިކްރަމަސިންހަ އިއްޔެ ކެންޑީ އަށް ވަޑައިގެން ލިބިފައިވާ ގެއްލުންތައް ބައްލަވާލައްވަނީ.\nލަންކާގެ ހަމަނުޖެހުމުގައި ގެއްލުން ލިބުނު ކޮންމެ އާއިލާއަކަށް ފަސް ލައްކަ ރުޕީސް\n12 މާޗް 2018 - 11:052comments\nކޮލަމްބޯ (މާޗް 12) - ސްރީ ލަންކާގައި ހިންގާ ހަމަނުޖެހުންތަކުގައި ލިބުނު ގެއްލުމަށް ސަރުކާރުން ދޭންް ނިންމި ބަދަލުގެ ދަށުން ގެއްލުން ލިބުނު ކޮންމެ އާއިލާއަކަށް ފަސް ލައްކަ ރުޕީސް ދެއްވާނެ ކަމަށް ބޮޑު ވަޒީރު ރަނިލް ވިކްރަމަސިންހަ ވިދާޅުވެއްޖެ އެވެ.\nމި ގޮތުން ކޮންމެ އާއިލާއަކަށް ވަގުތުން އެއް ލައްކަ ރުޕީސް ދިނުމަށް ރަނިލް ވަނީ އަންގަވައިފަ އެވެ. އަދި މި ހަފުތާގައި ބާއްވާ ކެބިނެޓުގެ ބައްދަލުވުމަށް ފަހު އަނެއް ހަތަރު ލައްކަ ރުޕީސް ދެއްވާނެ ކަމަށް ވިދާޅުވި އެވެ.\n"ވިޔަފާރި އަށް ލިބުނު ގެއްލުންތަކަށް ވެސް އެއް ލައްކަ ރުޕީސްގެ އެހީ ދޭނަން،" ކެންޑީ އަށް ކުރެއްވި ޒިޔާރަތަށް ފަހު ރަނިލް ވިދާޅުވި އެވެ.\nމީގެ އިތުރުން ބޮޑު ވަޒީރު ވަނީ ލޯނު ނަގާފައިވާ މީހުންގެ ތެރޭން އެ މީހުންގެ ވިޔަފާރި އަށް ގެއްލުން ލިބުނު މީހުންގެ ލޯނުތައް މައާފްކޮށް ދިނުމަށް ބޭންކްތަކަށް އަންގަވައިފަ އެވެ.\nކެންޑީގެ ހަމަނުޖެހުންތަކުގައި ވަނީ ކެންގައްލާ އޭރިއާ އިން 14 މިސްކިތް ހަލާކުކޮށްލައިފަ އެވެ. އަދި 277 ތަނަކަށް ވަނީ ގެއްލުންދީފަ އެވެ. ރަނިލް ވަނީ ލިބުނު ގެއްލުމުގެ ތަފްސީލް ހަފުތާއެއްގެ ތެރޭގައި ނިންމުމަށް އަންގަވައިފަ އެވެ.\nލަންކާގައި ހަމަނުޖެހުންތައް ބޮޑުވުމުން ކެންޑީގައި އިއުލާންކުރި ކާފިއު ހޮނިހިރު ދުވަހު ވަނީ އުވާލައިފަ އެވެ. ނަމަވެސް އެ ގައުމުގައި އަދިވެސް ވަނީ ކުއްލި ނުރައްކަލުގެ ހާލަތު އިއުލާންކޮށްފަ އެވެ. މިއީ ލަންކާގެ ދާޚިލީ ހަނގުރާމަ ނިމުނު ފަހުން ކުއްލި ނުރައްކަލުގެ ހާލަތު އިއުލާން ކުރި ފުރަތަމަ ފަހަރެވެ.\nކެންޑީގެ ކާފިއު އުވާލައިފި


Ihavandhipolhu tharahgee kurumuge hiyvareh MDP ga neh: Saeed\nމިނިސްޓަރު ސައީދު، ރައީސް ޔާމީންއާއެކު: އިހަވަންދިޕޮޅު ތަރައްގީ ކުރައްވާނީ ރައީސް ޔާމީން ކަމަށް ވިދާޅުވި\nއިހަވަންދިއްޕޮޅު ތަރައްގީ ކުރާނެ ޕްލޭނެއް ރާވަމުން ގެންދަވާ ކަމަށް އިދިކޮޅު ކޯލިޝަންގެ ރިޔާސީ ކެންޑިޑޭޓް އިބްރާހިމް މުހައްމަދު ސޯލިހު، އިބޫ ވިދާޅުވުމާ ގުޅިގެން އިކޮނޮމިކް މިނިސްޓަރު މުހައްމަދު ސައީދު ފާޑުވިދާޅުވެއްޖެ އެވެ.\nއެކަމަށް ރައްދު ދެއްވުމުގެ ގޮތުން އިކޮނޮމިކް މިނިސްޓަރު ސައީދު ވިދާޅުވީ އެމްޑީޕީއަކަށް ތިކަން ކުރުމުގެ ހިތްވަރެއް ނުހުންނާނެ ކަމަށާއި އައިހެވަން ތަރައްގީ ނުކުރުމަށް އެމްޑީޕީއިން ބަޔަކަށް ވައުދުވެފައިވާ ކަމަށެވެ.\n"އިބޫ ނުވާވަރުގެ ވާހަކަ ނުދައްކަވާ، އިހަވަންދިޕޮޅު ތަރައްގީ ކުރައްވާނީ ހަމަ ރައީސް ޔާމީން،" މިނިސްޓަރު ސައީދު ވިދާޅުވި އެވެ.\nއިހަވަންދިޕޮޅު ތަރައްގީކުރުމަށް ރައީސް ޔާމީން އިއުލާން ކުރެއްވި އައިހެވަން ޕްރޮޖެކްޓްގެ އަމަލީ މަސައްކަތެއް މިހާތަނަށް ފެށިފައެއް ނުވެ އެވެ. ނަމަވެސް އެ ޕްރޮޖެކްޓަކީ އެމަނިކުފާނު ވެރިކަމަށް ވަޑައިގެންނެވުމުގެ ކުރިން ވަރަށް ބޮޑަށް ޕްރޮމޯޓް ކުރެއްވި ޕްރޮޖެކްޓެކެވެ.\nރައީސް އަބްދުﷲ ޔާމީން އެމްޑީޕީ ރައީސް އިބްރާހިމް މުހައްމަދު ސޯލިހު + އައިހެވަން މުހައްމަދު ސައީދު


1.ތާރު އަދި ގައު އަޅާފައިވާ މަގުތައް ފޮހެ ސާފުކުރުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ24މާރިޗް ވާ އަންގާރަ ދުވަހު 14:00 ގެ ކުރިން،މަރަދޫ އަވަށުއޮފީހަށެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 24މާރިޗް2020 އާއި7އޭޕްރީލް 2020އާ ދެމެދު، މަރަދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\n21 ރަޖަބު 1441\nސުންގަޑި: 24 މާރިޗު 2020 1400


ކައިވެންޏަށްފަހު ޒިނޭކުރާ މީހުން އެކުރަނީ ހިތަށްވެސް ނުގެނެވޭފަދަ ނުބައި، ބިރުހުރި އަމަލެކެވެ!: މުފްތީ މެންކު\n...އަހަރެން މިދައްކަނީ އަންހެނުން ނުވަތަ ފިރިހެނުންގެ ވާހަކައެއް ނޫނެވެ. އަންހެނުންނާއި ފިރިހެނުންގެ ވާހަކައެވެ. އަންހެނުންނާއި ފިރިހެނުންގެ ތެރެއިން ކައިވެންޏަށްފަހު ޒިނޭކުރާ މީހުންގެ ވާހަކައެވެ. މިބުނަނީ ކަން އޮތް ގޮތެވެ. އެފަދަ މީހުން މުޖުތަމައުގައި ގެންގުޅުމުގެ އެއްވެސް ބޭނުމެއް ނެތެވެ. މުޖުތަމައުތައް ސަލާމަތްކުރެވޭނީ އެފަދަ މީހުންގެ ކިބައިން މުޖުތަމައުތައް ސަލާމަތް ކުރެވިގެންނެވެ.\nކައިވެންޏަށްފަހު ބައިވެރިޔާއަށްވުރެ ރިތި މީހަކު ފެނިދާނެއެވެ. ނަމަވެސް ކައިވެންޏަށް ފަހު ކޮންމެ މީހަކުވެސް ޤަބޫލުކުރަން ޖެހޭނީ ތިމާއަކީ އެކަނި މީހެއް ނޫން ކަމަށެވެ. އެހެން މީހެއްގެ ޙައްޤެއް ތިމާގެ ނަފުސުގެ މައްޗަށް އެބައޮތް ކަމަށެވެ. އެ ޙައްޤަށް ތިމާ ތެދުވެރިވެ އިޚްލާޞްތެރިވާން ޖެހޭނެ ކަމެވެ.\nމީސްތަކުންނޭވެ! ޒިނޭކުރަން ފަށައިފިނަމަ އެންމެ ބޮޑަށް ކުރިމަތިވާނެ އެއް މައްސަލައަކީ މަތިން ފޫހިވާން ފެށުމެވެ. މިއީ ވަރަށް ނުރައްކައުތެރިކަމެކެވެ. އެކަން މެދުވެރިވުމުން ދެމީހުން އެކުގައި ދިރިއުޅުނު ނަމަވެސް އެއްދާން ނުކޮށް އެތައް ދުވަހެއް އެބަ ވޭތިކުރެއެވެ. އެކަމުގެ ސަބަބުން އަނިޔާ ލިބޭ މީހާއަށް ލިބެމުންދާނެ އަނިޔާ އާއިމެދު ނިކަން ވިސްނައިލަބަލާށެވެ! ޤިޔާމަތް ދުވަހު އެކަމުގެ ބަދަލު ދެވޭނެ ހެއްޔެވެ؟ އެއީ އެހެން މީހެއްގެ ޙައްޤެއް އެކުލެވޭ ކަމަކަށްވާތީ އެކަމުގެ ފާފަ ﷲ ތައާލާ ފުއްސަވައެއް ނުދެއްވަވާނެތެވެ! ޖެހޭނީ ޙައްޤު އަދާކުރާށެވެ! މާނައަކީ ބަދަލުދޭށެވެ!\nމީސްތަކުންނޭވެ! ތިމާގެ އަމިއްލަ ދިރިއުޅުން ނަގައިލުމަކީ ހަމައެކަކުވެސް ކޮށްގެންވާނެ ކަމެއް ނޫނެވެ. ތިބާއަށް ލިބުނު ބައިވެރިޔާ އާއިއެކުގައި އިޚްލާޞްތެރިކަމާއިއެކު ދިރިއުޅެން ގަދައަޅައި މަސައްކަތްކުރާށެވެ! ފެންނަ ރީތި ކޮންމެ އެއްޗަކީ ތިމާއަށް ފައިދާހުރި ނުވަތަ ފައިދާކުރާނެ އެއްޗަކަށް ނުވެދާނެއެވެ. ރިވެތި ދިރިއުޅުމެއް އުޅުމަކީ ކުރެވޭނެ އެންމެ މުހިންމު އެއް އަޅުކަމެވެ. ވީމާ ތިމާއަކީ ތިމާގެ ރިވެތި ދިރިއުޅުމުގެ ސަބަބުން ސުވަރުގެ ވަދެވޭނެ މީހެއް ކަމުގައިވުމަށް މަސައްކަތްކުރާށެވެ! ދެ ދުނިޔެ ކާމިޔާބު ކުރެވޭނީ އެއިރުންނެވެ.\nޒިނޭކުރުމަކީ އެންމެ ބޮޑު އެއް ފާފައެވެ. ޚާއްޞަކޮށް ކައިވެނިކުރުމަށްފަހު ޒިނޭކުރުމުން ފާފައިގެ ބޮޑުކަން އިތުރުވެގެންދެއެވެ. ޒިނޭ އަށް ބާވައިލެއްވެވި ޙައްދުން މިކަން އެނގިގެންދާނެއެވެ.\nމިކުރު ވާހަކަކޮޅު ތިއަބައިމީހުންގެ ޢާއިލާގެ މީހުންނަށާއި އެކުވެރި ރަހްމަތްތެރިންނަށްވެސް ފޯރުކޮށްދޭށެވެ! އެހެނީ މިއީ މިއަދު މުޖުތަމައުގައި އަށަގެންފައިވާ އެންމެ ނުބައިކަން ބޮޑު އެއް ވަބާއެވެ! މިވަބާއިން އެމީހެއްގެ ޢާއިލާ އާއި ގާތް މީހުން އަދި ޢާންމުކޮށް އެންމެން ސަލާމަތްކުރަން ގަދައަލައި މަސައްކަތްކޮށްދޭށެވެ!\n- -މުފްތީ މެންކުގެ ދަރުސަކުން\nއެހެން މީހަކަށް އެނގިގެން ނުވާނެ އެއްވެސް ކަމެއް ކިތަންމެ ގާތް މީހަކު ގާތުވެސް ބުނެފިނަމަ ވަރަށް ބޮޑަށް ހިތާމަކުރަންޖެހިދާނެ! މުފްތީ މެންކް\nފެންނަ ހުވަފެންތަކާ ލިބިދާނެކަމަށް އުންމީދުކުރާ އުފާވެރިކަންކަން އަމިއްލަ ޢާއިލާއާވެސް ހިއްޞާ ނުކުރާށެވެ!: މުފްތީ މެންކް


Loabivaa Meehakaa Eku Umuru Dhuvahu Ekugai Ulheynee Kihineh? - Vaguthu\nސިޔާސީ މުވައްޒަފުން އެޗްޕީއޭގެ އުސޫލަށް ތަބާވުމެއް ނެތް! - 30 މިނެޓް ކުރިން\nމީހަކު ދެކެ ލޯބިވުމަކީ ނިކަން ފަސޭހައިން ވެދާނެ ކަމެކެވެ. އޭނާ އާއި ކައިވެނިކޮށް ޒަވާޖީ ހަޔާތެއް ފެށުމަކީ ވެސް ކުރަން އުނދަގޫ ކަމެއް ނޫނެވެ. ނަމަވެސް އުމުރު ދުވަހު އޭނާ އާއި އެކީގައި އުޅުމަކީ ލައްކަ އުނދަގޫ ކަމެކެވެ. ހިތައް އަރާ ފައިބާ އެތައް އެއްޗަކާއި ކުރެވޭ އެތައް އިހްސާސްއެއް ލޯބިވާ އަނބިހާއަށް ނުވަތަ ފިރިމީހާ އަށް ޓަކައި މާބޮޑު ކަމަކަށް ނުހަދާ ހުރުމަކީ ކުރަން އުނދަގޫ ކަމެކެވެ.\nކޮންމެ މީހަކީ ވެސް ތަފާތު މީހެކެވެ. އެކެއްގެ ހުރިހާ އިހްސާސްތައް އަނެއްކަކަށް އެނގޭ ކަމަށް ދައުވާ ކުރި ނަމަވެސް އެއީކީ ޙަޤީގަތެއް ނޫނެވެ.\nލޯބިވާ މީހަކާއި ވަކިވުމަކީ އެއްވެސް މީހަކު ކުރަން ބޭނުންވާނެ ކަމެއް ނޫނެވެ. ނަމަވެސް ވަރަށް ލޯބިން އުޅުނު ދެލޯބިވެރިން ވަކިވާ މަންޒަރާއި ކައިވެނިކޮށްގެން އެތައް ދުވަހަކު އުޅުނު ދެމަފިރިން ވަރިވާތަން އަޅުގަނޑުމެންނަށް ވަރަށް އާންމުކޮށް ފެނެއެވެ.\nކިޔައިދޭން މިއުޅެނީ އުމުރު ދުވަހު ލޯބިވެރިޔާ އާއި އެކު އުޅޭނެ ގޮތެވެ. އަޖައިބު ނުވާށެވެ. މިއީ ކުރަން އުނދަގޫ ކަމެއް ނޫނެވެ.\nލޯބިވެރިޔާގައި ހުންނަން ޖެހޭނެ ކަމަށް ތިބާއަށް ފެންނަ ހުރިހާ ޝަރުތެއް އޭނާގެ ގައިގައި ހަމަވެއްޖެ ނަމަ އޭނާ އާއި ކައިވެނި ކުރަން ވީއެވެ.\nމިހާރު ތިބާ އެންމެ ލޯބިވާ މީހާ އެހެރީ ތިބާގެ އަނބަކަށް ނުވަތަ ފިރިއަކަށް ވެފައެވެ. މިހާރު ކުރިމަތީގައި މިއޮތް ސުވާލަކީ އޭނާ އާއި އެކު އުމުރު ދުވަހު އުޅޭނީ ކިހިނެއް ހެއްޔެވެ؟ ޖަވާބު ހޯދަން ކުރިއަށް ވަޑައިގަންނަވާށެވެ.\nދައްކަން ނުކެރޭ ވާހަކަ\nކައިވެންޏެއް ދެމެހެއްޓުމަށްޓަކައި އެންމެ މުހިންމު ކަމަކީ ދެމަފިރިކަމުގެ ގުޅުމެވެ. މިއީ ދައްކަން ލަދުވެތި ވާހަކައެއް ކަމަށް ހަދާ ބައެއް ދެމަފިރިން ވެސް މިމައުޞޫ އެއްފަރާތް ކޮށްލައެވެ. ނަމަވެސް އޭގެ ސަބަބުން ދެމަފިރިންގެ ދެމެދުގައި އޮންނަ ލޯބީގެ ގުޅުމަށް ބުރޫ އަރާ ދެމަފިރިންގެ ދެމެދުގައި ނުފެންނަ ދުރުކަމެއް އުފެދިގެންދެއެވެ. އެހެން ކަމުން މިކަމަށް ފުރުސަތު ނުދިނުމަކީ އުމުރު ދުވަހު އެއްކޮށް އުޅުމަށް ކޮންމެހެން ކުރަންޖެހޭނެ ކަމެކެވެ.\nހަށިގަނޑަށް ސަމާލުކަން ދިނުން\nކައިވެނިކޮށް ދަރިން ލިބުމުން ބައެއް އަންހެނުންނަށް ހަށިގަނޑު ބައްޓަމާއި މެދު މާބޮޑު ސަމާލުކަމެއް ނުދެވެއެވެ. ނުވަތަ ދަރިއަކު ލިބުމުން ހަށިގަނޑަށް އަންނަ ބަދަލު ކުރިން ހުރި ގޮތައް ބަދަލު ކުރަން މަސައްކަތް ކުރުމުގައި ބައެއް އަންހެނުން ވަރަށް ކަންނެތެވެ.\nވަޒީފާގެ ބުރަކަމާއި އެކު ބައެއް ފިރިހެނުންނަށް ވެސް ހަށިގަނޑު މަތިން ހަނދާން ނައްތާލެވެ. ބޮޑު ބަނޑެއްލާ މީހާގެ ބައްޓަން ގެއްލިގެންދާއިރު އެކަމުގެ ސަބަބުން ދިރިއުޅުމަށް އައިސްދާނެ ލޮޅުމެއް ގިނަ މީހުންނަކަށް ވިސްނައެއް ނުލެވެއެވެ.\nއަނބިމީހާ ނުވަތަ ފިރިމީހާގެ ސިފަ ގެއްލި އޭނާގެ ހަށިގަނޑުގައި ހުރި ސްމާޓްކަން ގެއްލި މުސްކުޅި ސިފައެއް ޖަހަން ފަށައިފި ނަމަ އެއަށް ވުރެ ރީތި މީހަކާއި ދިމާއަށް ތިމާގެ ލޯ އަމާޒު ވުމަކީ ނުވެ ނުދާނެ ކަމެކެވެ. އެއީކީ އަނބިމީހާ ނުވަތަ ފިރިމީހާ ދެކެ ލޯބި ނުވާތީ ކުރެވޭ ކަމެއް ނޫން ކަމަށް ވެސް ފަހަރުގައި ވެދާނެއެވެ. އެއީ އިންސާނީ ޠަބީއަތެވެ. ދުނިޔެ ދައްކާ ޙަޤީޤަތެވެ. އެހެން ކަމުން ހަށިގަނޑަށް ސަމާލުކަންދީ އަބަދުވެސް ސްމާޓްކޮށް ހުންނަން މަސައްކަތް ކުރުން އެއީ އުފާވެރި އަދި އުމުރު ދުވަހަށް ދެމިގެން ދާނެ ޒަވާޖީ ހަޔާތަކަށް ޓަކައި ކޮންމެހެން ބޭނުން ކަމެކެވެ.\nއޮފީހުގެ ބުރަ މަސައްކަތައް ފަހު އެނބުރި ގެއަށް އަންނައިރު އަނބިމީހާ ރީތި ހެދުމެއް ލައިގެން ފިރިމީހާ އަށް މަރުޙަބާ ކިޔަން ކޮންމެ ދުވަހަކު ހުންނަ ނަމަ އެފިރިއަކަށް ކުރެވޭނީ ވަރަށް އުފާވެރި އިހްސާސް އެކެވެ. ހަމަ އެގޮތައް ފިރިމީހާ ލާ އަންނައުނަކީ ވެސް އޭނާގެ ފިރިހެންވަންތަ ކަމަށް އިތުރު ފުރިހަމަކަމެއް ގެނެސްދޭ އެއްޗަކަށް ވާނަމަ ތިބާގެ އަނބިމީހާ އެހެން މަގަކުން ހިނގުން އެއީ ވުން އެހާ ކައިރި ކަމެއް ނޫނެވެ.\nރީތި ހެދުމެއްގައި ހުރުން އެއީ ހިތައް ހަމަޖެހުން ގެނުވާ ކަމެކެވެ. އެހެން ކަމުން އެހަމަޖެހުން ހިތައް ހޯދައި ދިނުމަކީ ކޮންމެ މީހަކު ވެސް ކުރަން ވާނެ ކަމެކެވެ. އެއީ އުމުރު ދުވަހު ތިލޯބީގައި ދެމި ހުރުމަށް ކުރަން ޖެހޭނެ ކަމެކެވެ.\nބައިވެރިޔާ އަށް ޖަގާ ދޭންވާނެ\nއަނބިމީހާ އާއި އެކު ފިރިމީހާ ކޮންމެ ދުވަހެއްގެ ހަވީރާއި ރޭގަނޑު ހޭދަކުރާނަމަ ގައިމުވެސް އެދެމަފިރިންނަކީ ވަރަށް ރަނގަޅު ގުޅުމެއް އޮންނަ ދެމަފިރިން ކަމަށް ފާހަގަކުރެވޭނެ އެވެ. ނަމަވެސް މިއީ ދިރިއުޅުމަށް އެންމެ ފައިދާ ހުރި ގޮތެކޭ އަހަރެން ނުބުނާނަމެވެ.\nބައިވެރިޔާ ކުރަން ބޭނުންވާ ކަންތައްތައް ކުރުމުގެ ފުރުސަތު އޭނާ އަށް ވެސް ދޭށެވެ. އޭނާ ގަޔާވާ ކަންތައްތައް ކުރަން ބޭނުންވާ ކޮންމެ ވަގުތަކު ތިބާ އޭނާގެ ކައިރީގައި ހުރުން އެއީ އެކަންކަމަށް އެޅޭ ހުރަހަކަށް ވެގެން ނުވާނެއެވެ.\nމިދައްކަނީކީ ދެތިން ދުވަހު އެކުގައި އުޅޭ ވާހަކައެއް ނޫނެވެ. މިއީ 40 ހަކަށް 50 ހަކަށް ނުވަތަ އެއަށް ވުރެވެސް ގިނަ އަހަރު ލޯބިވާ މީހަކާއި އެކު ހުރިހާ އުފަލަކާއި ހުރިހާ ހިތާމައެއް ހިއްސާ ކުރަމުން އުޅޭ ވާހަކައެވެ.\nރަހުމަތްތެރިންނަށް ވަގުތު ދިނުން\nދެމީހުންގެ ދެމެދުގައި އޮންނަ ލޯބި އިތުރުވާ ވަރަކަށް ދެމީހުންގެ ދެމެދުގައި އޮންނަ ގުޅުން ބަދަހިވެ ގިނަ ކަންތައްތައް ހިއްސާ ކުރެވި ގިނަ ވާހަކަތައް ދެމީހުންގެ ދެމެދުގައި ދެކެވެއެވެ. ނަމަވެސް ހަނދާން ނައްތާލައިގެން ނުވާނެ ކަމަކީ ތިއީ ދެމީހެއް ކަމެވެ. ކޮންމެ މީހެއްގެ ވެސް ރަހުމަތްތެރިން ތިބޭނެއެވެ. އެރަހުމަތްތެރިންނާއި އެކު ވަގުތު ހޭދަކުރުމުގެ ފުރުސަތު އަނބިމީހާ އަށް ވެސް އަދި ފިރިމީހާ އަށް ވެސް އޮންނަން ވާނެއެވެ.\nކޮންމެ ދުވަހަކީ އެއް ކަންތައްތަކެއް ތަޖުރިބާ ކުރާ ދިރިއުޅުމުގައި އެއް ކަންތައްތަކެއް ހިނގަމުންދާ ދުވަހެއް ކަމަށް ވާނަމަ ތިދެބައިވެރިންގެ ދެމެދުގައި ދެކެވޭނެ އާވަހަކައެއް ނޯންނާނެއެވެ. ނަމަވެސް ރަހުމަތްތެރިންނާއި ބައްދަލުކޮށްލާ އެމީހުންނާއި އެކު ދެއްކި މަޖާ ވާހަކަތައް ގެއަށް އައިސް އަނބިމީހާ އާއި ނުވަތަ ފިރިމީހާ އާއި ހިއްސާ ކުރެވޭނަމަ އުފޭވެރިކަމާއި ހިނިތުންވުން ތިދެމަފިރިންގެ މޫނު މަތިން ފެންނަމުން ދާނެއެވެ.\nއެކުގައި ވަގުތު ހޭދަކުރުން\nލޯބިވާ މީހަކާއި އެކު އުމުރު ދުވަހު އުޅެވޭނީ ކޮންމެ މީހަކަށް ވެސް އެމީހެއްގެ ކަންކަން ކުރުމުގެ މިނިވަންކަން ލިބިގެންނެވެ. ހަމަމިއާއި އެކު އަމިއްލަ ކަންތައްތަކާއި ހުރެ ލޯބިވާ މީހާއަށް ވަގުތެއް ހުސްކޮށް ނުލެވޭނަމަ ތިދެމަފިރިންގެ ދެމެދުގައި ކުނިޖެހެން ގިނަ ދުވަސްތަކެއް ނުނަގާނެ ކަން ހަނދާން ކުރަން ވާނެއެވެ.\n"އަހަރެން ބޭނުން ވަނީ ކަލާ އާއި އެކު ކޮންމެ މިނެޓެއް ވެސް ހޭދަކުން. އެންމެ ވަގުތަކު ވެސް ދުރުގައި ހުންނާކަށް ބޭނުމެއް ނޫން." މިއީ ހިތުގެ ގޮވާލުން ކަމަށް ވެދާނެއެވެ. ނަމަވެސް މިއީ އުމުރު ދުވަހު އެކުގައި ދިރިއުޅުމަށް ނިއަތް ގަނެގެން ތިބި ދެމަފިރިންނަށް ކުރެވޭނެ ކަމެއް ނޫނެވެ.\nދެމަފިރިން އެކުގައި ވަގުތު ހޭދަކުރަން ވާނެއެވެ. އަދި އެވަގުތަކީ މާދިގު ވަގުތުތަކަކަށް ނުވި ނަމަވެސް އެވަގުތަކީ ކޮލެޓީ ވަގުތު ތަކަކަށް ހަދަން ވާނެއެވެ. ދެމަފިރިން އެކުގައި ހޭދަކުރާ ކޮންމެ ވަގުތަކީ ވެސް ހަނދާނުގެ ބޮޅަށް މެހިގެންދާ ހަނދާނުން ފޮހެލަން ދަތި ހަނދާނަކަށް ވާން ވާނެއެވެ. އެވަގުތު ކޮޅުގެ އުފާވެރި ކަމާއި އެވަގުތު ކޮޅުން ލިބުނު ހިތްހަމަޖެހުމަކީ އެކަނިވާ ކޮންމެ ވަގުތަކު ހަނދާނަށް އަންނަ ވަގުތު ކޮޅެއް ކަމުގައި ވާންވާނެއެވެ.\nދިރިއުޅުމަކީ އުނދަގޫ ދަތުރެކެވެ. އެއްވެސް ދެއިންސާނެއްގެ ހުރިހާ އިހްސާސްއެއް އެއްގޮތް ނުވާއިރު އެކުގައި އުމުރު ދުވަހު އުޅެވޭނީ ލައްކަ ގިނަ ގޮންޖެހުންތައް ގިރާ ކޮށްގެންނެވެ. ނަމަވެސް އިސްވެ އަހަރެން މިބުނެދިން ކަންތައްތައް ކުރާ ނަމަ ތިބާގެ ބައިވެރިޔާ ސްޕެއާ ފުރޮޅެއް ގެންގުޅުން ވަރަށް ދުރެވެ. އަދި ތިބާ ލޯބިވާ ބައިވެރިޔާ އާއި އެކު އުމުރު ދުވަހު އުޅެވުން ވަރަށް ގާތެވެ.\nލޯބިވެރިއާ ދިން ކަރުގައަޅާ ފަށުގެ ހަޤީޤަތް އެނގުނީ ދެއަހަރު ފަހުން\nއެއްވެސް މީހަކާއި އެކީ އުމުރުދުވަހަކު ނޫޅެވޭނެ. އަނބިދަރިންނަކީ މާތް الله ހަވާލުކުރައްވާފައިވާ އަމާނާތެއް. އެ އަމާނާތައް އިހްސާންތެރި ވުމާއި ވަފާތެރިވުން އޮތީ އިސްލާމްދީނުގައި ބަޔާންކުރައްވާފައި. ޤުރުއާނާއި ސުންނަތުގައި.\nފުރަތަމަ ބަލަންވީ ތިމާގެ ނަފްސާއި އަނބިންނާއި ފިރިންނަށް ވުރެން ބޮޑަށް الله އާއި އެކަލާނގެ ރަސޫލާ އަށް ލޯބިވާން.\nއިސްލާމްކަމާއި އީމާންކަމާއި އިހްސާންތެރިކަން އޭގެ އެންމެ ފުރިހަމަ މަޢުނައިގައި އަމިއްލަ ނަފްސުތަކުގައި ކުރި ފަޅުވާ ހައްދަން. އެ ސިފަތައް އަށަގެންފި މީހަކު ލޯބިވާ މީހަކުދެކެ ލޯބިވެ ވަކިވާނީ ވެސް الله އަށް ޓަކައި. އެމީހަކަށް ދުނިޔޭގައި އުޅޭނޭ ފަސޭހަ މަގާއި މަކާރިމުލް އަޚްލާޤް މާތް الله ދައްކަވާނެ.\nޖޫން 10, 2020 23:42\nފު ރަބަންދުގަ ތިބީއްޔާ އުމު ރަށް އުޅެވިދާނެހެން ހީވަނީ


Nuclear switch ekeythoa eve. E ee vujoodhugaives neiy switch ekeve. - vNews.mv\nނިއުކުލިއަރ ސުވިޗޭތޯއެވެ. އެއީ ވުޖޫދުގައިވެސް ނެތް ސުވިޗެކެވެ.\n08 January 2018, 13:15\nނިއުކުލިއަރ ސުވިޗު އަބަދުމެ މޭޒުމަތީގައި އަތްފޯރާފަށުގައި އޮންނަ ވާހަކަ އުތުރުކޮރެޔާގެ ލީޑަރު ކިމް ޖޮން އުން ދައްކަވައިފިއެވެ. ކަލޭގެ ސުވިޗަށްވުރެ މާބޮޑު މާވަރުގަދަ ސުވިޗެއް އަހަރެންގެ އަތުގައި އެބައޮތޭ، ހީކުރާގޮތް ދޮތައޭ ވިދާޅުވެ އެމެރިކާގެ ރައީސް ޑޮނަލްޑް ޓްރަމްޕު ވަނީ އެވާހަކަފުޅަށް ރައްދުވެސް ދެއްވައިފައެވެ. މި ލިޔުމުގެ މަގްސަދަކީ އެންމެ ވަރުގަދަ އެންމެ ބޮޑު ސުވިޗެއް އޮތީ މީގެ ތެރެއިން ކާކުގެ އަތުގައިކަން ބުނެދިނުމެއް ނޫނެވެ. މަގްސަދަކީ އެބޭފުޅުން އިޝާރާތްކުރައްވާ ނިއުކުލިއަރ ސުވިޗަކީ ނުވަތަ ބަޓަނަކީ ވުޖޫދުގައިވާ އެއްޗެއްތޯ ނުވަނަ ނޫންތޯ ބުނެދިނުމެވެ.\nރައީސް ޓްރަމްޕު އެވިދާޅުވާ ނިއުކުލިއަރ ބަޓަނަކީ ވުޖޫދުގައިވެސް ނުވާ އެއްޗެކެވެ. އޭނާ ހެއްދެވީ ކަނޑައެޅިގެން އިތުރުފުޅެކެވެ. އެމެރިކާގެ ނިއުކުލިއަރ ހަތިޔާރަކީ ހަމަ އެންމެ ފަރުދަކު ސުވިޗަކަށް ފިތާލައިގެން އުދުއްސައިލެވޭ ގޮތަށް ހުންނަ ތަކެއްޗެއް ނޫނެވެ. އެތަކެތީގެ ކޮންޓްރޯލް ފަރުމާކުރި ބަޔަކު އެކަންކޮށްފައިވަނީ ޓްރަމްޕު ފަދަ ބޭފުޅުންވެސް ވައިޓްހައުސްއަށް ވަޑައިގަންނަވާނެކަން ސިކުނޑީގައި ބަހައްޓައިގެންނެވެ. އެހެންވީމާ ޓްރަމްޕު ހިތްޕުޅަށް އެރިހާވަގުތެއްގައި ބޭނުންފުޅުވާހާ ތާކަށް ނިއުކުލިއަރ މިސައިލް އުދުއްސައެއް ނުލެވޭނެއެވެ. އެއީ ނުވާނެ ކަމެކެވެ.\nޓްރަމްޕުގެ އޯވަލް އޮފީހުގައި ހުންނަ އޭނާގެ މޭޒުމަތީގައި ރަތް ސުވިޗެއް އެބަހުއްޓެވެ. އެކަމަކު އެއީ ނިއުކުލިއަރ މިސައިލު އުދުއްސައިލާ ސުވިޗެއް ނޫނެވެ. އެއީ ޓްރަމްޕަށް ފެންފޮދެއް ނޫނީ އެޒާތުގެ އެނޫންވެސް އެއްޗެއް ބޭނުންފުޅުވީމާ އެކަމަށް ޚާއްސަ ކުރެވިފައިވާ ޚާދިމަކަށް އަންގައިލުމަށް ބޭނުންކުރެވޭ ސުވިޗެކެވެ. އެސުވިޗަށް ފިތާލައިގެން ނިއުކުލިއަރ މިސައިލް އުދުއްސައިލެވޭނަމަ އެފަދަ މިސައިލުތަކާއި ހަވާލުވެގެން ތިބޭނީ ވޭޓަރުންނާއި ކައްކާ މީހުންނެވެ.\nނިއުކުލިއަރ ހަތިޔާރެއް ބޭނުންކުރާން ޖެހިއްޖެނަމަ އެކަމަށް އަމުރު ކުރައްވާނީ ރައީސެވެ. އެކަމުގައި އޮޅުމެއްވެސް ނެތެވެ. އެފަދަ ހަތިޔާރެއް މިހާރު ބޭނުންކުރާން ޖެހިއްޖެ ހާލަތެއްގައި އެކަމަށް އަމުރުކުރައްވާނީ ރައީސް ޓްރަމްޕެވެ. އެންމެފަހުގެ ނިންމެވުން އޮތީ އޭނާގެ އަތްޕުޅުމަތީގައެވެ. އެހެންވިޔަސް މިއީ އެހެންބަޔަކާ ނުލައި އަދި ތަޖުރިބާކާރުންގެ ލަޔަފާއި އިރުޝާދާއި ބައިވެރިވުމެއް ނެތި ކުރެއްވޭނޭ ކަމެއް ނޫނެވެ.\nނިއުކުލިއަރ ހަތިޔާރެއްގެ ބޭނުން ހިފާން ޖެހިދާނޭ އޮތީ ދެ ހާލަތެކެވެ. އެއްހާލަތަކީ ޓްރަމްޕު ހަމަމިހެން ހުންނަވާފައި ކޮންމެވެސްތާކަށް މިސައިލެއް އުދުއްސައިލާން ބޭނުންފުޅުވުމެވެ. ހަމަޔަގީނުންވެސް މިއީ އަސްކަރިއްޔާގެ ވެރީން އެއްބަސްވެވަޑައިގަންނަވާނޭ ކަމެއް ނޫނެވެ. ދެވަނަ ހާލަތަކީ ކޮންމެވެސް ގައުމަކުން އެމެރިކާއަށް ނިއުކުލިއަރ ހަމަލައެއްދޭން އުޅޭކަން ކަށަވަރުވީމާ ޓްރަމްޕަށް މިވާހަކަ ދަންނަވައިގެން އެންމެން އެއްބަސްވެގެން އެގައުމަކާ ދެކޮޅަށް އިސްވެ މިސައިލެއް ނުވަތަ މިސައިލްތަކެއް އުދުއްސައިލުމެވެ. މިއީ ވެދާނެކަމެކެވެ. މިހާލަތުގައި ޓްރަމްޕަށް ލަފާއަރުވަން މަދަނީ މުޝީރުންނާއި އަސްކަރީ މުޝީރުންވެސް ތިއްބަވާނެއެވެ. އޭގެތެރޭގައި އެމެރިކާގެ ސްޓްރެޓީޖިކް ކޮމާންޑަށް ނިސްބަތްވާ އިސް ޖެނެރަލުންވެސް ހިމެނިވަޑައިގަންނަވާނެއެވެ.\nއެމެރިކާގެ ދެމިއޮތުމަށް ނުރައްކާވެއްޖެކަމަށް އަދި ނިއުކުލިއަރ ހަތިޔާރު ނޫން އެހެން އެއްވެސް މަގެއް ނެތްކަމަށް އެންމެންނަށްވެސް އިއްތިފާގު ވެވުނީމާ ދިފާއީވުޒާރާއަށް ރައީސް ފޮނުއްވާނީ މިކަމުގެ އަމުރެވެ. އެހިސާބުން އަދި ނުނިމޭނެއެވެ. ދިފާއީވުޒާރާގައި މިފަދަ ހާލަތަކަށް އަބަދުވެސް ތައްޔާރަށް ތިބޭ ސިފައިންގެ އެންމެ އިސް އޮފިސަރު މިއީ ހަމަ ހަގީގަތުގައިވެސް ރައީސްގެ ފަރާތްޕުޅުން އައި ސައްހަ އަމުރެއްތޯ ޔަގީންކުރާނެއެވެ. މިކަން ޔަގީންކުރުމަށް ޕެންޓަގަނުން ރައީސަށް ފޮނުވާނީ ޒާތެއްގެ ކޯޑު ސިގުނަލްތަކެކެވެ. މި ސިގުނަލްތަކަށް ރައީސްގެ ފަރާތްޕުޅުން ދެއްވާ ޖަވާބަކީވެސް ކޯޑު ޖަވާބެކެވެ. އެކޯޑު ރައްކާކުރެވިފައިވަނީ ކުޑަވަރެއްގެ ކަޅުބްރީފްކޭހެއްގައެވެ. ރައީސް ވަޑައިގަންނަވާހާތާކަށް އެބްރީފްކޭސް ހިފައިގެން ސިފައިންގެ މީހަކު ދާނެއެވެ. މީގެ ތެރޭގައި ރައްކާކުރެވިފައިވާ ކޯޑު ޕެންޓަގަނަށް ފޮނުވައިލުމުން އެތަނުގައި ތިބޭ އޮފިސަރުންނަށް މިއީ ރައީސްގެ ސައްހަ އަމުރެއްކަން ކަށަވަރުވީއެވެ.\nވަރަށް ގިނަމީހުން ހީކުރަނީ މިބްރީފްކޭހަކީ ނިއުކުލިއަރ ހަތިޔާރުގެ ކޮންޓްރޯލް ރައްކާކުރެވިފައިވާ އެއްޗެއްކަމުގައެވެ. ބްރީފްކޭހުން ނިއުކުލިއަރ މިސައިލްތައް އުދުއްސައިލެވިދާނެކަމުގައެވެ. އެކަމަކު އެއީ ކުށްހީއެކެވެ. މިބްރީފްކޭހަކީ ޕެންޓަގަނަށް ރައީސް އެންމެ ފުރަތަމަ ފޮނުއްވާ އަމުރުގެ ސައްހަކަން ކަށަވަރުކުރުމަށް އެންމެފަހުގެ ވަސީލަތެއްގެ ގޮތުން ބޭނުންކުރެވޭ ކޯޑު ރައްކާކުރެވިފައިވާ ފޮށްޓެވެ. އެހެން އެއްޗެއް ނޫނެވެ.\nނިއުކުލިއަރ ހަމަލައެއް ދިނުމަށް އޮންނަނީ އެންމެ ގޮތެއް ނޫނެވެ. ވަރަށް ގިނަ ގޮތްގޮތަށް އެފަދަ ހަމަލައެއް ދެވިދާނެއެވެ. ކަނޑުގެ އަޑީގައި އޮންނަ ސަބްމެރީނަކުންވެސް ނިއުކުލިއަރ މިސައިލެއް އުދުއްސައިލެވިދާނެއެވެ. އެއްގަމުގައި ގާއިމުކުރެވިފައިވާ ހަރަކުންވެސް އުދުއްސައިލެވިދާނެއެވެ. އަދިކިޔެއްތަ އުދުހެމުންދާ މަތިންދާބޯޓަކުންވެސް ނިއުކުލިއަރ ބޮމެއް ވައްޓައިލެވިދާނެއެވެ. ނިއުކުލިއަރ ހަތިޔާރެއްގެ ބޭނުން ހިފާންޖެހިއްޖެނަމަ އެކަންކުރާނެގޮތާއި ބޭނުންކުރާނެ ވަސީލަތްވެސް ނިންމާނީ މަޝްވަރާކޮށްގެންނެވެ. ކުރިން ބަޔާންކުރެވުނު އުސޫލުގެ ތެރެއިން ރައީސް މިކަމަށް އަމުރު ކުރައްވައިގެން އެއަމުރުގެ ސައްހަކަންވެސް ކަށަވަރުކޮށްގެން ޕެންޓަގަނުން ދެން މިކަމުގެ މެސެޖު ކޯޑުބަހުރުވައިން ފޮނުވާނީ ހަމަލާގައި ޝާމިލްކުރަން ބޭނުންވާ ފަރާތަށެވެ. އެއީ ސަބްމެރީނެއްވިއްޔާ އޭގެ ފަޅުވެރީންނަށެވެ. އެނޫން އެއްޗެއްވިއްޔާ އެޔާއި ހަވާލުވެގެންތިބޭ ބަޔަކަށެވެ.\nކޯޑުބަހުރުވައިން މިމެސެޖު ލިބުނީމާ ދެން އޮންނާނީ އުޅަދުގެ ކޮންމެވެސްތަނެއްގައި ވަރަށް ރައްކާތެރިކަމާއެކު ފޮރުވާފައި އޮންނަ ފޮށްޓެއްގައި ރައްކާކުރެވިފައިވާ ކޯޑުތަކާއި މިކޯޑުތައް ދިމާވޭތޯ ބެލުމެވެ. އެކަމުގައި ފަޅުވެރީންގެ ތެރެއިން މަދުވެގެން ހަތަރުފަސް މީހުން ޝާމިލްވާނެއެވެ. ކޯޑުގެ ސައްހަކަމާމެދު މިއެންމެންވެސް އިއްތިފާގުވާންޖެހޭނެއެވެ. އެކަކު އިއުތިރާޒުކުރިޔަސް އެކަމެއް ނުވާނެއެވެ. މިސައިލު އުދުއްސައެއް ނުލެވޭނެއެވެ. އެއްގަމުގައި ގާއިމުކުރެވިފައިވާ ހަރުތަކުން އުދުއްސައިލިޔަސް އެއާ ހަވާލުވެގެން ތިބޭ ހުރިހާ މީހުން މިކަމަށް އެއްބަސްވެ އެއްވަގުތެއްގައި އެމިސައިލެއްގެ އިލެކްޓޯނިކް ތަޅު ހުޅުވައިލުމަށް ކޯޑެއް ޖަހަން ޖެހޭނެއެވެ. އެކަކު އެއްބަސްނުވިޔަސް އެކަމެއް ނުވާނެއެވެ.\nނިއުކުލިއަރ ހަތިޔާރަކީ އިންސާނުންގެ ދައުރެއްނެތި އެންމެ މީހަކު ބަޓަނަކަށް ފިތައިލީމާ ކަނޑުގެ އަޑީންނާއި އުދަރެހުންނާއި އެއްގަމުން މިސައިލުތައް އަރައަރައިގެންދާ ގޮތަށް އޮޓޮމެޓިކް ކުރެވިފައިވާ ނިޒާމަކުން ކޮންޓްރޯލްކުރެވޭ އެއްޗެއް ނޫނެވެ. މީގެ ނުރައްކާތެރިކަމާއި ބިރު ބޮޑުކަމުން ހަމަ ކޮންމެ މަރުހަލާއެއްގައިވެސް އެތައްބައެއްގެ ޝާމިލުވުން އޮވެގެން ނޫނީ ބޭނުން ނުކުރެވޭގޮތަށް ހަދައިފައިވަނީއެވެ. ކަޑައްތުކުރާންޖެހޭ މަރުހަލާތައް ގިނަވެފައި ޝާމިލުކުރާންޖެހޭ މީހުންގެ އަދަދު ގިނަވިޔަސް މިކަމަށް ހޭދަވާ ވަގުތު ގިނައެއް ނުވާނެއެވެ. ތަޖުރިބާކާރުން ވިދާޅުވަނީ ނިއުކުލިއަރ ހަމަލާއެއްގެ އަމުރު ރައީސްގެ ފަރާތްޕުޅުން ލިބޭ ވަގުތާއި މިސައިލެއް އުދުއްސައިލުމާއި ދޭތެރޭގައި ނަގާނީ ގިނަވެގެން ފަސްމިނިޓެއްހާއިރު ކަމުގައެވެ.\nއެމެރިކާގެ ނިއުކުލިއަރ ހަތިޔާރުތައް ކޮންޓްރޯލްކުރުމަށް މިޒާތުގެ ނިޒާމެއް ބޭނުންކުރާއިރު ނިއުކުލިއަރ ހަތިޔާރު ލިބިގެންވާ އެހެން ގައުމުތަކުގައި އޮންނަނީ ކޮންކަހަލަ ނިޒާމެއް ބާވައެވެ. ރަޝިޔާއާއި ޗައިނާގައިވެސް އޮންނަކަމަށް ބުނެވެނީ މިކަހަލަ ނިޒާމެކެވެ. އެއްވެސް އެއްޗެއް އޮޓޮމެޓިކެއް ނޫނެވެ. އެހެންނަމަވެސް މަދަނީ ލީޑަރުންނަށް އޮންނަބާރާއި އަސްކަރީ ލީޑަރުންނަށް އޮންނަބާރުގައި ކޮންމެވެސް ކަހަލަ އުނިއިތުރު ހުރެއެވެ. އިންޑިޔާގައި ނިއުކުލިއަރ ހަތިޔާރާއިގުޅޭ ނިންމުންތައް އަންނާނީ މުޅީންވެސް މަދަނީ ލީޑަރުންގެ ފަރާތުންނެވެ. އެކަމަކު ޕާކިސްތާނުގައި ތަފާތެވެ. ޕާކިސްތާނުގައި ނިއުކުލިއަރ ހަތިޔާރާއިގުޅޭ ނިންމުންތައް އޮންނަނީ އަސްކަރިއްޔާގެ އަތްމަތީގައެވެ.\nދެންއޮތީ އުތުރުކޮރެޔާއެވެ. މޭޒުމަތީގައި އަބަދުވެސް ނިއުކުލިއަރ ރަތްސުވިޗު ތައްޔާރަށް ހުންނަ ކަމަށް ކިމް ޖޮން އުން ވިދާޅުވިޔަސް އެއީ އެކަން އޮންނާނެ ގޮތެއް ނޫނެވެ. ކިމް ޖޮން އުން އަވަހާރަފުޅު ލައްޕަވާފައިވަނިކޮށް ޚާދިމު މީހާ ވަދެ ސުވިޗަށް ފިތާލައިގެން ނިއުކުލިއަރ މިސައިލު އުދުއްސާލެވޭ ގޮތަށް އެގައުމުގައިވެސް މިކަންކަން ފަރުމާކުރެވިފައެއް ނުހުންނާނެއެވެ.


އަމާން ފަސްގަނޑަށް – Esfiya\nރަށުގެ ގޮނޑުދޮށުގައި އަލިދީދީ އިނީ މާޔޫސް ކަންމަތީގައެވެ. އިރު އޮއްސެމުން ގޮސް ކަނޑުގެ ތެރެޔަށް ގެނބިގެން ދިޔަކަހަލަ އެވެ. އަވަހަށް ތެދުވީ ގެޔަށް ދާށެވެ. ރަނގަޅަށް ނުތެދުވެވިގެން އުޅެނިކޮށް މުންޑޭ ދުވެފައި އައިސް އަލިދީދީ ކުރިމައްޗަށް ވެއްޓިގަތެވެ. “އަލިދީދީ! އަވަސް ކުރޭ! ކަލޭގެ އަމާ…! …ގެންދަނީ…!”\nއަލިދީދީ ގެޔާ ދިމާލަށް ދުއްވައިގަތެވެ. ދުވަމުން ދުވަމުން ގޮސް ޖެހިގަތީ ޕޯޗުގީޒު ސިފައިންގެ މީހެއް ގައިގައެވެ. އޭނާ ރުޅިން އެއްޗެކޭ ކިޔައިފައި އަލިދީދީ ބިމަށް ގަޅައިލިއެވެ. ގެއި ދޮރު ހުޅުވާލާފައި ނުކުމެގެން ދިޔައީ އެ ނުބައި ބާޣީންގެ ދެމީހުންނެވެ. އަލިދީދީ ގެއަށް ވަންއިރު ކަމަކު ދާކަށް ނެތެވެ. އޭނާގެ ލެޔާ ވަނީ ކުޅެލާފައެވެ. ރަހުމުކުޑަ ގޮތަކަށް ވަނީ އޭނާގެ މަންމަ އަވަހާރަ ކޮށްލާފައެވެ. ވެލިގަނޑު އޮތީ ލެއިން ތަތްތެޅިފައެވެ. މަންމަ ލައިގެން އޮތް ލިބާސްވެސް ވަނީ ތަންތަނުން ވީދި ލެއިން ފޯވެފައެވެ.\nއައްސުލްތާން އަލްޣާޒީ މުހައްމަދު ތަކުރުފާނު އަލްއަޢުޡަމް ވަނީ 1573 ވަނަ އަހަރު އޭނާގެ ދެބެންނާއިއެކު ދިވެހި ޤައުމު ޕޯޗުގީޒުންގެ އަނިޔާވެރިކަމުން ސާލާމަތް ކޮށްދީފައެވެ. ނަމަވެސް އޭގެ ކުރިން ޕޯޗުގީޒުން ވަނީ 1558 ގައި ދިވެހި ޤައުމަށް އަރައި ސުލްތާން އަލީ6ޤަތުލްކޮށް ރާއްޖެ އެމީހުންގެ އަނިޔާވެރިކަމުގެ ދަށަށް ގެނެއްސައެވެ. އެ ނުލަފާ ބާޣީންގެ ވެރިޔާ އަނދިރި އަނދިރިންގެ އަތްދަށުގައެވެ. އަދި ކިއެއްތޯ، އިސްލާމް ދީން ދޫކޮށް ނަސާރާ ދީން ގަބޫލުކުރި އެންމެ ފުރަތަމަ ދިވެހި ދަރިއަކީ ސުލްތާން ހަސަން 9، ހިމެނެއެވެ. އެއީ ވަރަށްވެސް އަނދިރި ދުވަސްތަކެކެވެ. ދިވެހި ރާއްޖޭގެ ކަނޑު ލެއިން ރަތްކޮށްލި ދުވަސްތަކެވެ.\nއަނދިރި އަނދިރިންގެ ކުރިން ދިވެހި ޤައުމުގައި ރަސްކަން ކުރީ ސުލްތާން އަލީ6އެވެ. އޭނާ ޤަތުލް ކޮށްލީ 1558 ވަނަ އަހަރުގައެވެ.\nއަހަރަކީ 1570 ވަނަ އަހަރެވެ. އަލިދީދީ ވަނީ އޭނާގެ މަންމަ ވަޅުލުމަށްފަހު އޭނާގެ ހުރި ހަމައެކަނި އަންހެން ކޮއްކޮ ގޮވައިގެން އެހެން ރަށަކަށް ދިޔުމަށް ތައްޔާރު ވެފައެވެ. އޭނާގެ އެކުވެރިޔާ މުންޑޭ ބުނާ ގޮތުގައި އެރަށަކީ ޕޯޗުގީޒުންގެ އަތް ނުފޯރާ ހިސާބުގައިވާ ރަށެކެވެ. ނަމަވެސް އެރަށަށް ދިޔުން އެއީ ފުރާނައަށް ނުރައްކާވާނެ ކަމަކަށް ވަނީ ވެފައެވެ.\nއަލިދީދީގެ ކޮއްކޮ ހައްވަ އަށް ވަނީ 13 އަހަރެވެ. މަންމަ ދުނިޔެ ދޫކޮށް ދިޔުމަށްފަހު ދެ މައިން އުޅެމުން އައީ ވަރަށްވެސް އެކަނިވެރިކޮށެވެ. އެ ނުބައި ބާޣީން އަތުވެދާނެ ކަމުގެ ބިރު ހީވެގެންނެވެ. މުންޑޭގެ ބުނުމަށް އަލިދީދީ އާއި ހައްވަ ބޯޓު އެހެލާ ތަނަށް ދިޔައެވެ. އަދި ނިމިފައި ހުރި ދޯންޔެއް އަލިދީދީއަށް މުންޑޭ ދެއްކިއެވެ.\n“މީގައި އަހަރުމެން ފުރާނީ، މިރޭ ދަންވަރު އަހަރެންގެ އިޝާރާތަކަށް ތައްޔާރުވޭ! އިނގޭ!” މުންޑޭ ބުންޏެވެ.\n“އާނ! އެންމެ ރަނގަޅު.” އަލިދީދީ ބުންޏެވެ.\n“ބޭބޭ! އަހަރުމެންނަށް ޕޯޗުގީޒުންނެ ކިބައިން ސަލާމަތް ވެވޭނެތަ؟” ހައްވަ މާޔޫސްކަންމަތީ އިނދެ އަހާލިއެވެ.\n“ފިކުރު ނުކުރޭ ކޮއްކޯ! އަހަރުމެންނަށް މާތްﷲ އިރާދަ ކުރެއްވިއްޔާ ސަލާމަތްކަން ލިބޭނެ.” އަލިދީދީ އޭނާގެ ކޮއްކޮ އަށް ހިއްވަރު ދިނުމުގެ ގޮތުން ބުނެލިއެވެ.\nރޭގަނޑު ވެއްޖެއެވެ. އަލިދީދީ އިނީ ހައްވަ ކައިރީގައި މުންޑޭގެ އިންތިޒާރުގައެވެ. ހައްވަ އޮތީ ރޮއެ ރޮއެ ވަރުބަލިވެގެން ނިދިފައެވެ. ގެއި ބޭރު ބަލާލިއިރު ޕޯޗުގީޒުންގެ ސިފައިންގެ ދެމީހުން ކަނޑި ހިފައިގެން ފޯރިމަރަން އެނބުރެނީއެވެ. އެމީހުން ތިބިއްޔާ ދެވޭކަށެއް ނޯންނާނެކަން އަލިދީދީއަށް އެނގެއެވެ. ދެން ހަދާނީ ކިހިނެތްތޯ ވިސްނަން ގެއި ތެރޭގައި އިންދައި އިރުކޮޅެއްގެ ތެރޭގައި އިވުނީ މީހެއްގެ ވޭނީ ރުއިމުގެ އަޑެވެ. އަލިދީދީ ބޭރަށް ނުކުމެ ބަލާލިއިރު އެ ގެއާ ދިމާލަށް އެ ސިފައިންގެ ދެމީހުންގެ ފުރާނަ ނެތް މަސްގަނޑު ދަމަމުން ގެނެސް ވެއްދީ މުންޑޭ އާއި ހަސަނެވެ. އެ ދެމީހުންގެ އަތުގައިވެސް ދެ ކަނޑި އޮތެވެ.\n“ސުބުހާނައްﷲ! ކީއް ތިކުރީ؟” އަލިދީދީ ހާސްވެފައިހުރެ އަހާލެވުނެވެ.\n“ހަމަޖެހޭ! ދެން މިއީ އަހަރުމެން މިރަށުގައި ހުންނަ ފަހު ވަގުތު ކޮޅު ކަމަށް ބަލާ! ހިނގާ އަވަހަށް ދާން! ކޮއްކޮ އަށް ގޮވާ!” މުންޑޭ ބުންޏެވެ.\nއަލިދީދީ ހައްވަ އުރާލިއެވެ. މަރުވެފައި އޮތް ދެ ބާޣީންނަށް ބަލާލާފައި ދެން އެރަށުގައި ހުރުން އެއީ އަލިދީދީގެ ނިމުން ކަން ޔަގީންވިއެވެ. ކޮންމެ ގޮތެއްވިޔަސް ދެން ޖެހޭނީ ދާންށެވެ. އަވަހަށް މުންޑޭ އާއި ހަސަނުގެ ފަހަތުން އަލިދީދީ ދުވަމުން ގޮސް ވަލުތެރެއަށް ވަނެވެ. ވަކި ހިސާބަކަށް ދެވުނުތަނާ ދުރު ހިސާބަކުން ފިޔަވަޅުގެ އަޑު އިވެން ފެށިއެވެ. ވަލުތެރޭގައި އެމީހުން ނޫން އެހެން ބަޔަކު އެބަ އުޅޭކަން އެނގުނެވެ.\n“މަޑުކުރޭ! އަހަރެން އެބަ ބަލާލަން. ހަނގުރާމައަށް ތައްޔާރުތަ؟” މުންޑޭ މިހެން ބުނެލުމުން އަލިދީދީއަށް ސިހުންއެރިއެވެ.\n“ކީކޭ؟ ހަނގުރާމައޭ؟” އަލިދީދީ އަތުގައި މަރާލި މީހުންގެ ކަނޑިއެއް އޮތެވެ. ކަނޑި އުރައިން ނަގާ އަތަށް ހެއޮވަރު ކޮށްލިއެވެ.\nމުންޑޭ ހިނގަމުން ދިޔައީ ތަންކޮޅެއް ކުރިންނެވެ. އޭނައާ ދެ ފޫޓުވަރު ދުރުން އަލިދީދީ ހައްވަ އުރައިގެން ހިނގަމުން ދިޔައެވެ. އެމީހުންގެ ފަހަތުން ހަސަނު ހުށިޔާރު ކަމާއިއެކު އައެވެ. ނަސީބު ކަންދިމާކުރިގޮތުން އެއްވެސް ނުރައްކަލެއް ކުރިމަތިނުވެ ދޯނި އެހެލާ ތަނަށް އާދެވުނެވެ. އެތާ ގޮނޑުދޮށުގައި ބާލާފައި އޮތް ފައިބަރު ދޯންޏެއް އޮތެވެ. އަލިދީދީ ދޯންޏަށް ނަޒަރު ހިންގާލިއިރު އޭގައި ބަޔަކު އުޅޭކަން އެނގުނެވެ.\n“އެއީ ދޯނި ކެއޮޅުބޭއާއި ފަޅުވެރިން. މަދު ރައްޔިތުންކޮޅެއްވެސް އުޅޭނެ. ހީވާ ގޮތުން މިރަށުން ދެން މި ތަނަށް އާދެވޭނެ އިތުރު ބަޔަކު ނުތިބޭނެ. އަހަރުންނަށް ވާނެ ވަރަކީ މިއީ!” މުންޑޭ ބުންޏެވެ.\n“ލަތީފާ އެބައިންތަ ދޯނީގައި؟ އެ ޕޯޗުގީޒުންގެ ދެވަނަ ބޮޑުގޭ ކައިރީގައި އުޅޭ ލަތީފާމެން. އެމީހުން އެބަ ތިބިތަ؟” އަލިދީދީ އަހާލިއެވެ.\n“ނޫން. އެމީހުންނަކަށް ނާދެވޭނު. އެ މީހުން ކިހިނެތް ނުފެނި އެހިސާބުން އަންނާނީ. މިއީ ހުރިގޮތް އައްޔާ! ހިއްވަރު ކުރޭ! ކޮއްކޮ ސަލާމަތް ކުރަން ބޭނުންތަ؟ އެހެންވިއްޔާ ހިނގާ ދޯންޏަށް ލަސްނުކޮށް އަރަން ދެންވެސް.” މުންޑޭ އަލިދީދީއަށް ވިސްނައި ދިނެވެ.\nމުންޑޭ ވެސް އެބުނީ ތެދެކެވެ. ލަތީފާ ދެކެ ކިތަންމެ ލޯބިވިޔަސް ދެން ޖެހޭނީ ކޮއްކޮއަށްޓަކާ އެމަންޖެއަށް އަލްވަދާޢު ކިޔާށެވެ. އަލިދީދީ ދޯނިއާ ގާތް ވެލާފައި ފަޅުވެރިއެއް އަތަށް ހައްވަ ދިއްކޮށްލިއެވެ. އަދި އަރަން އުޅެނިކޮށް ވަރަށް ބާރުމިނެއްގައި ދުނި ތީރެއް ވައިއަޅުވާލާފައި އައިސް އަލިދީދީގެ އަތަށް ހެރިއްޖެއެވެ. “އައްދިއްޔޯއި!” އަލިދީދީއަށް ރޮއެގަނެވުނެވެ.\nހިއްވަރު ކޮށްލާފައި އަލިދީދީ އެ ތީރު އަތުން އުފުރާލިއެވެ. ރާސްލާފައި އެ ޒަހަމުން ލޭ އޮހެރެން ފެށިއެވެ. އަވަހަށް މުންޑުން ފޮތިކޮޅެއް އިރާލުމަށްފަހު އަތުގައި ވަރަށް ބާރުކޮށް ބަނދެލިއެވެ. އަދި ފުރާނައަށް ކަނޑިނަގައި ހަނގުރާމައަށް ތައްޔާރުވިއެވެ. އެއިރު މުންޑޭ އާއި ހަސަނު ވަނީ އެމީހުނަށް ހަމަލަދޭން އައި ބާޣީންތައް މަރާލާފައެވެ.\nހަސަނަކީ ސުލްތާން އަލީ6ގެ ރަސްކަމުގައި ހުރި ސިފައިންގެ ލަޝްކަރުގެ ތިންވަނައަށް ކޮމާންޑްކުރި ވެރިޔާއެވެ. މުންޑޭއަކީ ކުރީގެ ސިފައިންގެ މީހެކެވެ. އަލިދީދީއަކީ މުންޑޭގެ އެންމެ ގާތް އެކުވެރިޔާއެވެ.\nއިތުރު ހަތަރު ޕޯޗުގީޒުންގެ ސިފައިން އެތަނަށް އައިއްސިއެވެ. އަދި އަލިދީދީމެނާ ކަނޑި ހަނގުރާމައެއް ފެށިއެވެ. ދޯނިން ތިން ފިރިހެނަކު ފައިބައި މަރުވެފައިތިބި މީހުންގެ އަތުން ކަނޑިއާއި ދުނި ތީރު ނަގާ ހަނގުރާމައިގައި ބައިވެރިވިއެވެ. އަލިދީދީ އަކަށް އެމީހުންހާ ކުޅަދާނަކޮށެއް ކަނޑިން ހަމަލާދޭކަށް ނޭނގުނެވެ. އަދި ވައަތް ޒަހަމްވެފައި ވުމުންވެސް މެއެވެ. އަލިދީދީއަށް ހަމަލަދޭން ހުރި ބާޣީގެ ކަރަށް ކަނޑިޖަހައި މަރާލީ މުންޑޭއެވެ. އަދި އަލިދީދީއަށް ދުނިތީރު ދީފައި ރައްކާވެ ހުރުމަށް ނަސޭހަތްތެރިވިއެވެ. އަލިދީދީ ތީރު ކޮތަޅަށް ފުރާ ތީރު ހޮވާ އަޅައިލިއެވެ. އަދި ދުވެފައި ގޮސް ދޯންޏަށް އަރާ ތީރު ޖަހަން ތިބި މީހުނާ އެއްބައިވެ ތީރު ޖަހަން ފެށިއެވެ. ޕޯޗުގީޒުންގެ ސިފައިން މެދުކެނޑުމެއްނެތި އަންނަނީއެވެ. އެމީހުންގެ ސިއްރު ރޭވުން ފަޅާއެރީތާއެވެ. މާ ދުރުން އަލިތަކެއް ފާޅުވާން ފަށައިފިއެވެ. ޔަގީނުންވެސް ބާޣީންގެ ލަޝްކަރެއް އަންނަނީއެވެ.\n“މުންޑޭ! އެންމެނޭ! އަވަހަށް އާދޭ ދޯންޏަށް އަރަން!” އަލިދީދީ ހަޅޭއްލަވަން ފެށިއެވެ.\nކެއޮޅުބޭގެ އެންގުމަށް ފަޅުވެރިންތައް ފަލިޖަހަން ފެށިއެވެ. ހުރިހާ ދިވެހިންތައް އައިސް ދޯންޏަށް އަރައިފިއެވެ. ކައިރީގައި އޮތް ދެ ދޯނީގައި ހަސަނު ހުޅުޖަހައި ރޯކޮށްލާފިއެވެ. އެތަން އަލިދީދީއަށް ފެނުމުން އަވަސްވެ އަލިފާނުގެ ތީރެއް ތައްޔާރުކޮށް އެ ދޯންޏަށް ގައިހުރި ބާރުލާ ދޫކޮށްލިއެވެ. އެ ތީރުޖެހި އިތުރަށް ދޯނީގައި ރޯވާން ފެށިއެވެ. ދިވެހިންގެ ދޯނި ފަޅުތެރެއަށް ވަދެ ގޮނޑުދޮށުން ބޭރުވެއްޖެއެވެ. އެއިގެ ކުރިން ހަސަނަކަށް ދޯންޏަށް އެރޭގޮތެއް ނުވިއެވެ. މާ ލަސްވީއެވެ. ބާޣީން އައިސް ހަމަކުރީއެވެ. ހަސަނު މަހެއްގެ ކަރު ކަނޑާލާހެން ބާޣީން އޭނަގެ ކަރު ކަނޑާލާ ބިމަށް އެއްލައިލީ ދިވެހިން ބަލަން ތިއްބައެވެ. ހަސަނު ޝަހީދުވެގެން އެދިޔައީއެވެ. އޭނާގެ ފުރާނަ ޤުރުބާން ކުރީ ދިވެހިންނަށްޓަކައެވެ. ދޯނިތަކުގައި ހުޅުޖަހައި ބާޣީންނަށް ފަހާ ނާދެވޭނެގޮތް ހަދައިދިނީއެވެ.\nޕޯޗުގީޒުން މަސައްކަތް ކުރަމުން ދިޔައީ ހުޅު ނިއްވާށެވެ. އެއް ދޯނި ވަރަށްވެސް ބޮޑަށް އަނދައި ދިވެހިންގެ ލޯ ކުރިމަތީގައި ހަލާކުވެގެން ގޮއްސިއެވެ.\nއަލިދީދީ އައިސް އިށީނުމުން ހައްވަ އައިސް އަލިދީދީގެ އުނގުގައި އޮށޮއޮތެވެ. “ބޭބޭ! ދެން ކިހިނެތް ވާނީ؟”\nމުންޑޭ ހަސަނުގެ ޤުރުބާނަށް ހިތާމަ ކުރަނީއެވެ. ދޯނީގައި ތިބި އަންހެން ވެރިން އެމީހުންގެ ފިރިން ހަމަޖައްސައިދެނީ އެވެ.\nދޯނި ކަނޑަށް ނުކުތުމުން ރިޔާ ނެގިއެވެ. ވައި ހުރީ ކެއޮޅުބޭ ލަފާކުރިގޮތަށެވެ. އެއީ ހަމަ ދަތުރު ފަށަންވީ އެންމެ ރަނގަޅު ވަގުތެވެ. ފުރަންވީ ވަގުތު މި ހަމަޖެއްސުނީ ހަމަ އެންމެ ރަނގަޅަށްކަން އެނގި ކެއޮޅުބޭގެ މޫނަށް އުފަލުގެ ކުލަވަރު އައެވެ. މުންޑޭ ކެއޮޅުބެއާ ހަމަކޮށްފައި އަހައިލިއެވެ. “ކޮބާ ދެން ކިހާ އިރަކުން ދެވޭނީ އެރަށަށް؟”\nއަލިދީދީ އިނީ އޭނާގެ ލޯބިވެރިޔާ ލަތީފާ ދޫކޮށް އާދެވުމުން އެކަމާ ފިކުރުބޮޑުވެފައެވެ. ހައްވައަށް އޮތީ ނިދިފައިކަމުން އަލިދީދީ މަޑުމަޑުން ހައްވަގެ ބޯ އުނގުން ނަގައި، ގަމީސް ބާލާފައި އޮޅާލުމަށްފަހު ހައްވަގެ ބޯދަށަށް ލިއެވެ. އަލިދީދީ ކައިރީގައި އިށިއިންދެގެން އިނީ އޭނާގެ އުމުރުފުރައިގެ އަންހެނެކެވެ. އަދި އަލިދީދީ އެ މަންޖެއަށް ބަލައިލުމުން ހީނލިއެވެ. އަދި ބުންޏެވެ. “އަލިދީދީ ވަރަށް ހިއްވަރުގަދަ. އަހަރެން ހީނުކުރަން އަލިދީދީ ގައި އެވަރުގެ ހިއްވަރެއް ހުންނާނެކަމަކަށް.”\n“ތިއީ ފާތުމަ… މޭވާގޭ ދޮން ފާތުމަ ދޯ؟” އަލިދީދީ އަހައިލިއެވެ.\n“އާނ، އެނގިއްޖެ ދޯ.” ފާތުމަ އަނެއްކާވެސް ހީނލާފައި ބުންޏެވެ.\n“ކާކަށް ނޭނގޭނީ ދޮން ފާތުމަ. ފާތުމަ ކަހަލަ ރީތި ކުއްޖަކު ނޭނގި ހުރެެދާނެތަ ރަށުގެ އެއްވެސް މީހަކަށް؟” އަލިދީދީ މިހެން ބުނުމުން އަނެއްކާވެސް ފާތުމަގެ ހުދު ދަތްޕިލަ ދައްކާލިއެވެ.\nދޯނީގެ ދުވެލި ކުޑަކޮށް ބާރުވެއްޖެއެވެ. އަދި ވައިގަދަވެ ދޯނި ދެކޮޅަށް ކުޑަކޮށް ތެޅެން ފެށުމުން ފާތުން ކޮންޓްރޯލްއިން ނެއްޓިގެން ގޮސް އަލިދީދީގެ ގައި ޖެހި ކޮލަށް ދޮނެއް ދެވުން ކަހަލައެވެ. ލަދުން މޫނުގައި އަތް އަޅައި ހޭން ފެށިއެވެ.\n“ހާދަ ވަރަކަށް ހެނީ؟ މޮޔަވީތަ ފާތުމާ؟” އަލިދީދީ ބުންޏެވެ.\n“ސާބަސް! … މާ ބޮޑަށް އުފާވެވުނީ އަސްލު.” ފާތުމަ ބުންޏެވެ.\n“މަށަށް ދޮނެއް ދެވުނީމަތަ؟” އަލިދީދީ އެހެން ހީކޮށް ޔަގީން ކޮށްލަން އަހައިލިއެވެ.\n“ސަމާސާ ނުކޮށްބަލަ! އެ ނުބައި ޕޯޗުގީޒުންގެ އަތްދަށުން އަހަރުމެން ސަލާމަތްވީމަ ދެން މިނިވަންވީއޭ ހިތަށް އަރާ އުފާވަނީ. އަލިދީދީމެންގެ ހިއްވަރުން މިކަން މިވީ! ދޮނެއް އެކަނިތަ ދޭންވީ؟ ހުރިހާ އެއްޗެއްވެސް އަލިދީދީ އަށް ދޭންޖެހޭ ތި ކޮށްދިން ކަންތަކުން.” ފާތުމަ ކިޔައިދިނެވެ.\n“ހޫން އެންމެ ރަނގަޅޭ ދެން ތިވަރު ނުކުރިޔަސް. ދެން ބުނެބަލަ، ޕޯޗުގީޒުންގެ ލޮލުގައި ފާތުމަ އަޅައެއް ނުގަނޭތަ؟” އަލިދީދީ އަށް އަހާލެވުނެވެ.\nފާތުމައަށް ސިހުންއަރައި އަނެއްފަރާތަށް މޫނު އަނބުރާލިއެވެ. އަދި ބޯޖަހައި ހަމަހިމޭންކަމުގެ ތެރެއަށް ފޭދުނެވެ.\nއަލިދީދީއަށް މި އެހުނީ ރަނގަޅު ސުވާލެއް ނޫންކަން އެނގުނެވެ. އަދި މައާފަށް އެދިފައި ތެފުވެގެން ގޮސް ކެއޮޅުބޭ ކައިރީ އިށިއިނެވެ.\nއަލިދީދީއަށް ހޭލެވުނު އިރު ފަތިހުގެ އިރު ކަނޑުރޮނގުން ދައްކާލަނީއެވެ. ދޯނީގެ ހިޔާތެރޭގައި އެންމެން އޮތީ ނިދާފައެވެ. ދޯނީގެ ރިޔަލުގައި ކެއޮޅުބޭ ހުރީ ހިފަހައްޓައިގެންނެވެ. ތިން ފަޅުވެރިން ތިބީ ކެއޮޅުބޭގެ އިޝާރާތަކަށް ބަލަބަލައި ނިދި ޖެހިޖެހިއެވެ. އަލިދީދީއަށް އޮއެވުނީ ހިޔަލުން ބޭރުގައެވެ. ތެދުވެ ކެއޮޅުބޭ ކައިރިއަށް ގޮސް އަހައިލިއެވެ. “ކިހާ ކައިރިވެދާނެ މިހާރު އެ ރަށާ؟”\n“މިހާރު ދެން މި ވީހާ އިރެއް ނުވާނެ ކޮއްކޯ! މައްސަލައަކީ އެއޮށް ރަށުން އަހަރުން ފެނިގެން އަންނަ ދޯންޏެއް. ޕޯޗުގީޒުންގެ ދިދަ ނަގާފައި އެ ހުރީ! ދެން ކިހިނެތް ހަދާނީ؟ އަންނަނީވެސް ހާދަ ބާރަކަށޭ!” ކެއޮޅުބޭގެ ވާހަކަ ހުރިގޮތުން އޭނާ ހުރީ ހާސްކަންމަތީގައިކަން އަލިދީދީއަށް އެނގުނެވެ.\n“ހާސްނުވޭ! އިހަށް ކަންތައް ކުރިހެން ދެންވެސް ކަންތައްކުރާނީ! އަހަރުންގެ ތަން މިއީ! މިތާގައި ގަދަވާނީވެސް އަހަރުމެން!” އަލިދީދީ މިހެން ބުނެ ކެއޮޅުބޭއަށް ހިއްވަރު ދިނެވެ.\nދޯނީގައި ތިބި އެންމެނަށް ގޮވާ ހަނގުރާމައަށް ތައްޔާރުކުރިއެވެ. ޕޯޗުގީޒުންގެ އޮޑި އައިސް ދިވެހިންގެ އޮޑިއާ ހަމަ ކޮށްލިއެވެ. ކަން ވެގެން ދިޔައީ އެއްވެސް މީހަކު ހީކުރިގޮތަކަށް ނޫނެވެ. އެ އޮޑީގައިވެސް ތިބީ ދިވެހިންނެވެ. ދެ އޮޑި ކައިރިވެލާފައި އެ އޮޑިން މުސްކުޅި މީހަކު އަލިދީދީމެން އޮޑިއަށް ފޭބިއެވެ. އަދި ޕޯޗުގީޒުންގެ ދިދަ ނަގައިގެން އެ ދުއްވަނީ އޮޅުވާލުމަށްކަމަށް ބުނެ އެމީހުން އެރަށް ދޫކޮށް ދާ ސަބަބުވެސް ކިޔައިދިނެވެ. އިއްތިފާގުންނަމަވެސް ދެ އޮޮޑިއަށް މި ދެވެނީ އެއް މަންޒިލަކަށެވެ.\nދެ ދޯނިވެސް އެއް ބާރުމިނެއްގައި ވަޔާއިއެކު ދަތުރުކުރަމުން ދިޔައެވެ. ކުއްލިއަކަށް ފަހަތުން އަނެއްކާ އެހެން ދޯންޏެއް ދައްކާލިއެވެ. ހަމަ ޕޯޗުގީޒުންގެ ދިދަ ނަގާފައި ހުރި ދޯންޏެކެވެ. އަލިދީދީމެން ތިބީ ހަދާނެގޮތް ނޭނގިފައެވެ. އެއީ އަނެއްކާވެސް ދިވެހިން ކަމުގައި ވެދާނެތީއެވެ. ވަރަށް ކައިރިވަންދެން މަޑުޖެހިފައި ތިއްބައި ދެން ފެނުނީ ބާޣީންތަކެވެ. ބާޣީންގެ އޮޑި އައިސް އަލިދީދީމެން އޮޑީގައި ވަރަށް ބާރަށް ޖައްސައިލިއެވެ. ދެން ފުންމަމުން ބާޣީން އެ އޮޑިއަށް އަރަން ފެށިއެވެ.\n“މިއީ އަހަރުމެންގެ ތަނޭ ބުނެފީމެންނު!” އަލިދީދީ ރުޅިއައިސް މިހެންކިޔައި ދުނި ޖަހަން ފެށިއެވެ.\nއަލިދީދީގެ އަމާޒު ވަރަށް ރަނގަޅެވެ. މޫދަށް ދިޔައީ ފަހަރަކު ބާޣީއެއް ވައްޓަމުންނެވެ. މުންޑޭ ހަޅޭއްލަވަމުން އެމީހުންނާ ކަނޑިން ހަމަލާ ދެމުން ކަނޑަށް ކޮށްޕަމުން ދިޔައެވެ. އެމީހުންގެ ގިނަބަޔަކަށް ފަތާކަށް ނޭނގެއެވެ. ނަސްރުއޮތީ ދިވެހިންގެ އަތުގައެވެ. ޖެހިގެން އޮތް ދިވެހިންގެ އޮޑިން ބަޔަކު އަރާ އަލިދީދީމެނަށް އެހީވާން ފެށިއެވެ. އެ މަންޒަރު ބަލަން ފާތުމަ އިނީ ހައްވަގެ މޫނު އޭނާގެ މޭތެރެއަށް ފޮރުވައިލައިގެންނެވެ. ޕޯޗުގީޒުންނަކަށް މިތާކު މޮޅުވެވޭނޭ ގޮތެއް ނުފެނުނެވެ. އެމީހުންގެ ކެޕްޓަން އަންގަމުންދިޔައީ އަވަހަށް އަނބުރާލުމަށެވެ. ނަމަވެސް އެމީހުން ދިޔަދޭކަށް އެކަކުވެސް ނޭދެއެވެ. ސަބަބަކީ އެމީހުންގެ ލަޝްކަރަށް ޚަބަރުލިބި އަނބުރާ އަންނާނެތީއެވެ. ކަނޑުގައި ކުރި ހަނގުރާމަ ނިމިގެން ދިޔައީ ދިވެހިންނަށް ނަސްރު ލިބިގެންނެވެ. އެމީހުންގެ ފުރާނަނެތް ހަށިތައް ކަނޑަށް އަޅައިލާ އެމީހުންގެ އޮޑި ހިސޯރު ކުރިއެވެ. ތިންވަނަ އޮޑިއަށް ބަޔަކު އަރައި އެކުގައި ދަތުރު ކުރިޔަށް ގެންދިޔައެވެ.\nމެންދުރުފަސްވެ އިރުގެ އަލިކަން ފޭދުމުން އެމީހުންނަށް ވަނީ ދާން ބޭނުންވި މަންޒިލަށް އާދެވިފައެވެ. އަލިދީދީ އާއި ފާތުމަ ހައްވަ ގޮވައިގެން އެ ރަށަށް ފޭބީ އާ އުންމީދުތަކަކާއިގެންނެވެ. ތިން އޮޑި ގޮނޑުދޮށުން އެއްގަމަށް އަރުވައި ވަލުތެރޭގައި ފޮރުވިއެވެ. އަދި ހަތިޔާރުތައް ރައްކާކުރިއެވެ. މާޒީ މާޒީގެ ގޮތުގައި ބާއްވައި އެންމެންވެސް ބެލީ އަލުން އައު ހަޔާތެއް ފަށާށެވެ.\nWhat… mee aslu story eh nuun dhw… aslu storyga ali rasgefaanu maru ve ehnu\naan, mi hiyaalee vahaka eh. 🙂\nMivaahaka hama vvv reethi…A.S.Cain ge faraathun mikahala vaahakathah kiyaalan libeynekamau ummeedhukuran\nV bodah Shukuriyyaa Dhonthee!in sha Allah adhives ithuru vaahaka thakeh genesdheveytho balaanan. 🙂\nthankyou Eiiverr 🙂\nހިތާމަ ލޯބި May 13, 2015\nމިއީ ތަޤްދީރު ހޭ؟ (ނުވަވަަނަ ބައި)\nހިތާމަ އެހެނިހެން ލޯބި December 16, 2015


“މުޞްޙަފް މާލްދީފް” މަޝްރޫޢުގެ ދަށުން މާލޭގެ ރައްޔިތުންނަށް “މުޞްޙަފް މާލްދީފް” ރަސްމީކޮށް ބައްސަވަން ފައްޓަވައިފި\n“މުޞްޙަފް މާލްދީފް” މަޝްރޫޢުގެ ދަށުން ޗާޕްކޮށްގެން ގެނެވުނު މުޞްޙަފްތައް ދިވެހި ރައްޔިތުންނަށް ފޯރުކޮށްދެއްވުމަށް ކުރައްވަމުންގެންދަވާ މަސައްކަތްޕުޅުގެ ދަށުން، މާލޭގެ ރައްޔިތުންނަށް “މުޞްޙަފް މާލްދީފް” ރަސްމީކޮށް ބައްސަވަން ފައްޓަވައިފިއެވެ. މިކަމަށްޓަކައި މިނިސްޓްރީ އޮފް އިސްލާމިކް އެފެއާޒްގައި މިއަދު ހެނދުނު ވަނީ ޚާއްޞަ ރަސްމިއްޔާތެއް ބާއްވާފައެވެ.\nމިރަސްމިއްޔާތުގައި މާލޭގެ ރައްޔިތުންގެ ފަރާތުން ރަސްމީކޮށް ފުރަތަމަ މުޞްޙަފާ ހަވާލުވެލެއްވީ އަލްފާޟިލް އަޙްމަދު ސަޢީދު، މ.ހެޕީޑޯން އެވެ. މިނިސްޓްރީގެ ފަރާތުން އަޙްމަދު ސަޢީދާ މުޞްޙަފް ޙަވާލުކޮށްދެއްވީ ސްޓޭޓް މިނިސްޓަރ އަލްއުސްތާޛް ޢަލީ ވަޙީދެވެ. މިރަސްމިއްޔާތުގައި ރައްޔިތުންގެ މަޖިލީހުގެ މާފަންނު އުތުރު ދާއިރާގެ ޢިއްޒަތްތެރި މެމްބަރު އަލްފާޟިލް ޢަބްދުﷲ ރިފާޢު ބައިވެރިވެވަޑައިގެންނެވިއެވެ.\n“މުޞްޙަފް މާލްދީފް” ގެ ފުރަތަމަ ކޮޕީ 27 ސެޕްޓެންބަރު 2016 ގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމުގެ އަތްޕުޅަށް އަރުވާފައިވާއިރު، ރައީސް ޔާމީން ވަނީ 29 ޑިސެންބަރު 2016 ގައި މުޞްޙަފްތައް ބެހުމުގެ މަޝްރޫޢު އިފްތިތާޙްކޮށްދެއްވާފައެވެ.\n“މުޞްޙަފް މާލްދީފް” މަޝްރޫޢު ގެ ދަށުން ފުރަތަމަ ގެނެވުނު އެއްލައްކަ މުޞްޙަފް ބެހުމަށް ހަމަޖެހިފައިވަނީ ޢުމުރުން 15 އަހަރާ 39 އަހަރާ ދެމެދުގެ ކޮންމެ ދިވެހި ރައްޔިތަކަށް މުޞްޙަފެއް ފޯރުކޮށްދެވޭ ގޮތަށެވެ. އަދި މާލޭ ސަރަޙައްދާއި އަތޮޅުތެރޭގައި ދިރިއުޅުއްވާ އެ ޢުމުރުފުރާގެ ކޮންމެ ދިވެހި ރައްޔިތަކަށް މިނިސްޓްރީން ހަމަޖައްސާ އުޞޫލުތަކުގެ ދަށުން މުޞްޙަފް ފޯރުކޮށްދެވޭނެއެވެ.\n“މުޞްޙަފް މާލްދީފް” މަޝްރޫޢަކީ، ކޮންމެ ދިވެއްސަކަށް މުޞްޙަފެއް މި ޝިޢާރުގެ ދަށުން ދިވެހިންނަށް ޚާއްޞަ މުޞްޙަފެއް ޗާޕުކުރުމަށްޓަކައި ސަރުކާރުން ކުރިއަށްގެންދާ މަޝްރޫޢެކެވެ. ސަރުކާރުގެ އަމާޒަކީ، 2018 ވަނަ އަހަރު ނިމުމުގެ ކުރިން މި މަޝްރޫޢުގެ ދަށުން ކޮންމެ ދިވެއްސަކަށް މުޞްޙަފެއް ފޯރުކޮށްދިނުމެވެ.


Hijra akee nubaikamuge mahchah heyokan kaamiyaabu hoadhi dhathureh | Mihaaru\nހިޖުރައަކީ ނުބައިކަމުގެ މައްޗަށް ހެޔޮކަން ކާމިޔާބު ހޯދި ދަތުރެއް\n21 އޯގަސްޓް 2020 - 10:59\nހެޔޮކަމާއި ނުބައިކަމުގެ ކޯޅުމަކީ އާދަމުގެ ދަރިން މި ބިންމަތީ އުޅެންފެށީއްސުރެ ފެންނަމުންދާ އަދި ޤިޔާމަތާ ޖެހެންދެން ދެމި އޮންނާނެ ކަމެކެވެ. މި ކޯޅުމުގައި އަނިޔާ އާއި އުރެދުމާއި ފުރައްސާރައާއި އެނޫންވެސް އެންމެހާ ނުބައިކަމުގެ މުއްދަތު ބައެއް ފަހަރު ދިގުވެގެން ހިނގައިދާނެ އެވެ. ނަމަވެސް އާޚިރުގައި ކާމިޔާބު ހޯދަނީ ހެޔޮކަމެވެ. މިގޮތުން އިންސާނީ ތާރީޚުގައި ހެޔޮކަން ނުބައިކަމުގެ މައްޗަށް ގަދަވެގަތް އެތައް ހާދިސާތަކެއް އެބަހުއްޓެވެ. މިގޮތުން މިހާރު އަހަރެމެން އިހުތިފާލު ކުރަމުން މިގެންދާ ހިޖުރައިގެ ދަތުރުގެ ޒިކުރާ އިން ވެސް މިދެންނެވި ކާމިޔާބު ފާހަގަވެގެން ދެއެވެ.\nތާރީޚުގައި އެންމެ ފުރަތަމަ ހިނގި ހެޔޮކަމާއި ނުބައިކަމުގެ ކޯޅުމަކީ އާދަމުގެފާނުގެ ދެ ދަރިކަލުން ކަމުގައިވާ ހާބީލް އާއި ޤާބީލް ގެ ކޯޅުމެވެ. އާޚިރުގައި ކާމިޔާބު ލިބުނީ ހެޔޮކަމުގެ ކޮޅަށެވެ. (އަލްމާއިދާ 27–32). ނުބައިކަމަކީ އެއިން ވަގުތީ މަންފާތަކަކާއި ލައްޒަތުތަކެއް ހާސިލުކޮށްދޭ ކަމެކެވެ. ނަމަވެސް އެއަށް ލާޒިމު ނާކާމިޔާބު ވުމުން އޭގެ ފަހުގައި ދެރަވެ ހިތާމަ ކުރަން ޖެހޭ ކަމެކެވެ. ބައެއް ފަހަރު މި ހިތާމައިން މަންފާ އަކަށް ދާން ފުރުސަތު ލިބުނަސް ގިނަފަހަރަށް މިހެނެއް ނުވެ އެވެ. އެހެން ނޫންނަމަ ޤިޔާމަތް ދުވަހު "ތިމަން ވެއްޔަށް ވީނަމަ ކިހާ ރަނގަޅުވީސް ހޭ" (އައްނަބައު 40) ނުވަތަ އިނގިލީގައި ދަތްއަޅައި "ރަސޫލާ އާ އެކު ތިމަން މަގެއް އިޚްތިޔާރު ކުރެވުނު ނަމައޭ، މިވެނި މީހަކު އެކުވެރިޔަކު ކަމުގައި ނުނެގުނު ނަމައޭ" (އަލްފުރްޤާން 27–29) ފަދަ ބަސްތައް ބުނަން ނުޖެހުނީހެވެ.\nތާރީޚުގައި އެންމެ ފުރަތަމަ ހިނގި ހެޔޮކަމާއި ނުބައިކަމުގެ ކޯޅުމަކީ އާދަމުގެފާނުގެ ދެ ދަރިކަލުން ކަމުގައިވާ ހާބީލް އާއި ޤާބީލް ގެ ކޯޅުމެވެ. އާޚިރުގައި ކާމިޔާބު ލިބުނީ ހެޔޮކަމުގެ ކޮޅަށެވެ. (އަލްމާއިދާ 27–32).\nނުބައިކަމުގެ މައްޗަށް ހެޔޮކަން ކާމިޔާބު ހޯދި ފާހަގަ ކޮށްލެވޭ ހާދިސާތަކުން އެއް ހާދިސާ އަކީ ކީރިތި މާތް ނަބިއްޔާ، ޞައްލަﷲ ޢަލައިހި ވަސައްލަމް، މަދީނާއަށް ކުރެއްވެވި ހިޖުރަ އެވެ. އެއީ އަނިޔާ އާއި ފާޙިޝް ޢަމަލުތަކާއި އުރެދުންތަކާ ދެކޮޅަށް ކުރެވުނު ހިޖުރައެކެވެ. މާތް އަގުތަކާއި ރިވެތި އަޚްލާޤާއި މަތިވެރި ނަމޫނާތައް އުފަންކުރުވައި ދެމެހެއްޓި ހިޖުރައެކެވެ. ކާފިރުންގެ ކަލިމަ ދަށްކޮށްލައި ﷲ ގެ ކަލިމަފުޅު މަތިވެރި ކުރެވުނު ހިޖުރައެކެވެ.\nކީރިތި ނަބިއްޔާގެ ދަޢުވަތު ފާޅުގައި ފައްޓަވަން ފެށި ހިސާބުން އެކަލޭގެފާނަށާއި އަޞްޙާބުންނަށް އަނިޔާއާއި ދުއްތުރާތައް ކުރިމަތިވި އެވެ. ﷲ ގެ ޙަޟްރަތުން ބާވާލެއްވުނު ފުރިހަމަ ރިސާލަތު އެއީ ކާފިރުންނަށް ކަމުދިޔަ އެއްޗެއް ކަމުގައެއް ނުވި އެވެ. އެހެންވެ އެކަލޭގެފާނަކީ ސިހުރުވެރިއެއް ކަމަށާއި ދޮގުވެރިއެއް ކަމަށް ތުހުމަތު ކުރި އެވެ. (ޞާދު 4). ޖެއްސުން ކުރުމާއި މަލާމާތް ކުރުމާއި އަނިޔާ ކުރުމާއި ޙިޞާރު ކުރުން ފަދަ ނުބައި ކަންކަން އެބައިމީހުން ކުރަމުން ގެންދިޔަ އެވެ. އިސްލާމީ ދަޢުވަތު ހުއްޓުވާލުމަށް ކުރަމުން ގެންދިޔަ ތަފާތު ކަންކަމުގެ ކުރިމަތީ ކީރިތި ރަސޫލާ އާއި އަޞްޙާބުން ކުޑަވެސް ދުލެއް ނުދެއްވައެވެ. އެހެންވެ ދެން މަސައްކަތް ކުރީ ދުނިޔަވީ ބޭނުންތަކާއި ލައްޒަތުތަކަށް ހިތް ޖައްސުވައިގެން އެމީހުންނަށް ކާމިޔާބެއް ލިބޭތޯ އެވެ.\nމިގޮތުން ޢުތުބަތު ބުނު ރަބީޢަތު ކީރިތި ރަސޫލާގެ އަރިހަށް ފޮނުވުނެވެ. ޖަމާއަތް ބައިބައިކޮށް މީސްތަކުންގެ އުންމީދުތައް ފަނޑުކޮށްލައި ކާބަފައިންގެ ގޮތްތައް އައިބު ކުރުވާ ކަމުގެ ތުހުމަތު ކީރިތި ރަސޫލާ އަށް ކުރި އެވެ. އަދި ރަސޫލާގެ ދައުވަތުގެ ބޭނުމަކީ މުދާވެރިކަން ކަމުގައިވާނަމަ މުދާ އެއްކޮށްދިނުމަށާއި ޝަރަފާއި މަތިވެރިކަން ކަމަށް ވާނަމަ ސާހިބުކަން ދިނުމަށާއި ވެރިކަން ކަމުގައިވާނަމަ ވެރިކަންވެސް ދިނުމަށާއި ނަފުސާނީ ކަމެއް ކަމުގައިވާނަމަ ފަރުވާދޭނެ މީހަކު ގެނެސްގެން ފަރުވާ ދިނުމަށް ހުށަހެޅި އެވެ.\nޖަވާބުގައި ކީރިތި ރަސޫލާ ޤުރްއާނުގެ ފުއްޞިލަތު ސޫރަތް ފެށިގެން ކިޔަވާ ވިދާޅުވީ އެވެ. އެ އާޔަތްތަކުގައި ބަޔާން ކުރެވިފައިވަނީ ކީރިތި ޤުރްއާނަކީ ރަޙުމާންވަންތަ ރަޙީމްވަންތަ ރަސްކަލާނގެ ޙަޟްރަތުން ބާވާލެއްވި ފޮތެއް ކަމާއި އެއީ އޭގެ އާޔަތްތައް ތަފްސީލުކޮށްދެއްވާފައިވާ ޢަރަބި ބަހުންވާ ޤުރްއާން ކަމާއި އެއީ އުފާވެރިކަމުގެ ޚަބަރުދޭ އަދި ބިރުވެރިކަމުގެ އިންޒާރުދޭ ފޮތެއްކަމާއި އެކަމަކު ގިނަ މީހުން އެ ފޮތަށް ފުރަގަސްދީ އެނބުރިގަނެ އަޑުނާހާ ކަމެވެ. އަދި އެއުރެންގެ ހިތްތައް ޤުރްއާނަށް ބަންދުވެގެންވާ ކަމަށާއި ކަންފަތްތަކުގައި އެއަށް ބީރުކަމެއްވާ ކަމަށާއި އެއުރެންނާ އެކަލޭގެފާނާ ދެމެދު ފަރުދާއެއްވާ ކަމަށް އެއުރެން އަމިއްލައަށް ބުނާ ކަމަށެވެ. އޭގެފަހުގައި ﷲ ކީރިތި ނަބިއްޔާއަށް އަންގަވަނީ މުހިންމު ކަންތައްތަކެއް އެއުރެންނަށް ވިދާޅުވެދެއްވުމަށެވެ. އެއީ އެކަލޭގެފާނަކީ ހަމަ އެއުރެންފަދަ އާދަމުގެ ދަރިއެއް ކަމެވެ.\nއެ އާޔަތްތަކުގައި ބަޔާން ކުރެވިފައިވަނީ ކީރިތި ޤުރްއާނަކީ ރަޙުމާންވަންތަ ރަޙީމްވަންތަ ރަސްކަލާނގެ ޙަޟްރަތުން ބާވާލެއްވި ފޮތެއް ކަމާއި އެއީ އޭގެ އާޔަތްތައް ތަފްސީލުކޮށްދެއްވާފައިވާ ޢަރަބި ބަހުންވާ ޤުރްއާން ކަމާއި އެއީ އުފާވެރިކަމުގެ ޚަބަރުދޭ އަދި ބިރުވެރިކަމުގެ އިންޒާރުދޭ ފޮތެއްކަމާއި އެކަމަކު ގިނަ މީހުން އެ ފޮތަށް ފުރަގަސްދީ އެނބުރިގަނެ އަޑުނާހާ ކަމެވެ. އަދި އެއުރެންގެ ހިތްތައް ޤުރްއާނަށް ބަންދުވެގެންވާ ކަމަށާއި ކަންފަތްތަކުގައި އެއަށް ބީރުކަމެއްވާ ކަމަށާއި އެއުރެންނާ އެކަލޭގެފާނާ ދެމެދު ފަރުދާއެއްވާ ކަމަށް އެއުރެން އަމިއްލައަށް ބުނާ ކަމަށެވެ.\nއެކަލޭގެފާނަށް ވަހީ އިއްވިގެންވާ ގޮތުގައި އެބައިމީހުންގެ އިލާހަކީ ހަމަ އެއް އިލާހެއް ކަމެވެ. ވީމާ އެކަލާނގެ އަށް ސީދާވުމަށެވެ. އަދި ފާފަ ފުއްސެވުން އެދި އެކަލާނގެ އަށް ދެންނެވުމަށެވެ. އަދި ޝަރީކު ކުރާ، ޒަކާތްނުދޭ، އާޚިރަތް ދުވަހަށް ކާފިރުވާ މީހުންނަށް ހަލާކު ހުރި ކަމަށެވެ. އެކަމަކު އީމާންވެ ހެޔޮ ޢަމަލު ކުޅަ މީހުންނަށް ކެނޑިގެން ނުދާނޭ ދަރުމަ ހުރި ކަމަށެވެ. އެއަށްފަހު ދެންވެސް ހުރި އާޔަތްތައް ކިޔަވާ ވިދާޅުވަމުން ގޮސް 37 ވަނަ އާޔަތް ކިޔަވާ ވިދާޅުވެ ތިލާވަތުގެ ސަޖިދަ ޖެއްސެވި އެވެ. ސަޖިދައިން ތެދުވެ ވަޑައިގެން ވިދާޅުވި ބަސްފުޅުން ހާމަވެގެން ދިޔައީ ޢުތުބާއަށް އަށް އޮތް ޖަވާބަކީ މި އާޔަތްތައް ކަމެވެ.\nޤުރައިޝުންނަށް މި ޚަބަރު ލިބުމުން ޤުރައިޝުންގެ ބޮޑުން އެއްވެ ނަބިއްޔާއާ ބައްދަލުކުރި އެވެ. އަދި ހަމަ ޢުތުބާ ކުރިން ވާހަކަ ދެއްކި މޭރުމުން މި މީހުންވެސް ވާހަކަ ދައްކައި މުދަލާއި ޝަރަފާއި ވެރިކަން ދޭން ހުށަހެޅި އެވެ. އެހެންނަމަވެސް ކީރިތި ރަސޫލާގެ ރައްދުފުޅަކީ އެކަލޭގެފާނު ވަޑައިގަތީ އެމީހުން އެބުނާ ކަންކަމަށް އެދިވަޑައިގެން ނޫން ކަމެވެ. އެހެންނަމަވެސް ﷲ ފޮނުއްވި ރަސޫލެއްގެ ގޮތުގައި ކަމެވެ. އެކަލާނގެ ބާވާލެއްވި ފޮތަކައިގެން އުފާވެރި ޚަބަރު ދެއްވާ އަދި އިންޒާރު ދެއްވާ ބޭކަލެއްގެ ގޮތުގައި ކަމެވެ. އެހެންވެ އެކަލޭގެފާނު ﷲ ގެ ރިސާލަތު ފޯރުކޮށްދެއްވައި ނަސޭހަތް ދެއްވީ ކަމަށެވެ. މިކަން ގަބޫލުކޮށްފިނަމަ އެއީ ދުނިޔެއާއި އާޚިރަތުގައި ނަސީބު ކަމެވެ. ގަބޫލު ނުކޮށްފިނަމަ ﷲ ގެ ޙަޟްރަތުން މިކަމުގައި ފައިސަލާ ކުރައްވަންދެން އެކަލޭގެފާނު ކެތް ކުރައްވާނެ ކަމަށެވެ.\nމިހިސާބުން ވެސް އެއުރެންނަށް ކާމިޔާބެއް ނުލިބުމުން ދެން ބޮޑުބޭބޭފުޅު އަބޫ ޠާލިބު ފޮނުވައި ޤުރައިޝުންގެ ފަރާތުން އެދިވަޑައިގަތީ ހަމަ އިސްލާމީ ދަޢުވަތު ހުއްޓަވައިދެއްވުމަށެވެ. ނަމަވެސް ރަސޫލާ ޖަވާބު ދެއްވެވީ މިކަންތައް ދޫކޮށްލަން އެދިގެން އެމީހުން އެކަލޭގެފާނުގެ ކަނާތްޕުޅުގައި އިރު ގެނެސް ބަހައްޓައި ވައަތްޕުޅުގައި ހަނދު ގެނެސް ބެހެއްޓި ކަމުގައި ވިޔަސް ހުއްޓާނުލައްވާނެ ކަމަށެވެ. އޮތީ ރިސާލަތު ފާޅުވެ ފެތުރެންދެން ނުވަތަ އެކަލޭގެފާނު ހަލާކުވެވަޑައިގެން ދަންދެން އެގޮތުގެ މަތީ ދެމިހުންނެވުން ކަމެވެ.\nމިހިސާބުން ޤުރައިޝުންގެ އަނިޔާތައް ނުވަތަ ނުބައިކަން ވަކިން ބޮޑުވެގެން ދިޔަ އެވެ. އެހެންނަމަވެސް ނުބައިކަން ކިތަންމެ ބޮޑުވިޔަސް އަދި މިކަން ކިތަންމެ ދިގު މުއްދަތަކަށް ދިޔަސް މިކަމަށް އަލިވިލޭނެ ދުވަހެއް އަންނާނެކަން ޔަގީނެވެ. ކައުނުގައިވާ އިލާހީ ޤާނޫނަކީ އެއީ އެވެ. (އާލްޢިމްރާން 140). މިގޮތުން މުޝްރިކުންގެ އަނިޔާވެރިކަމާއި ދުއްތުރާތައް ބޮޑުވެ ދީން ފެތުރުމަށް އޮތް މަގުތައް ބަންދުވާން ކައިރިވުމުން މި ނުބައިކަމުން މިންޖުވެ ހެޔޮ ކަމުގެ މަގަށް އާދެވޭނެ ގޮތެއް ކަމުގައި ވެގެން ދިޔައީ ހިޖުރަ އެވެ. އެހެންނަމަވެސް މިހާ ހިސާބުންވެސް މުޝްރިކުންގެ ނުބައިކަން ހުއްޓާ ނުލައި މަކަރުވެރި ރޭވުންތައް ރާވައި ހިންގަން ފެށި އެވެ. ނަމަވެސް ރަސޫލާ އާއި އަޞްޙާބުންގެ ވަރުގަދަ އަޒުމާއި ފިދާވުމާ އެކު މުޝްރިކުންގެ ނުބައި ރޭވުންތައް ﷲ ނާކާމިޔާބު ކުރެއްވެވި އެވެ. މިކަމުގައި ޢަލީގެފާނާއި އަބޫބަކުރުގެފާނާއި އަބޫބަކުރުގެފާނުގެ ޢާއިލާގެ ބޭފުޅުން މުހިންމު ރޯލެއް އަދާކުރެއްވެވި އެވެ. އީމާންކަމުގެ ނަތީޖާއެއްގެ ގޮތުން ﷲ ގެ ނަޞްރު ލިބުނެވެ.\nމަދީނާގައި ތިބި މުސްލިމުން ތިބީ މުހާޖިރުންނަށް ނަޞްރު ދޭން އިންތިޒާރުގަ އެވެ. އަލިކަމާއި ނޫރުގެ ހަނދު ފާޅުވުމުގެ އުންމީދުގަ އެވެ. މި އުންމީދާއި އިންތިޒާރަށް ފަހު ކީރިތި ނަބިއްޔާ އާއި އަޞްޙާބުންނަށް އަންޞާރުން މަރުހަބާ ކީ އުފަލާ އެކު އެވެ. މާތްނަބިއްޔާގެ އަތްޕުޅުގައި ބީހިލައި މުޞާފަޙާ ކޮށްލުމުގެ ޝަރަފު ހޯދުމަށް ތައްޔާރުގަ އެވެ. އުފާވެރިކަން ފާޅު ކުރުމަށްޓަކައި "ޘަނިއްޔާތުލް ވަދާޢުން ހަނދު ފާޅުވެއްޖެ" ކަމުގެ ނަޝީދީ ލަވަ ތަކުރާރު ކުރުމުގަ އެވެ.\nއެހެންކަމުން މިއީ ނުބައިކަމުގެ މައްޗަށް ހެޔޮކަން ކާމިޔާބު ހޯދުމުގެ މުހިންމު ދަތުރެކެވެ. ދަތުރު ފެށުނީ މި ހިސާބުންނެވެ. މައްކާގެ މުޝްރިކުންގެ ނުބައިކަމުން މިންޖުވާން އެމީހުންނާ ދުރަށް އާދެވުމުންނެވެ. އަދި ހަނގުރާމަ ފަރްޟު ކުރެވުމުން މި ނުބައިކަމަށް ރައްދު ދޭން ފުރުސަތު ލިބިގެން ދިއުމުންނެވެ. މިގޮތުގައި އަށެއްކަ އަހަރުގެ ބުރަ ޖިހާދު ވޭތުވެ ދިއުމަށް ފަހު ކާމިޔާބުގެ ދަތުރު މުޅިން ނިމިގެން ދިޔައީ މައްކާ ފަތަޙަވީ ހިސާބުންނެވެ. މުޝްރިކުންގެ ނުބައިކަން އެހިސާބުން މުޅިން ހުއްޓިގެން ދިޔަ އެވެ. ވީމާ ހިޖުރައިގެ ދަތުރު ވެގެން މިދިޔައީ ނުބައިކަމުގެ މައްޗަށް ހެޔޮކަން ކާމިޔާބު ހޯދި ވަރަށް މުހިންމު ތާރީޚީ ހާދިސާ އަކަށެވެ. ނަމަވެސް މީގެ މާނަ އަކީ ދުނިޔެ އިން ނުވަތަ އިސްލާމީ އުންމަތުން ނުބައިކަން މުޅިން ފޮހެވިގެން ދިއުމެއް ނޫނެވެ. ނުބައިކަމުގެ މައްޗަށް ކިތަންމެ ފަހަރަކު ކާމިޔާބު ހޯދިޔަސް އަނެއްކާ އަލުން އެހެން ސިފައެއްގައި އެކަން ފާޅުވާނެ އެވެ. ނަމަވެސް އެއާ އިދިކޮޅަށް މަސައްކަތް ކުރަމުން ދާހާ ހިނދަކު އަބަދުވެސް އާޚިރުގައި ކާމިޔާބު ހޯދާނީ ހެޔޮކަމެވެ.


ހިތަދޫގައި ތިންކާރެއްގައި ރޯކޮށްފި، ދެމީހަކު ހައްޔަރުކޮށްފި - AO News\nހިތަދޫގައި ތިންކާރެއްގައި ރޯކޮށްފި، ދެމީހަކު ހައްޔަރުކޮށްފި\tޖުލާ 17, 2017ޖުލާ 17, 2017 | ޟަމްރަތު އަޙުމަދު\tHomeހިތަދޫގައި ތިންކާރެއްގައި ރޯކޮށްފި، ދެމީހަކު ހައްޔަރުކޮށްފި ފޮޓޯތައް ސޯޝަލް މީޑިއާ އައްޑޫސިޓީ ހިތަދޫގައި މިރޭވެސް ތިންކާރެއްގައި ރޯކޮށްލައިފިއެވެ. ވަރަށްފަހުންވެސް ވަނީ ހިތަދޫ މަގެއްގެއްގައި ބާއްވާފައި އޮތް ދެކާރެއްގައި މިމަހު ރޯކޮށްފައެވެ. މިދިޔަމަހުވެސް ކާރެއްގައިވަނީ ރޯކޮށްފައެވެ.\nމިހާދިސާތަކާ ގުޅިގެން ސައުތު ޕޮލިސް ޑިވިޝަން ކޮމާންޑަރ ޗީފްއިންސްޕެކްޓަރު އޮފްޕޮލިސް އަލީ ޝަރީފު ވިދާޅުވީ މިއީ ސިލްސީލާކޮށް ހިނގާކަމެއްގެ ގޮތުގައި މިހާރުވަނީ ފާހަގަކުރެވިފައި ކަމަށެވެ. އެހެންކަމުން އެކަމަށް ހައްލެއް ގެނައުމުން ފުލުހުން އިތުރަށް މަސައްކަތް ކުރާނެ ކަމަށް ވިދާޅުވިއެވެ.\nމިރޭގެ ރޯކޮފައިވަނީ ހިތަދޫ ރޯޒްމީންގެ ކައިރީގައޮތް ދެ ކާރަކާއި، ޝިއުބު ގޭގައިއޮތް ކާރެއްގައި ކަމަށް މައުލޫމާތު ލިބިފައިވެއެވެ. މައުލޫމާތު ލިބިފައިވާ ގޮތުގައި އެކާރުއޮތީ އެގޭ ދޮރާށިން އެތެރޭގައެވެ. އެކާރަށް މާބޮޑު ގެއްލުމެއް ލިބިފައެއް ނުވެއެވެ. “އެހާ ބޮޑަކަށްނޫން ގޭތެރޭގައިއޮތް ކާރުގައި ރޯވެފައިވަނީ. ރޯކުރަން ވަރަށް މަސައްކަތް ކޮށްފައި އެމީހުންނަށް އެހާބޮޑަށް އެކަން ނުކުރެވިފައި ކަމަށް ވެދާނެ އެއޮތީ،” އަލީ ޝަރީފް ވިދާޅިވިއެވެ. އޭނާ ވިދާޅުވީ އަނެއް ދެކާރަށް ވަރަށްބޮޑަށްވަނީ ގެއްލުން ވެފައެވެ.\nމި މައްސަލާގައި މިހާތަނަށްވަނީ ދެމީހަކު ފުލުހުންގެ ބެލުމުގެ ދަށަށް ގެންގޮފައި ކަމަށް އަލީ ޝަރީފް ވިދާޅުވިއެވެ. އިތުރު ބަޔަކު އެކަމުގައި ބައިވެރިވޭތޯ ބަލައި ބައިވެރި ވެފައިވާނަމަ އެމީހުން ހޯދުމުގެ މަސައްކަތް ކުރައްވާނެ ކަމަށް އަލީ ޝަރީފް ވިދާޅުވިއެވެ.\nމިއީ މިމަސްތެރޭގައި މިފަދަ ހާދިސާއެއް ހިތަދޫގައި ހިންގި ދެވަނަ ފަހަރެވެ. މިދިޔަމަހުވެސް ވަނީ ހިތަދޫގެ ގެއެއްގެ ގޯތިތރޭގައިއޮތް ކާރެއްގައި ރޯކޮށްލަފައިފައެވެ.\nއަލީ ޝަރީފް ވިދާޅުވީ މިއީ ސިލްސިލާކޮށް ކުރަމުންދާކަމެއް ކަމަށެވެ. އެހެންކަމުން އެކަމާ ގުޅުންހުރި އިތުރު ބަޔަކުތިބިދާނެ ކަމަށް ބަލައި އެމީހުން ހޯދުމުގެ މަސައްކަތް ފުލުހުން ކުރާނެ ކަމަށް އަލީ ޝަރީފް ވިދާޅުވިއެވެ. މިރޭގެ ހާދިސާ ހިނގާފައިވަނީ ގާތްގަނޑަކަށް މިރޭ 12:30 އެހައިކަންހާއިރުއެވެ.\nމި ހާދިސާއަށްފަހު ފުލުހުންނާއި ސިފައިން އެސަރަހައްދުގައި ހަރަކާތްތެރިވަމުންދާ ކަމަށް މައލޫމތު ލިބިފައިވެއެވެ.\nPREVIOUS POST Previous post: މިރޭގެ ދެވަނަ މެޗު ސައުތު ބުލޫސް އިން ކާމިޔާބުކޮށްފިNEXT POST Next post: މާފަލަ ވުމުން ބަރުދަން ލުއިކުރުމަށް ބުޅަލެއް ފަތަންފަށައިފި


Faahaanaa kamah heekoh hulhuvunee mathindhaa boatuge emergency dhoru - vNews.mv\nފާޚާނާ ކަމަށް ހީކޮށް ހުޅުވުނީ މަތިންދާބޯޓުގެ އިމަޖެންސީ ދޮރު\nމުޙައްމަދު އަފްރާޙް 10 June 2019, 17:11\nމިއީ އިނގިރޭސިވިލާތުގެ ރަށެއް ކަމަށްވާ މެންޗެސްޓަރގައި ހިނގި ހާދިސާއެކެވެ. މެންޗެސްޓަރ އެއާޕޯޓްގައި ފުރާން ތައްޔާރުވެފައި އޮތް މަތިންދާބޯޓެއްގައި އިން ފަސިންޖަރަކު، ހާސްވެފައި ހުރި ވަރުން، ފާޚާނާ ދޮރުކަމަށް ހީކޮށް ހުޅުވުނީ މަތިންދާބޯޓުގެ ކުއްލި ހާލަތްތަކުގައި ބޭނުންކުރާ އެމަޖެންސީ ދޮރެވެ. ބޯޓުގެ ފަހަތުގައިވާ އެމަޖެންސީ ދޮރު ހުޅުވުމާއިއެކު، ކުއްލި ހާލަތްތަކުގައި ފަސިންޖަރުން ބޯޓުން ފައިބާން ބޭނުންކުރާ "ޝޫޓް" ނުވަތަ ސްލައިޑް ހުޅުވުނެވެ.\nމިއީ މެންޗެސްޓަރއިން ފުރައިގެން ޕާކިސްތާނަށް ދަތުރުކުރުމަށް ތައްޔާރުވެފައި އޮތް ޕާކިސްތާން އިންޓަނޭޝަނަލް އެއާލައިންސްގެ މަތިންދާބޯޓެއްގައި ހިނގި ހާދިސާއެކެވެ.\nމަތިންދާބޯޓުގެ އެެމަޖެންސީ ދޮރު ހުޅުވުމާއި ގުޅިގެން،7ގަޑިއިރަށް ބޯޓު ފުރުން ލަސްކުރަން ޖެހުނެވެ. އަދި، ޓެކްނީޝަނުން އައިސް ބޯޓުގެ އެމަޖެންސީ ދޮރު އަލުން ރަނގަޅު ކުރާން ޖެހުނެއެވެ. އެ މަސައްކަތް ކުރި ވަގުތު ބޯޓުގައި ތިބި 37 ފަސިންޖަރަކު ބޯޓުން ބާލާން ޖެހުނެވެ.\nމިއީ އަލަށް ހިނގި ހާދިސާއެއް ނޫންކަން ފާހަގަކޮށްލަން ޖެހެއެވެ.\nފަހަކަށް އައިސް، ޗައިނާގައި މިފަދަ ހާދިސާތައް އިތުރުވެފައިވެއެވެ. ވައިގެ އުދުހުންތަކާބެހޭ މާހިރުން ބުނަނީ، މިފަދަ ހާދިސާތައް ހިނގަނީ ވައިގެެމަގުން އަލަށް ދަތުރުކުރާ ފަސިންޖަރުންގެ ސަބަބުން ކަމަށެވެ.\nގޯއެެއަރގެ މަތިންދާ ބޯޓެއްގައިވެސް ފުރަތަމަ ފަހަރަށް ދަތުރުކުރި 20 އަހަރުގެ ފަސިންޖަރަކުވަނީ ފާޚާނާ ކަމަށް ހީކޮށް، ބޯޓުގެ ފަހަތުގައިވާ އެމަޖެންސީ ދޮރު ހުޅުވާން މަސައްކަތް ކޮށްފައެވެ.\nނަމަވެސް، މަތިންދާބޯޓެއްގެ އެމަޖެންސީި ދޮރު ހުޅުވާން މަސައްކަތް ކުރުމަކީ ނުރައްކާތެރި ކަމެއް ނޫންކަމަށް މާހިރުން ބުނެއެވެ. ސަބަބަކީ، ބޯޓު ވައިގެ ތެރޭގައި ދަތުރު ކުރަމުންދާއިރު، އެމަޖެންސީ ދޮރު ހުޅުވުމަކީ ކުޅަދާނަ ކަމެއް ނޫނެވެ.\nނަމަވެސް، މިފަދަ އަމަލެއް ހިންގާން މަސައްކަތް ކުރުމަކީ މަނާ ކަމެކެވެ. ސަބަބަކީ، ބޯޓުގެ އެތެރެ "ޕްރެޝަރައިޒް" ކޮށްފައި ވުމެވެ.\nމިދިޔަ މަހުގެ ތެރޭގައި ރަޔަންއެއަރގެ މަތިންދާބޯޓެއް ދަތުރު ކުރަމުންދިޔަ ވަގުތު ފަސިންޖަރަކުވަނީ ބޯޓުގެ އެމަޖެންސީ ދޮރު ހުޅުވާން މަސައްކަތް ކޮށްފައެވެ.


UEFA Nations League Final Gai Spain Aai France Ge Kurimathilumeh - Vaguthu\nފްރާންސް އާއި ބެލްޖިއަމް ކުޅުނު މެޗުގެތެރެއިން\nޔޫރަޕުގެ ފުޓުބޯޅައިގައި މިހާރު އެންމެ މަގުބޫލުކަމެއް ހޯދަމުން އަންނަ ޔުއެފާ ނޭޝަންސް ލީގުގެ ފައިނަލުގައި ސްޕެއިން އާއި އެންމެފަހުގެ ދުނިޔޭގެެ ޗެމްޕިއަން ފްރާންސް ބައްދަލުކުރަން ޖެހިއްޖެ އެވެ.\nމުބާރާތުގެ ފައިނަލަށް ސްޕެއިން ދަތުރުކޮށްފައިވަނީ ސެމީފައިނަލުގައި ވަރުގަދަ އިޓަލީގެ މޮޅުވުމުގެ ރެކޯޑަށް ނިމުން ގެނެސް 2-1 ގެ ނަތީޖާއަކުންނެވެ. އަދި ފްރާންސް ފައިނަލަށް ދިޔައީ ބެލްޖިއަމް އަތުން ފަހަތުން އަރާ 3-2 ގެ ނަތީޖާއަކުން މެޗު ކާމިޔާބުކޮށްގެންނެވެ.\nޔުއެފާ ނޭޝަންސް ލީގުގެ ފައިނަލުގައި ސްޕެއިން އާއި ފްރާންސް ބައްދަލުކުރާ މެޗު ކުޅުމަށް ހަމަޖެހިފައިވަނީ އަންނަ އާދީއްތަ ދުވަހުގައެވެ. މީގެއިތުރުން މުބާރާތުގެ ތިންވަނަ ހޮވާ މެޗުވެސް ކުޅުމަށް ހަމަޖެހިފައިވަނީ ހަމަ އެ ދުވަހުގައެވެ. ތިންވަނަ ހޮވާ މެޗުގައި ބައްދަލުކުރާނީ ސެމީގައި ބަލިވި ދެ ޓީމު ކަމަށްވާ އިޓަލީ އާއި ބެލްޖިއަމް އެވެ.\nއެންމެފަހުގެ ޔޫރޯ ޗެމްޕިއަންކަން ވެސް ހޯދި އިޓަލީ އަތްދަށުކޮށް މުބާރާތުގެ ފައިނަލަށް ސްޕެއިން ދިޔައިރު އިޓަލީ ވަނީ 37 މެޗު ބަލިނުވެ ދުނިޔޭގެ ރެކޯޑެއް މުގުރާލާފައެވެ. ރޮބާޓޯ މަންޗީނީގެ އިރުޝާދުގެ ދަށުން އިޓަލީގެ މި 37 މެޗުން ބަލިނުވުމުގެ ރެކޯޑުގެ ތެރެއިން އެ ޓީމު މޮޅުވެފައިވަނީ 28 މެޗުންނެވެ. އަދި އެއްވަރުވީ ނުވަ މެޗުންނެވެ. އެންމެފަހުން އިޓަލީ ބަލިވީ ޕޯޗުގަލް އަތުން 2018 ގައެވެ.\nސްޕެއިން އާއި އިޓަލީ ކުޅުނު މި މެޗުގެ 17 ވަނަ މިނެޓުގައި ސްޕެއިންގެ ފެރާން ޓޮރޭޒް ވަނީ ސްޕެއިންއަށް ލީޑު ނަގާފައެވެ. މެޗުގެ ފުރަތަމަ ހާފު ނިމެން ގާތްވެފައިވަނިކޮށް އިޓަލީގެ ކެޕްޓަނަށް ވަނީ ދެ ރީނދޫ ކާޑާއެކު ރަތް ކާޑެެއް ދައްކާ ދަނޑުން ފޮނުވާލާފައެވެ. އެއާއެކު އެ ޓީމަށް މައްސަލަ ކުރިމަތިވިއެވެ.\nއެއް ކުޅުންތެރިއަކު މަދުން ކުޅެމުން ދަނިކޮށް މި ހާފު ނިމުމުގެ ކުރިން ސްޕެއިންއަށް ފުރަތަމަ ލަނޑު ޖަހައިދިން ފެރާން ޓޮރޭޒް ވަނީ ލީޑު ފުޅާކޮށްދީފައެވެ. އިޓަލީން ސުން ކަނޑުވާލީ 83 ވަނަ މިނެޓުގައެވެ. ފެޑެރީކޯ ކިއެސާ ތަނަވަސްކުރި ފުރުސަތަކުން މި ލަނޑު ކާމިޔާބުކޮށްދިނީ ލޮރެންޒޯ ޕެލެގްރީނީ އެވެ.\nމުބާރާތުގެ ފައިނަލަށް ފްރާންސް ދަތުރުކުރި މި މެޗުގައި ބެލްޖިއަމް ވަނީ ދެ ގޯލުގެ ލީޑެއް ނަގާފއެވެ. މެޗުގެ 37 ވަނަ މިނެޓުގައި ޔަނިކް ކަރަސްކޯ ފުރަތަމަ ލަނޑު ޖެހިއިރު ދެވަނަ ލަނޑު އޭގެ މާގިނައިރުތަކެއް ނުވަނީސް ޖެހީ ލުކާކޫ އެވެ. ފްރާންސް އިން ނަތީޖާ އަނބުރާލީ ދެވަނަ ހާފުގައެވެ. ފުރަތަމަ ލަނޑު ބެންޒެމާ ޖެހިއިރު ދެވަނަ ލަނޑު ޕެނަލްޓީއަކުން އެއްވަރުކޮށްދިނީ އެމްބާޕޭ އެވެ. މެޗުން ފްރާންސް މޮޅުވީ 90 ވަނަ މިނެޓުގައި ތިއޯ ހެނާންޑޭޒް ޖެހި ލަނޑުންނެވެ.


June 13: Raees Maumoon ah hukum kohfaane!? – adduLIVE\nޖޫން 13: މައުމޫނަށް ހުކުމްކޮށްފާނެ؟\n2 Jun 13, 2018, 10:02 ލިޔުނީ ހަސަން އަޝްރަފް\nކުރީގެ ރައީސް މުހައްމަދު ނަޝީދުގެ މައްޗަށް ކްރިމިނަލް ކޯޓުން 13 އަހަރުގެ ޖަލު ހުކުމެއް އިއްވީ މާޗް މަހެއްގެ 13 ވަނަ ދުވަހުގައެވެ. އެ ދުވަހު ނަޝީދުގެ މައްޗަށް ހުކުމް އިއްވީ ގަޑިން 23:13 ގައެވެ.\nއެއީ 13 ވަަނަ ނަންބަރާއި ކުރީގެ ރައީސް މުހައްމަދު ނަޝީދުގެ މައްޗަށް އިއްވި ހުކުމާއި ހުރި ބައެއް ގުޅުންތަކެވެ. މި ވާހަކަތައް އެއްފަރާތް ކުރުމަށް ފަހު މިއަދުގެ ތާރީޚަށް ބަލަމާ ހިނގާށެވެ. މިއަދަކީ ޖޫން މަހުގެ 13 ވަނަ ދުވަހެކެވެ. އަނެއްކާވެސް 13 އެކެވެ.\nއިއްތިފާގެެއް ނަމަވެސް މިއަދު ކްރިމިނަލް ކޯޓުގައި 13:00 ގައި ޝެޑިއުލް ކުރެވިފައި އޮތީ ކުރީގެ ރައީސް މައުމޫން އަބްދުލް ޤައްޔޫމްގެ ޝަރީޢަތުގެ ފަހު އަޑުއެހުމެެވެ. އާއްމުގޮތެއްގައި ކޯޓުތަކުގައި އޮންނަ އަޑުއެހުންތައް ފަށާ ގޮތަށް ބަލާއިރު ޝެޑިއުލް ކުރާ ގަޑިއަށް ވުރެ ކުޑަ ތަންކޮޅެއް ލަސްވެއެވެ. އެހެން ކަމުން މިއަދު މައުމޫނުގެ ޝަރީޢަތް ފަހަރެއްގައި 13:13 ގައި ވެސް ފަށާ ފާނެއެވެ.\nމީގެ އިތުރުން މައުމޫނުގެ މައްސަލަ ބައްލަވާ ކްރިމިނަލް ކޯޓުގެ ގާޒީ ހަސަން ނަޖީބު މަޤާމުގެ މަސްޢޫލިއްޔަތު އަދާކުރައްވަން ފެއްޓެވިތާ މިއަދަށް ވާނީ 1 މަހާއި 13 ދުވަހެެވެ.\nހުޅަނގުގެ ގަބޫލުކުރުންތަކުގައި ފާހަގަކޮށްފައިވާ ގޮތުގައި "ފްރައިޑޭ ދަ ތާޓީންތަކީ" ސުންޕާކަން ބޮޑު، ނަސީބު ދެރަ ދުވަހެކެވެ. އެ ޤަބޫލުކުރުންތަކަށް ނުބެލި ނަމަވެސް 13 އާއި އޮނިހިރި އަދަދުތަކަކީ ރާއްޖޭގެ ސިޔާސީ މަސްރަޚުގައި "ބަދުނަސީބު" ނަންބަރުތަކެކެވެ.\nކުރީގެ ރައީސް މުޙައްމަދު ނަޝީދެކޭ އެއްފަދައިން ކުރީގެ ރައީސް މައުމޫންގެ މައްޗަށް ހުކުމް އިއްވަނީ ވެސް 13 ވަނަ ދުވަހެއްގައި ކަމަށް ވެދާނެއެވެ.


ބަދިގޭގައި ބޭނުން ކުރާ ސްޕޮންޖުގަނޑު ބަދަލު ކުރަނީ ކިހާ އަވަހަކަށް؟\nބަދިގެ ސާފު ކުރަން ބޭނުން ކުރާ ސްޕޮންޖަކީ ޖަރާސީމް އަށަގަންނަ ހާއްޔެއް ކަމަށް ސައިންސްވެރިން ބުނޭ\n3 އޯގަސްޓް 2017 | ބުރާސްފަތި 12:19\nބަދިގެ ދޮވެ ސާފު ކުރުމަށް ބޭނުން ކުރާ ސްޕޮންޖަކީ ޖަރާސީމް އަށަގަންނަ ހާއްޔެއް ކަމަށް ސައިންސްވެރިން ބުނޭ\nބަދިގެ އާއި މޫނު ދޮންނަ ތަށި އަދި މޭޒުމަތި ފަދަ ތަންތަން ފެންލާ ފުހެ ސާފު ކުރުމަށް ކުރުމަށް ގެންގުޅޭ ސްޕޮންޖްގަނޑު ބަދަލު ކުރަންޖެހެނީ ކިހާ އަވަސް އަވަހަކަށް ހެއްޔެވެ؟ އެއީ ހަފްތާއަކު ނުވަތަ މަހަކު އެއް ފަހަރަކު ހެއްޔެވެ؟ މިއީ ގިނަ ބައެއްގެ ހިތުގައި އުފެދިފައިވާ ސުވާލެއް ނަމަވެސް ކަނޑައެޅިގެން އެއީ ކިތައް ދުވަހުން އެއް ދުވަހު ކުރަންޖެހޭ ކަމެއް ކަމެއް ނޭނގުމަކީ އެކަށީގެންވާ ކަމެކެވެ.\nފުހެ ސާފު ކުރަން ގެންގުޅޭ ސްޕޮންޖުގައި ޖަރާސީމު އަށަގަންނަ ގޮތާ ބެހޭ ދިރާސާތައް މީގެ ކުރިންވެސް ކުރެވިފައި އެބަހުއްޓެވެ. ނަމަވެސް ކުރިން ކުރެވިފައިވާ ދިރާސާތަކުން ސްޕޮންޖު ބަދަލު ކުރަން ޖެހެނީ ކިހާ އަވަސް އަވަހަކަށްކަން ނޭނގުނު ކަމުގައި ވިޔަސް މި ސުވާލުގެ ޖަވާބު ދެނެގަތުމަށް ޖަރުމަނުގެ ސައިންސްވެރިންގެ ޓީމަކުން ވަނީ ދިރާސާ ކޮށް އެ ދިރާސާގެ ނަތީޖާތައް "ސައިންޓިފިކް ރިޕޯޓްސް" މަޖައްލާގައި ޝާއިއު ކޮށްފައެވެ.\nމި ދިރާސާގައި ސައިންސްވެރިން ވަނީ ގޭގޭގެ ބަދިގޭގައި ފުހެ ސަފާކުރުމަށް ބޭނުން ކޮށްފައި ހުރި ސްޕޮންޖުގެ ސާމްޕަލްތައް ބޭނުން ކޮށްގެން އޭގައި ޖަރާސީމު އަށަގަނެފައި ހުރި ގޮތް ބަލާ ދިރާސާ ކޮށްފައެވެ. ދިރާސާގައި ބޭނުން ކުރި 14 ސްޕޮންޖު ގަނޑުން އެއްކުރި މައުލޫމާތުގެ ނަތީޖާ އަށް ބަލާއިރު އާދަޔާ ޚިލާފް މަތީ މިންވަރަކަށް ބަދިގޭގައި ބޭނުން ކުރާ ސްޕޮންޖުގައި ޖަރާސީމު އެކުލެވިފައި ހުންނަކަން ވަނީ ސާބިތު ކޮށްދީފައެވެ. ސައިންސްވެރިން ބުނީ ސްޕޮންޖުގައި ބެކްޓީރިއާ އަށަގަނެފައި ހުރި ވަރުން، އެއިން ސްޕޮންޖުގަނޑެއް ދޮވެ ތާހިރު ކުރަން މަސައްކަތް ކުރުމަކީ ވެސް ބޭކާރު ކަމެއް ކަމަށް ގަބޫލު ކުރެވޭ ކަމަށެވެ.\nމިދިސާގެ ނަތީޖާއަށް ބަލާއިރު ސައިންސްވެރިން ބުނަނީ ހަފްތާއަކު އެއް ފަހަރު ސްޕޮންޖުގަނޑު ބަދަލު ކުރަންޖެހޭނެ ކަމަށެވެ.\nސާފުކުރަން ގެންގުޅޭ ސްޕޮންޖުގައި ޖަރާސީމް އަށަގަތުމާ ގުޅޭ ގޮތުން މީގެ ކުރީގެ ހޯދުންތަކަށް ބަލާއިރު، ގޭތެރޭގައި ދެވަނަ އަށް އެންމެ ގިނައިން ކޮލިފޯމް ބެކްޓީރިއާ އަށަގަންފައި ހުންނަނީ ބަދިގޭގައި ބޭނުންކުރާ ސްޕޮންޖުގައި ކަން ވަނީ ދެނެގަނެވިފައެވެ. ކޮލިފޯމް އަކީ އިންސާނުންނާއި ޖަނާވާރުގެ ނަޖިހުގައި ހުންނަ ބެކްރީއާގެ ބާވަތްތަކަކަށް ޖުމްލަކޮށް ކިޔާ ނަމެކެވެ. މީގެ އިތުރުން ފުހެން ގެންގުޅޭ ސްޕޮންޖުގައި ބަލިޖައްސާ ބާވަތުގެ ބެކްޓީރިއާ ކަމުގައިވާ، އީ-ކޯލައި އަދި ސަލްމޮނެއްލާ ފަދަ ބެކްޓީރިއާ އަށަގަނެފައި ހުރެއެވެ. ދިރާސާތަކުން އެނގޭ ގޮތުގައި ފާޚާނާ އަށް ވުރެ ގިނައިން ޖަރާސީމު އަށަގަންނަނީ ބަދިގޭގައެވެ. އަދި ބަދިގޭގައި މައިކްރޯބްސްގެ ހާއްޔަކަށް ވެފައި އޮންނަނީ ފުހެން ގެންގުޅޭ ސްޕޮންޖުގަނޑެވެ.\n"ސައިންޓިފިކް ރިޕޯޓްސް" މަޖައްލާގައި އެންމެ ފަހުން މި ޝާއިއު ކުރި ދިރާސާގައިވެސް ވިސްނާލަން ޖެހޭ ކަމެއް އެބަ އޮތެވެ. ސްޕޮންޖުގަނޑު ދޮވެ ސާފު ކުރިއަސް އޭގައި އެކުލެވޭ ޖަރާސީމުގެ މިންވަރު ނު ދޮވެ ގެންގުޅޭ ސްޕޮންޖުގަނގައި ޖަރާސީމު ހުންނަ ވަރަށް ވުރެ މާ ބޮޑުތަން މަދެއް ނުވެއެވެ. އެހެންވީމާ އެންމެ ރަނގަޅު ގޮތަކީ ހަމަ ހަފްތާއަކު އެއް ފަހަރު ސްޕޮންޖުގަނޑު ބަދަލު ކުރުމެވެ.\n3 އޯގަސްޓް 2017 | ބުރާސްފަތި 13:18\nސްޕޮންޖުގެ ބަދަލުގަ ތުވާލިކޮޅެއްފަދަ ފޮތިކޮޅެއް ގެންގުޅުމުން ސްޕޮންޖު ބަދަލުކުރަންޖެހޭ މިންވަރު މަދުވެ ޚަރަދު ކުޑަވާނެކަމަށް ބެލެވޭ.


ދެފުރާނަ އެކުވެފައިވާ (17 ވަނަ ބައި) — Ihavandhoo.com\n"އެންމެ ރަނގަޅު! އަހަރެން މަންމަގެ ތިޔައެދުން ފުރިހަމަ ކޮށްދޭނަން! އެކަމަކު ތިޔަކަން ތިގޮތަށް ކޮށްގެން އެއްވެސް ނުރައްކަލެއް އެއްވެސް އަދަބެއް ކުރިމަތިވެއްޖެ ނަމަ.... ދައްތައަށްވެސް އަދި ރާޒްއަށްވެސް އަހަންނަކީ ކާކުކަން އޮޅިފައެއް ނޯންނާނެ. އަހަރެންގެ ޔާރެއް އިޔާރެއް އަހުލެއް ވަހުލެއް މިދުނިޔޭގައި ނެތް... އަހަރެންމީ ވަންނާނެ ތަނެއް ނެތި ބިކަވެފައިވާ މީހެއް... އަހަރެން އަދި ކިޔަވަން ބޭނުން... އެކަމުގައި އެހީތެރިވާނެ އެކަކުވެސް ނެތް... އަހަރެން..." ނަޖުމާ އިއުރާޒްގެ މޫނަށް ނަޒަރު ހުއްޓާލަމުން އޭނާގެ ފުން ދެލޮލަށް ބަލާލި އެވެ.\n"އެކަމާ ހާސްނުވޭ މިއަދުން ފެށިގެން ނަޖޫގެ ހުރިހާ ކަމަކާ އަހަރެން ހަވާލު... އަހަރެން ބޭނުންވަނީ ހަނދުމަހުން ދެ ވަނަ ދުވަހު ކައިވެނިކުރަން... ކައިވެންޏަށްފަހު އަހަރުމެން އުޅޭނީ މާލޭގަ... ނަޖޫގެ ގޭގަ.. މާލެ ގެނެސް އަހަރެން ނަޖޫ ބެހެއްޓި ގޭގަ... އެކަމަކު ހަނދާންކުރަންވާނެ އަހަންނަށް ނަޖޫ ކައިރިއަށް ދެވޭނީ ހަނދުމަހުގެ ފުރަތަމަ ފަސް ދުވަހު... އޭގެ ފަހުން އަހަރެންގެ ބަދަލުގައި ނަޖޫއަށް ލޯތްބާއި އޯގާތެރިކަން މަންމަގެ ފަރާތުން ލިބެމުންދާނެ... އެކަމަކު މަންމައަށްވެސް އެގޮތުގައި ހުރެވޭނީ ނަޖޫ މިކަންތައް ސިއްރެއްގެ ގޮތުގައި ބާއްވަދީގެން... ނަޖޫއަށްވެސް އެނގޭނެ އިންސާނުންނަކީ ވަރަށް ފާޑެއްގެ ބައެއްކަން. ކިރިޔާވެސް ހިލަމެއް ވެއްޖެނަމަ އުޅޭނީ... އުޅޭނީ ދުވަސް ދުއްވާލަންކަން... އަހަރުމެންމީ އިންސާނުންނާ އަވަލައިގެން އިންސާނުންނަށް ގެއްލުންދޭނެ ބައެއް ނޫން... އަހަރުމެންނީ އިންސާނުން ފަދަ މުސްލިމު ބައެއް... އަހަރުމެން ތެރޭގައި އުޅޭ ކާފަރުންނާ އަހަރުމެންނާ ތަފާތުވާނެ" އިއުރާޒް ވާހަކަދައްކަމުން ދިޔައީ އޯގާތެރިކަމާއެކު މަޑުމަޑުންނެވެ. ހީވަނީ އެހެން ނަސްލެއްގެ ދިފާޢުގައި ވަކާލާތު ކުރާހެންނެވެ.\nނަޖުމާ ހިމޭންވެލަމުން ފުންނޭވާއެއް ދޫކޮށްލި އެވެ. އައިޝަމް މޫނުމަތިން ސުވާލުގެ ކުލަވަރު ފާޅުވަމުން ދިޔައެވެ. ހިމޭޝްވެސް އިނީ އިވެމުންދިޔަ ވާހަކަތަކުން އަންތަރީސްވާ ވަރުވެފައެވެ.\n"އެކަމަކު..." އައިޝަމް އަށް ޤަބޫލެއް ނުކުރެވުނެވެ.\n"ދައްތާ ތިވާހަކަތައް... ކިހިނެއް؟" ހިމޭޝް އަށް ވެސް ޤަބޫލުކުރަން ދަތިވި އެވެ.\n"ތިހެންވާނެތީ މިވާހަކަތައް ކިޔައިނުދީ ލަސްމިކުރީވެސް... ދަރިފުޅު ކުރިން މަންމަ އާ ކުރި ސުވާލުތަކަށް މިހާރު ޖަވާބެއް ލިބޭނެ... ކުޑައިރު މަންމައާ ސުވާލުކުރަމެއްނު... ހައްވަތަ އެއީ ކާކުހޭ... ކީއްކުރަން ގޭގައި ގެންގުޅޭ މީހެއްހޭ... ހައްވައްތައަށް މާމަ ކިޔާށޭ މަންމަ ބުނަނީ ކީއްވެހޭ! އެއީ ދަރިފުޅުގެ މާމަ އެއީ ދަރިފުޅުގެ ބައްޕަގެ ..." ނަޖުމާ އޮޅުން ފިލުވައިދިނެވެ.\n"މަންމާ ކިހިނެއް އަހަރެން... އަހަރެން..." އައިޝަމް ބޭނުންވީ އެ ދެއްކީ ތެދުވާހަކަތަކެއްކަން ޔަޤީންކުރާށެވެ. އޭނާއަށް އެކަންކަން ހަޖަމު ނުކުރެވިގެންނެވެ.\n"އާނ! ދަރިފުޅަށް ޤަބޫލު ނުކުރެވެންޏާ... މަޑުކޮށްލާ!" ނަޖުމާ ލޯ މަރާލަމުން އަތުގައި އަޅާފައިވާ އަނގޮޓީގައިވާ އެހުގައި ފިރުމާލި އެވެ. އެއާއެކު އަނގޮޓިން މަޑުމަޑުން އަލިކަމެއް ނިކުމެ ފާރަށް އެޅެމުން ދިޔައެވެ. ވައިރޯޅިއާއެކު އުދުހެމުންދިޔަ އަޑިފެންނަ ޒާތުގެ މަޑު ނޫ އަލިކަމެއް އަނގޮޓިން ނުކުންނަމުން ގަހެއްފަދައިން ބޮޑުވަމުން ދިޔަ އެވެ. ކުއްލިއަކަށް އެ އަލިކަން އޮބި އަލިކަން އުފެދުނު ފާރުކައިރިން މީހަކު ފާޅުވި އެވެ. އައިޝަމާއި ހިމޭޝް ދިޔައީ އެއްލިގެންނެވެ. ހައިރާންވެ އަންތަރީސްވެ ތިބިހާލު އެމީހާގެ މޫނަށް ކަޅިޖަހާނުލައި ބަލަން ތިބީ ބުޅާ މަސްގަނޑަށް ބަލަން ތިބިފަދަ ބީދައަކުންނެވެ.\n"ދަރިފުޅާ ކިހިނެއްވީ!" ދެބައި އުމުރުގެ އެ އަންހެން މީހާ މަޑުހިނގުމެއްގައި އައިސް އޯގާތެރިކަމާއެކު ނަޖުމާއަށް ސުވާލުކޮށްލި އެވެ.\n"މަންމާ ޝަމް... ޝަމް އަހަރެން އެވާހަކަތައް ކިޔައިދިނުމުންވެސް... ކިޔައިދިނުމުންވެސް ޤަބޫލެއް ނުކުރި... އެހެންވެ" ނަޖުމާ މަޑުމަޑުން އެމީހާ، ހައްވަ އަށް ބަލާލަމުން އައިޝަމްގެ މޫނަށް ނަޒަރު ހުއްޓާލި އެވެ.\n"އެ ތެދެއް! ދަރިފުޅާ މިހާރު ޤަބޫލު ކުރެވިއްޖެތަ! ދަރިފުޅާ މަންމަ އެދެއްކީ ތެދުވާހަކަތަކެއް! ދެން ދަރިފުޅު... ދަރިފުޅު... އާދޭ މާމަ ކައިރިއަށް އާދޭ... މާމަ މިހާ ދުވަސްވަންދެން އިންތިޒާރުކުރަމުން އައި ދުވަހަކީ މީ... މިހުރިހާ ކަމެއް ދަރިފުޅަށް އެނގި ދަރިފުޅުގެ ފަރާތުން މާމަމެންގެ އާއިލާއަށް އުފާވެރިކަން ލިބޭނެ ދުވަސް..." ހައްވަ މަޑުމަޑުން ތެދުވެލަމުން ދެ އަތް ހުޅުވާލަމުން އައިޝަމް އަށް އެދުނެވެ.\nބޭއިޚްތިޔާރުގައި އައިޝަމް ތެދުވެލި އެވެ. އަވަސް އަވަހަށް އައިސް ހައްވަގެ ގައިގާ އޮޅުލައިގަންނަމުން ޝަކުވާ ކުރަން ފެށިއެވެ.\n"މާމަ ކީއްވެތަ އަހަންނާ... އަހަންނަށް ފިލައިގެން... ކޮބައިތަ ބައްޕަ... ބައްޕަ އަހަންނަށް ފެންނާނީ ކިހިނެއް ކިހިނެއް ހަދައިގެންތަ... ކީއްވެތަ ބައްޕައަށް ބައްޕައަށް އިންސާނުންގެ ތެރޭގައި ނޫޅެވެންވީ... ކީއްވެތަ؟ ކޮބައިތަ ދުޝްމަނުންނަކީ؟ ކޮންބައެއްގެ ނުފޫޒުތަ ބައްޕަގެ މައްޗަށް..." އައިޝަމް ހައްވަގެ ގައިގައި އޮޅުލައިގަނެ އޮވެ ޝަކުވާގެ ރާގުގައި ސުވާލުތައް އަމުނާލި އެވެ.\n"އެންމެ ސަބަބެއް..." ހައްވަ ހުއްޓާލީ ނަޖުމާގެ އިޝާރާތެއް ވުމުންނެވެ.\n"އެއީ ކޮން؟" އައިޝަމް އިސްއުފުލައިލަމުން ސުވާލުކޮށްލި އެވެ. އައިޝަމް ވެސް ހައިރާންކަމާއެކު ނަޖުމާގެ މޫނަށް ބަލައިލި އެވެ.\n"ސުނާމީ ބިނާ... ފަހުން އެ ވާހަކަތައް ދަރިފުޅަށް މަންމަ ކިޔައިދޭނަށް..." ނަޖުމާ ފުންނޭވާއެއް ލަމުން ހަމަޖެހިލި އެވެ.\nއެތަކެއް ދުވަހަކު ފޮރުވައިގެން ގެންގުޅުނު ބޮޑު ސިއްރެއް އަމާނާތްތެރިކަމާއެކު އޭގެ ޙައްޤުވެރިޔާއަށް ފޯރުކޮށްދެވުމުން ލިބުނު ހިތްހަމަ ޖެހުމާއެކު ގައެވެ.\nއައިރީން މަޑުމަޑުން ދެލޯ ހުޅުވާލި އެވެ. އޭރުވެސް އަނގޮޓިން ކެނޑެމުންދާ ރެނދަންތައް ސުނާމީ ބިނާއާ ގުޅިފައި ހުއްޓެވެ. އެކަމަކު އެ އަޑުތަކާއި އެ މަންޒަރުތައް ދިޔައީ ހިނދެމުން ކުލަ ފަނޑުވަމުންނެވެ. އައިރީންނަށް ހިސާބަކަށް ސިހުންލިބުނަސް އޭނާ އެކަމެއް ނުދައްކަ އެވެ. ހީވަނީ މާކުރިން އެކަމަށް ތައްޔާރުވެފައި ވާހެންނެވެ. އައިޝަމް މަޑުމަޑުން އައިރީންގެ ގައިގާ ބައްދާލި އެވެ. އެ ރީތި މޫނުގައި ބޮސްދެމުން ލޯތްބާއި އޯގާތެރިކަމާއެކުގަ އެވެ. އައިރީން ވެސް އައިޝަމްގެ ހަރަކާތްތަކަށް މަރުޙަބާ ކިޔަމުން ދިޔައީ އުފަލާ އެކުގަ އެވެ.\n"ސޮރީ މާ ބޮޑަށް ދެވުނީ... ދެން ނުކުރާނަން" އައިޝަމް ކުއްލިއަކަށް ހިމޭންވެލި އެވެ. ބޮލުގައި އަތްފިރުމާލަމުން ތުންފަތް ފޮހެލިއެވެ.\n"އިޓްސް އޯކޭ... އަހަރެންވެސް ބޭނުންވެގެން ދޯ" އައިރީން ހިނިތުންވެލި އެވެ.\n"ޝަމް އަހަރެން... އަހަރެން ވަރަށް ހިތްވަރު ކުރާނަން ޝަމް ބޭނުންވާ ކަހަލަ މީހަކަށް ވެވޭތޯ ވަރަށް މަސައްކަތް ކުރާނަން. އަހަރެން ބޭނުމީ ޝަމްގެ ލޯބި" އައިރީން ހިތް ހަމަޖެހިލަމުން އައިޝަމްގެ މޭގައި ތަތްވެލި އެވެ.\n"އައި އަށް އަދި ވަރަށް ގިނަ ކަންތައްތަކާ ކުރިމަތިވާނެ... ހަނދާންކޮށް މި އަގޮނޓި ނުނަގާތި! އައި އަށް ތިޔަ އެނގުނީ އަދި ކުޑަމިންވަރެއް! ދެން މި ކަމުގަ ހުރިހާ ކަމެއް ދިމާވާނީ އައި އަށް! އެކަމަކު ފިނޑި ނުވާތި! މާޔޫސް ނުވާތި! ކެތްތެރިކަމާ އެކު ކުރިމަތިލާތި! ޖެހިލުންވުމަކީ ބަދުނަސީބެއް ކަން ހަދާންކުރާތި!" އައިޝަމް އައިރީން އަށް ވިސްނައިދީ ހިތްވަރު ދެމުން ދިޔައެވެ.\n"އެންމެ ރަނގަޅު! ތިޔަ ލޯބީގެ ޙައްޤުގައި އަހަރެން ކޮންމެ ފަދަ ޤުރުބާނެއް ވާން ޖެހުނަސް އެކަމަކާ ކުރިމަތިލާނީ އުފަލާއެކު! އަހަރެންގެ އެންމެ ފަހުގެ ނޭވައި ވެސް ދޫކޮށްލާނީ ޝަމްގެ ލޯބީގެ ޙައްޤުގައި! މިރޭ އަހަރެން ވަރަށް އުފާވެއްޖެ ޝަމްގެ ހިތް ފަތަޙަ ކުރެވުނީތީ! ތިޔަ ހިތުން އަހަންނަށް ޖާގައެއް ލިބުނީތީ! އަދި ތިޔަ ހިތުގެ ޞަފްޙާތަކުގެ އަޑު އިއްވައިދިނީތީ! މިހާރު ޤަބޫލުކުރަން ޝަމް ކުރިން ދެއްކީ ތެދުވާހަކަތަކެއްކަން" އައިރީން މަޑުމަޑުން އައިޝަމްގެ އަތްތިލައިގައި ބޮސްދިނެވެ.\n"ދެން މި ޙަޔާތުގެ ކުރިއަށް ހުރި ކަންކަން ދިމާވާނީ އައި އަށް! އައި ވާނެ އަހަންނާ އެކު މި ކަމުގެ ކުޅިފަސް ހޯދަން! އަހަރެންގެ ލޯބީގެ ޙައްޤުގައި.. އަހަރެންގެ ބައްޕަ ހޯދައިދީ ގެއްލިފައިވާ އަހަރުމެންގެ އާއިލީ ލޯބި އަނބުރާ ގެނެސްދީ މަންމަގެ ހިނިތުންވުން ގެނުވައިދޭން! މިކަން ކުރެވޭނީ މި ދެފުރާނަ އެކުވެގެން! ރެޔާ ދުވާލު މި ލޯ އެދޭ ހުވަފެންތައް ޙަޤީޤަތަކަށް ހަދައިގެން! އޭރުން އަހަރުންމެ ލޯ އެދޭ ހުރިހާ ހުވަފެނެއް ރެޔާއި ދުވާލު އަހަރުމެންގެ މައްޗަށް ތަކުރާރުވަމުންދާނެ! އޭރުން އުޑުގައި ދައުރާނާވަމުންފާ ވިލާތައްވެސް ކަލާގެ ނަން ފަވަމުން، ތިޔަ ނަމަށް ސަނާ ކިޔަމުންދާނެ!" އައިޝަމްގެ ފިރުމުންތަކުން އައިރީންގެ ޝަޚްޞަށް ހަމަޖެހުން ގެނުވަމުން ހިތްވަރު ދެމުން ދިޔައެވެ. އުފާވެރިކަމުގެ ބަގީޗާއިން ހިތްފުރަމުން ލޯބީގެ ގުލްޝަނުން މީރުކަން ހޯދަމުންދާ މުވާޠިނުންތަކެއް ފަދައިންނެވެ.\nމެންދަމުގެ ހަމަ ހިމޭން ވަގުތެވެ. އައިރީން އޮތީ އެނދުގައި އޮށޯވެ ދެއަތަށް ފުރޮޅިލަ ފުރޮޅިލާ އެވެ. ދެ ފަހަރަކު ފޯނަށް ބަލާލަމުން އިންބޮކްސް ޗެކުކޮށްލި އެވެ. މޫނުމައްޗަށް އުފާވެރިކަމުގެ ކުލަވަރު އަރަމުން އެ އުފާވެރިކަން މުޅި މީހާގެ ޖިސްމަށް ކުރަމުން ދިޔަ އެވެ. ހީވާ ކަހަލަ އެވެ. އައިރީންގެ އުއްމީދީ ހުޅުކޮޅު އަބަދަށްޓަކައި ދިއްލުނީ އެވެ. އޭނާ އެތަކެއް ރޭރޭ ނުނިދާކުރަމުން އައި ފޮނި އިންތިޒާރުގެ ނިމުން ސަވާބެއްގެ ގޮތުގައި ޙަޤީޤަތަކަށްވީ އެވެ. ކޮޓަރީގެ ކުޑަދޮރު ތަކުން ބޭރުބަލާލުމަށް ހިތް ބޭނުންވަމުން ދިޔަ އެވެ. ފަސްބުރީގެ އެ ޢިމާރާތުގެ ކުޑަދޮރުން މާލެ ބަލައިލާއިރު ފެންނަނީ ވަރަށް ހިތްގައިމު މަންޒަރެކެވެ. ވަށައިގެންވާ ކޮންކްރީޓް ޢިމާރާތްތަކުން ދިއްލިފައިވާ ފަނޑު އަލިކަމެވެ. ތަރިތަކުގެ ވިދުން ފަނޑުކޮށްލައިފައިވަނީ ޖައްވުތެރެއަށް ވިދުވާލެވިފައިވާ ރަތްކުލައި މަސްނޫޢީ ކުލަ އަލިކަމެވެ. މުޅި މާހައުލުން ފެންނަމުން ދިޔައީ ހިމޭން ކަމެވެ. ދުވަހުގެ ބުރަތަކަށް ފަހު އެންމެ ނިދާމަރުވެފައިވާ ކަހަލަ އެވެ. އައިރީން ބެލްކަނިން ބޭރަށް ނިކުމެލީ ޖައްވުގެ ހިތްގައިމުކަން ވަޒަންކޮށްލާށެވެ. އޭނާ އެހެން ރޭރޭ ފިކުރުބޮޑުވެ ނުނިދާ އޮތަސް މިރޭ އެ ކަންކަމާ ފިކުރު ކުރާކަށް ނުޖެހެ އެވެ. އެކަމަކު ނިދިނާންނަންވީ ސަބަބެއް ޚުދު އޭނާއަށް ނުވިސްނުނެވެ. ނިދީގެ ކަންފުޅެއް އެ ހިމަ ދެލޮލުން ފެންނާކަށް ނެތެވެ. އެހެނަސް އެމޫނުމަތިން ފެންނަމުން ދިޔައީ އުފާވެރިކަމެވެ. ހިތްހަމަ ޖެހުމެވެ. އުއްމީދުގެ އަލިކަމެވެ. އެ ކަމުގެ ކުލަވަރެވެ.\nމަޑުމަޑުން ބެލްކަނީގެ ތެރެއަށް ނިކުމެލާ ޢިމާރާތާ އިންވެގެން އޮތް މަގުގެ ދެކޮޅަށް، ތިރިއަށް ނަޒަރު ހިންގައިލި އެވެ. ދުވާލުގެ ހަލަބޮލި ކަމުގައި ފުރިބާރުވެ ތޮއްޖެހިފައި އޮތް މަޖީދީ މަގުގައި މީހެއްގެ ހިލަމެއް ހުވަމެއް ނުވާތީ މަންޒަރު ފެންނަނީ ވަރަށް އަމާންކޮށްނެވެ. އެއްވެސް ހުރަހެއް ނެތި ކަނޑުން ފޮނުވަމުން ދިޔަ ވައިރޯޅިތައް އައިސް ޢިމާރާތްތަކުގައި އެޅުމުން އިވޭ މަޑުމޮޅި މިޔުޒިކު ފިޔަވައި އެހެން އަޑެއް އިވެނީ ހާލަކުން ފަހަރަކު އެވެ. މަޑުމަޑުން އައިރީންގެ އިސްތަށިގަނޑު ހާމަކޮށްލަމުން ވައިޖެހޭ ދިމާއަށް މޫނު ދިއްކޮށްލި އެވެ. ކުއްލިއަކަށް އައި ތެތްފިނި ވައިރޯޅިއަކުން މީހާ އެކުގައި ރޫރޫ އަޅުވާލި އެވެ. ފިނިވެ އަތްފައި ގަނޑުވާ ވަރުވި ކަހަލަ އެވެ. އެއާއެކު އިވުނު މަޑުމަޑު އަޑު ބާރުވަމުން ދިޔަ އެވެ. އައިރީން ހީކުރީ ޖެހިގެން ހުރި ޢިމާރާތުން ހުޅުވިފައިވާ ކުޑަދޮރުފަތެއް ވައިރޯޅީގެ ސަބަބުން ލެއްޕުނީ ކަމަށެވެ. ނަމަވެސް ކަންވީ އެހެންނެއް ނޫނެވެ. ދުރުން އިވެމުން ދިޔަ އަޑު މަޑުމަޑުން ކައިރިވަމުން ދިޔަ އެވެ. ފަހަރަކަށްވުރެ ފަހަރެއް އަޑު ބާރުވަމުން ބާރުވަމުން ދިޔަ އެވެ. އެއާއެކު އޭނާއަށް ބަލައިލެވުނީ ޖެހިގެން ހުރި ހަތަރު ބުރީގެ ޢިމާރާތަށެވެ. އެ ޢިމާރާތުގެ ޓެރަސް މަތިން ފެނުނު އަދާޔާ ޚިލާފު މަންޒަރަށެވެ.


VAAHAKA: Dhonkanbulo | Mihaaru\n16 ޑިސެމްބަރ 2018 - 06:18 16 comments\nމި ރަށަކީ ވަރަށް ބޮޑު ރަށެކެވެ. ގަސް އެހާމެ ގިނައެވެ. އާބާދީ ވަރަށް ކުޑައެވެ. އުޅޭ މަދު މީސްކޮޅު ވެސް ދިރިއުޅެނީ ރަށުގެ ހޭޅިފަށާ ކައިރީގައެވެ. މޫދު ފެންނަ ހިސާބުގައެވެ. ރަށުގެ މެދު އޮންނަނީ ވާ ހެދިފައެވެ. މަތި ބެދިފައިވާ ބިޔަ ގަސްތަކާއި، ފެތުރިފައި އޮންނަ ވެޔޮތަކާއި ވިނައިންނެވެ. ބޮޑެތި ކުޅިތައް އޮތުމާއެކު ރަށުގެ އެތެރޭގައި އޮންނަނީ ދަނޑުވެރިކަމެވެ. ދަނޑުބިންތަކަށް ދާން އޮންނަ މަގުތަކަކީ، ގިނައިން ހިނގުމުގެ ސަބަބުން ހެދިފައި ހުންނަ މަގެވެ. ވާރޭވެހި ފެންގަނޑު ބޮޑުވުމުން މަގެއް ނޯވެއެވެ. މޫދަށް ފޭބޭނީ ވަކި ޚާއްޞަ މަގުތަކަކުންނެވެ. އެ މަގުތަކަށް އަހަރުމެން ކިޔަނީ "ފަންނު" އެވެ. ބައިސްކަލެއް ގެންގުޅޭ މީހަކު ވެސް ނޫޅެއެވެ. ކަރަންޓެއް ނުހުރެއެވެ. ފުޅިބައްތި ވެސް ދިއްލަނީ ވީހާ ވެސް އިސްރާފު ކުޑަ ވާނެ ގޮތް ބަލައިގެންނެވެ. އިރު އޮއްސިއްޖެއްޔާ ރަށުގައި ރަސްކަން ކުރާނީ އަނދިރިކަމެވެ. ހަމަހިމޭންކަމެވެ. ފަޅުކަމެވެ. ކޮންމެހެން ނުކުންނަން ޖެހިގެން ނޫނީ ގެއިން ބޭރަށް ނުކުމެއެއް ނޫޅެއެވެ.\nއަހަރުމެން އަތިރިއަށް ފައިބަން އޮންނަ ފަންނަކީ ނާމާން ތަނެކެވެ. އެ ދިމާ ކަނޑުން އަރާ އެކި ކަހަލަ މަޚްލޫޤުން ރަށުތެރެއަށް ދިޔުމަށް ޓަކައި ބޭނުންކުރަން ޖެހެނީ އެ ފަންނެވެ. ކައިރި ހިސާބެއްގައި އެހެން ފަންނެއް ނޯންނާތީ ކަމަށް ވެދާނެއެވެ. އަހަރެންގެ އުމުރަކީ ތިރީސް އަހަރެވެ. ޢާއިލާގައި ތިބި ފަސް ފިރިހެނުންގެ ތެރެއިން އެންމެ ހަގީ އަހަންނެވެ. ނަސީބު ދިމާކުރި ގޮތުން އަހަންނަކީ ހަޖަމުގެ މައްސަލަ ހުންނަ މީހެކެވެ. ގިނަ ރޭރޭ ދަންވަރު އަހަރެން އަތިރިއަށް ދާންޖެހެއެވެ. އެކަމަކު ދުވަހަކު ވެސް ފުރޭތައަކާ ދިމައެއް ނުވެއެވެ. އެހެން މީހުންނަށް ފުރޭތަ ފެނިގެން އެ ވާހަކަދައްކާ އަޑު އަހަމެވެ. އެ މީހުން ހެކި ވެސް ދައްކައެވެ. އެއީ، އިރުއަރާއިރު އަތިރިމައްޗަށް ލައްގައިފައި ހުންނަ ފަރުމަހެވެ. އެ މަސްތަކުގެ ދެ ލޯ ހުންނަނީ ބޯލައިފައެވެ. ބައެއް މަހުގެ މެދުން އިރައިލައިފައި ވެސް ހުރެއެވެ. އެންމެން އެ ކަން ގަބޫލުކުރާތީ އަހަރެންގެ ހިތަކު ވެސް ޝައްކެއް ނުއުފެދެއެވެ.\nރޭތަކުގެ ތެރެއިން ރެޔެކެވެ. ވަރަށް ވިއްސާރައެވެ. ދޭއްޖެހިއިރު އަހަރެންގެ ބަނޑު ކައްކައިލައިފިއެވެ. ވިއްސަކަށް މިނެޓު ކެތް ކުރުމަށްފަހު ފޫގަޅައި، އަލަފަތެއް ބޮލަށް ނަގައިގެން ފަންނާ ދިމާއަށް ހިނގައިގަތީމެވެ. ބައްތިއެއް ނުގެންދަމެވެ. ތުނިކޮށް ވާރޭ ވެހުނަސް ވައި ގަދައެވެ. ބައްތި ނިވޭނެކަން އަހަންނަށް ކަށަވަރެވެ. މާތްކަލާނގެ ކިބަޔަށް ވަކީލުކޮށްލައިގެން ހިނގަމުން ގޮސް އަތިރިއަށް ފޭބިތަނާ ވިދަން ފެށިއެވެ. ގުގުރަން ފެށިއެވެ. ހިތަށްއެރިއެވެ. ހަޖަމުގެ މައްސަލައަށް ވުރެ ތަކުލީފު ބޮޑު އެއްވެސް ކަމެއް އޮންނާނެ ހެއްޔެވެ؟ ވިދާލާ ވިދުވަރާއެކު ކަނޑުމަތި ފެންނަނީ ވަރަށް ނާމާންކޮށެވެ. ހުޅިނަގައި ބިންދާ ރާޅުގެ އަޑާއި، ފަތްތަކުގައި އަޅާ ވައިގެ އަޑާއި، ގުގުރީގެ އަޑުން އުފެދެނީ ބިރުވެރި މިޔުޒިކެކެވެ. އެ އިވުނީ ކޮން އަޑެއް ހެއްޔެވެ؟ ހިތާހިތުން ސުވާލުކުރީމެވެ. ކުއްލިއަކަށް ފަސްއެނބުރި ބަލައިލެވުނެވެ. ތުއްތު ކުއްޖަކު ރޮއިގަތް އަޑު އިވުނުހެން އަހަންނަށް ހީވިއެވެ. އެކަމަކު، ފޫޅުދަނޑި ނުވެއްޓޭހާ ތުއްތު ކުއްޖަކު ގޮވައިގެން، އެ ފަދަ ވަގުތެއްގައި އަތިރިއަށް ފައިބާނީ ކާކު ހެއްޔެވެ؟ ހީވި ގޮތް ކަމަށް ނިންމައިފައި މުންޑު މޮހައިލަން ހިފައިލި ވަގުތު އަނެއްކާ ވެސް ހަމަ އެ އަޑު އިވުނެވެ. މޫދަށް ފުރަގަސްދީފައި ރަށާ ދިމާއަށް އެނބުރިލީމެވެ. ވިދުވަރަކާއެކު އަހަންނަށް ފެނުނީ ބޯކޮށް ހެދިފައިވާ މަގޫގަސްތަކެވެ. އިންސާނެއްގެ ހިލަމެއް ނެތެވެ.\nބިރުގަތްލެއް ބޮޑުކަމުން ބަނޑުކެއްކުން ހުއްޓިއްޖެއެވެ. ދެން ހަދަންވީ ގޮތް އޮޅިއްޖެއެވެ. ދެއަތަކަށް ކިރިލައިފައި ފަންނާ ދިމާއަށް ހިނގައިގަތީމެވެ. ގެއަށް ދިޔުމަށް ޓަކައެވެ. ފަންނު ކައިރިވާ ވަރަކަށް ރުއިމުގެ އަޑު ވެސް ގަދަވިއެވެ. ކުއްޖަކު ނުފެނެއެވެ. އަލިކަމެއް ލިބެނީ ވިދުވަރުންނެވެ. ކުއްޖާގެ އަޑު ގަދަކަމުން ހީވަނީ އޭނަޔާ ހަމައަށް އަހަންނަށް ދެވިއްޖެ ހެންނެވެ. މަގޫގަސްތަކުގެ ތެރެއަށް ހިނގައިގަތީމެވެ. ކުއްލިއަކަށް އަހަރެންގެ ލޮލުގައި އަޅައިގަތީ އަޖައިބެއް ކަހަލަ މަންޒަރެކެވެ. ގަބޫލުކުރަން އިންތިހާއަށް އުނދަގޫވިއެވެ. ބިންމަތީގައި އޮތް މަގޫފަތެއްގެ މަތީގައި އޮތީ ކުޑަކުޑަ އަންހެން ކުއްޖެކެވެ. މަގޫފަތުގެ ދެބައިކުޅަ އެއްބައި ވަރު ވެސް ކުއްޖާ ނުވެއެވެ. އެކަމަކު ހުރިހައި ގުނަވަނެއް ހަމައެވެ. އައިބެއް ނެތެވެ. ކުއްޖާގެ ގައިގައި އެއްވެސް ފޭރާމެއް ވެސް ނެތެވެ. އެހާ ކުޑަ އިންސާނެއް ދުވަހަކު ވެސް އަހަރެން ނުދެކެމެވެ. އޭނަ އޮތީ ހީކަރުވައިފައެވެ. އަހަރެން ކުއްޖާ ނެގީމެވެ. ނެގުމާއެކު އޭނަ ރުއިން ހުއްޓައިލިއެވެ. ވަށައިގެން ހޯދައިލުމަށް ފަހު، ކުއްޖާ ގޮވައިގެން ގެއާ ދިމާއަށް ހިނގައިގަތީމެވެ.\nގޭގެ އެންމެން އެ ކަމާ ހައިރާންވިއެވެ. އެގޮތްމިގޮތަށް ކުއްޖާ ބަލައިހެދިއެވެ. އިންސާނަކާ އެއްވެސް ތަފާތެއް ނެތެވެ. ލޮލުގެ ކަޅި ފިޔަވައެވެ. އިންސާނެއްގެ ކަޅިޔަށް ވުރެ އެ ކަޅި ވައްތަރު ގޮތެއް ހުރީ ބުޅަލެއްގެ ކަޅިޔާއެވެ. އެ ކަން އެނގެނީ ވަރަށް ގާތުން ބެލީމައެވެ. ދުރުން ބަލާއިރަކު ނޭނގެއެވެ. އެންމެން ވެސް ބޭނުންވީ ކުއްޖާ ގޭގައި ބާއްވާށެވެ. މަންމައާއި ދައްތަމެން ވެސް ތިބީ ކުއްޖާ ބަލައިދޭ ގޮތަށެވެ. އެކަމަކު އޭނަގެ ހުރިހައި ކަމަކާ ހަވާލުވީ އަހަންނެވެ. ޢާއިލާއިން ބޭރު އެހެން ބަޔަކަށް ނުވެސް އަންގަމެވެ. ގިނައިން ދިނީ ކުރުނބާ ފެނާއި ބަކަރިކިރެވެ. ނަމެއް ނުކިޔަމެވެ. އޭނަ ދޮންކަމުން ދޮންކަނބުލޮގެ ނަން އިސާހިތަކުގެ ހަރުވެއްޖެއެވެ. އަދި ވަރަށް ކުޑަ ދުވަސްކޮޅެއްގެ ތެރޭ\nގައި ނުވަ މަހުގެ ކުއްޖެއްގެ އިސްކޮޅަށް ދެމިލައި، އާދައިގެ ބަރުދަނެއް ވެސް ލިބިއްޖެއެވެ.\nދޮންކަނބުލޮ ބޮޑުވަމުން އައީ އިންސާނަކު ބޮޑުވާ ވަރަށް ވުރެ އަވަހަށެވެ. ނުފިރުކި ހިނގަން ފެށިއެވެ. އެއް އަހަރު ވީއިރު ފަރިތަކޮށް ވާހަކަދައްކައެވެ. އެ އުމުރުގެ ކުއްޖަކާ އެކަށީގެން ނުވާ ވަރުގެ ދިގު، ފަން އިސްތަށިގަނޑެއް އޮވެއެވެ. ފަރާތްފަރާތަށް އެނބުރި ބަލަނީ ވަރަށް ހަލުވިކޮށެވެ. އެސްފިޔަޖަހާލެއް ވަރަށް މަދެވެ. ދެ ފައިގެ ވެސް ފުންނާބުގައި އުމެއް ކަހަލަ އެއްޗެއް ހުރެއެވެ. އެހެން ކުދިން ފަދައިން ތަންތަނަށް އަރައި، އެއްޗެއްސާ ކުޅެއެއް ނަހަދައެވެ. ބޭންދި ތާކު މަޑުމަޑުން އިނދެއެވެ. ގެންގުޅެން ވަރަށް ފަސޭހައެވެ. އޮންނަނީ އެންމެ މައްސަލައެކެވެ. ދޮންކަނބުލޮ އުޅޭހިތް ވަނީ އެކަހެރިކޮށެވެ. މީހުންގެ ތެރޭގައި އުޅޭކަށް ބޭނުމެއް ނުވެއެވެ. ކަމެއް ނެތިއްޖެއްޔާ އުޅެނީ ދުރުދުރުންނެވެ.\nއަތްފައިން ކަންކަން ކުރެވޭ އިސްކޮޅަށް ބޮޑުވުމުން އިތުރު ހައިރާންކަމެއް ލިބުނެވެ. އެއްވެސް ކަމެއް ކުރަން ބުނާކަށް ނުޖެހެއެވެ. ފެންވަރުވައި، ކާންދީހަދާކަށް ނުޖެހެއެވެ. ދޮންކަނބުލޮ އަމިއްލައަށް ހުރިހައި ކަމެއް ކުރެއެވެ. އޭނައަށް ކުރެވޭ ވަރުގެ ހުރިހަ ކަމެއް ހުންނަނީ ކޮށް ނިންމައިފައެވެ. ކުރާތަނެއް ނުފެނެއެވެ. އިރުއަރާއިރު ގޭތެރެ އޮންނަނީ ކުނިކަހައިފައެވެ. ތެލިތަށި ހުންނަނީ ދޮވެފައެވެ. މަންމަ ބަލިވެއްޖެއްޔާ މަންމަ ގާތުން ދޮންކަނބުލޮ ދުރަކަށް ނުދެއެވެ. ކިތަންމެ އިރެއް ވިޔަސް އެނދަށް އަރައި ދެ ފައި ވަށްކޮށްލައިގެން އިނދެދާނެއެވެ. މަންމަޔާ އެކިއެކި ވާހަކަދައްކައި ފޫހިފިލުވައިދެއެވެ. އެންމެ ލޯބިވަނީ އަހަރެން ދެކެއެވެ. އެކަމަކު އަހަންނަކަށް ބައްޕައެއް ނުކިޔައެވެ. ގޭގެ އެންމެންނަށް ދޮންކަނބުލޮ ކިޔަނީ "އޯއި" އެވެ. އަހަންނަށް ކިޔަނީ "އޭ" އެވެ. އެންމެނަށް ކިޔާ ނަންތައް ދޮންކަނބުލޮއަށް އެނގެއެވެ. ވާހަކަދައްކާއިރު އެ ނަންތައް ބޭނުން ކުރޭ ވެސް މެއެވެ. އެކަމަކު އެ ނަމަކުން ނުގޮވައެވެ. ފުރަތަމަކޮޅު އަހަރުމެން ވަރަށް އަޅައިގަތެވެ. ފަހުން އަޅައެއްނުލަމެވެ. ދޮންކަނބުލޮ ހުންނަލެއް ލޯބިކަމުން އެހެންކަމެއް އަހަރެން ހަނދާނެއް ނުހުރެއެވެ. ދޮންކަނބުލޮއަކީ އަހަރުމެންނަށް ލިބުނު ހެޔޮ ނަސީބެކެވެ. އުފާވެރިކަމެކެވެ. ދުވަހަކު ވެސް ރުޅިއައިސް، ބާރަށް އެއްޗެއް ބުނެއެއް ނަހަދައެވެ. ކެތްތެރިކަމުގެ އިންތިހާއެވެ. އަބަދުވެސް ހުންނަނީ ހިނިތުންވެލައިގެންނެވެ. އިރު އޮއްސޭ ވަގުތު ދޮންކަނބުލޮ އިރުކޮޅަކަށް ގެއްލެއެވެ. ގެއްލޭ ވަގުތު ގޭގެ އެއްވެސް ތާކުން ދޮންކަނބުލޮއެއް ނުފެނެއެވެ. ދިހަ ވަރަކަށް މިނެޓު ފަހުން ފެންނާނީ ގޭތެރޭގައި ހުއްޓައެވެ. އެއީ، އާންމު އިންސާނުންގެ ސިފައެއް ނޫނެވެ. ދޮންކަނބުލޮއަކީ އިންސާނެއް ނޫންކަން އަހަރުމެން އެންމެންނަށް ވެސް ގަބޫލުކުރެވެއެވެ.\nފުރާވަރަށް އެޅިއިރު ރޭގަނޑު ވެސް ދޮންކަނބުލޮ ގެއްލެން ފެށިއެވެ. އަހަރުމެން އެންމެންނަށް ވެސް ވިސްނުނު ގޮތުގައި ދޮންކަނބުލޮގެ މާޙައުލަށް ދާން އޭނަ ބޭނުންވެއެވެ. އެ ތަނުގައި އުޅޭހިތްވެއެވެ. އަހަރުމެން ގެއަށް ގެނައީތީ އޭނައަށް ދާން ނުކެރެނީއެވެ. އެ ޙަޤީޤަތް ނޭނގޭ ކަމަށް ހަދައިގެން އަހަރުމެންނަށް ތިބެވިދާނެއެވެ. އެކަމަކު އެއީ އޭނަގެ ކިޔަމަންތެރިކަމުގެ ނާޖާއިޒު ފައިދާނެގުމެވެ. އަނެއްކޮޅުން އަވަށްޓެރިންނަށް ވެސް ދޮންކަނބުލޮގެ ޙަޤީޤަތް މަޑުމަޑުން އެނގި، ބައެއް މީހުން ދޮންކަނބުލޮ ދެކެ ބިރުގަންނަން ފެށިއެވެ. މީހަކު ފަންޑިތައެއް ވެސް ހަދައިފާނެއެވެ. އޭގެ ކުރިން އަހަރުމެން ޖެހޭނީ ދޮންކަނބުލޮ ދިޔަދޭންކަން އަހަރުމެންނަށް ވިސްނެން ފެށިއެވެ.\nއެއްދުވަހަކު އިރުއޮއްސުނު ވަގުތާ ދިމާކޮށް ދޮންކަނބުލޮ ގޮވައިގެން ރަށުގެ ކޮޅަށް އަހަރެން ދިޔައިމެވެ. އަހަރުމެންގެ ބަހުރުވައިން ނަމަ އެއީ ރަށިކެޑެ ކޭބާލެވެ. އެ ތަނަކީ ބޯކަށިކެޔޮ ވަލެކެވެ. މުޅި ހިސާބުގައި އޮންނާނީ ކަށިކެޔޮ ގަހެވެ. އަހަރުމެން ގަބޫލުކުރާ ގޮތުގައި އެއީ ރޫޙާނީ ބަޔަކު ދިރިއުޅޭ ތަނެކެވެ. އެހެންވެ ރަށުގެ އެކަކު ވެސް އެ ތާކަށް ނުދާނެއެވެ. އެ ދިމާއަށް ދާން ފެށުމުން ދޮންކަނބުލޮގެ މޫނުމަތިން އަހަންނަށް އުފާވެރިކަމެއް ފެނުނެވެ. ވާން އުޅޭ ގޮތް އޭނައަށް އެނގެއެވެ. އެ ތަނުގައި އޭނަ ބެހެއްޓުމުން އަންނާކަށް ވެސް ނޫޅެއެވެ. އެހެން ހަދަންޖެހުނު ސަބަބު އަހަރެން ކިޔައިދިނީމެވެ. ދޮންކަނބުލޮގެ ލޮލުން ކަރުނަ ހިލުނުތަން އަހަރެން ދުށީމެވެ. ވަކިވުމަކީ ދޮންކަނބުލޮ އެންމެ ބޭނުންވި ގޮތެއް ނޫންކަން އެނގެއެވެ. އެކަމަކު އޭނަގެ އުފަލަށް ޓަކައި އަހަރެން ދޮންކަނބުލޮއާ ވަކިވީއެވެ.\nދޮންކަނބުލޮ ނެތުމުން ގެއަށް ފަޅުކަމެއް ވެރިވިއެވެ. އެކަމަކު ދެނެއް އޭނައެއް ނުފެނެއެވެ. ގެއަށް އޭނަ އަންނަކަން އެނގެއެވެ. އޭނަ ކުރި މަސައްކަތްތައް ބަރާބަރަށް ކުރިއެވެ. އެކި މީހުންނަށް ލޯބިން ގޮވާލާ އަޑުއިވެއެވެ. ގާތުގައި އޭނަ އުޅޭކަން އަހަންނަށް ވެސް އިހުސާސް ކުރެވެއެވެ. ނުފެންނަކަން އެކަންޏެވެ. އެކަމަކު، މަންމަ ނިޔާވުމުން ދޮންކަނބުލޮ އައުން ހުއްޓުނީއެވެ. މިއީ ޙަޤީޤީ ހާދިސާއެއްގެ މައްޗަށް ބިނާކޮށް ލިޔެފައިވާ ވާހަކައެކެވެ.


Boduthakurufaanu magugai gas indhanee\nބޭރުމަގުގައި އިންދުމަށް ހަމަޖެހިފައިވަނީ ބޮޑެތި ގަސްތައް --\nބޮޑުތަކުރުފާނު މަގު ފެހިކުރަން އެންވަޔަރަންމަންޓް މިނިސްޓްރީން މާލެ ސިޓީ ކައުންސިލަށް 2700 އަށްވުރެ ގިނަ ގަސް ހަވާލު ކޮށްފި އެވެ.\nތައިސޭ ކޮށީގައި މިއަދު ބޭއްވި ރަސްމިއްޔާތުގައި ސިޓީ ކައުންސިލަށް ގަސްތައް ހަވާލުކޮށްދެއްވީ މިނިސްޓަރ އޮފް އެންވަޔަރަންމަންޓް ޑރ. ހުސެއިން ރަޝީދު ހަސަނެވެ. މާލޭ ސިޓީ ކައުންސިލުގެ ފަރާތުން ގަސްތަކާ ހަވާލުވެލެއްވީ މާލެ ސިޓީގެ މޭޔާ ޝިފާ މުހައްމަދު އެވެ.\nއެންވަޔަރަމަންޓުން މާލެ ސިޓީ ކައުންސިލަށް 2700 ގަސް ހަވާލުކުރި -\nބޮޑުތަކުރުފާނު މަގުގައި އިންދަން ހަމަޖައްސާފައިވަނީ ރާއްޖޭގައި މިހާރު ވެސް އާއްމުކޮށް ހުންނަ އެކި ވައްތަރުގެ ގަސްގަހެވެ. އޭގެތެރޭގައި ހިތި ގަހަސް ފަދަ ގަސްތައް ހިމެނެ އެވެ. މި ގަސްތައް އިންދުމުގައި ބެލެވޭނީ ވައި ސާފު ކުރާ ފަދަ ގަސްތަކަށް ކަމަށް އެންވަޔަރަމަންޓުން ބުނެ އެވެ. އަދި، ބޭރުމަގު ފެހި ކުރުމުގެ ގޮތުން ޕޮޓްތަކުގައި އިންދުމަށް ހަމަޖެހިފައިވަނީ ރާއްޖޭގެ މާހައުލުން މަދުވެފައި ހުރި މީރުވަސް ދުވާ މާ ގަސްތައް ކަމަށާއި އޭގެ ތެރޭގައި ކަރަންކާ މަލާއި ޗަމްޕާ ޕޫލް ފަދަ މާ ގަސް ހިމެނޭނެ ކަމަށްވެސް އެންވަޔަރަމަންޓުން ބުނެ އެވެ.\nބޮޑުތަކުރުފާނު މަގު އަލުން ތަރައްގީ ކުރުމަށް، އެ މަގުގައި ހުރި ގަސްތައް ކަނޑަން ފަށާފައިވަނީ މިދިޔަ އަހަރުގެ އޭޕްރީލް މަހު އެވެ. އަދި، ކުރީ ސަރުކާރުން ނިންމާފައިވަނީ ބޭރުމަގުގައި 450 ގަސް އިންދުމަށެވެ.\nމުޅި ރާއްޖެ ފެހިކުރުމަކީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ 100 ދުވަހުގެ ވައުދުގެ ތެރޭގައި ހިމެނޭ ކަމެކެވެ.\nތިމާވެށި މާލޭ ސިޓީ ރިންގް ރޯޑް


BREAKING NEWS: Vakeelaku Ayyan Kuran Ali Hameed Ah2Dhuvas Dheefi - Vaguthu\nވަކީލަކު އައްޔަން ކުރަން އަލީ ހަމީދަށް ދެދުވަސް ދެއްވައިފި\nޓެރަރިޒަމްގެ އަމަލެއް ކުރަން އުޅުމުގެ ދައުވާ އުފުލާފައިވާ ސުޕްރީމް ކޯޓުގެ ފަނޑިޔާރު އަލީ ހަމީދަށް ޤާނޫނީ ވަކީލަކު އައްޔަން ކުރަން ކްރިމިނަލް ކޯޓުން ދެދުވަސް ދެއްވައިފިއެވެ.\nވަކީލަކު އައްޔަން ކުރަން އަލީ ހަމީދަށް ކޯޓުން ދެދުވަސް ދެއްވީ މިމައްސަލައިގައި މިއަދު ބޭއްވި ފުރަތަމަ އިބްތިދާޢީ އަޑުއެހުމުގައެވެ.\nމިއަދުގެ އަޑުއެހުމުގައި މައްސަލަ ބައްލަވާ ފަނޑިޔާރު ވަނީ ވަކީލަކު އައްޔަން ކުރަން ކިތައް ދުވަސް ބޭނުންވޭތޯ އަލީ ހަމީދާއި ސުވާލު ކުރައްވާފައެވެ. އަލީ ހަމީދު ވިދާޅުވީ ވަކީލަކު އައްޔަން ކުރަން 15 ދުވަސް ބޭނުންވާ ކަމަށެވެ. ސަބަބެއް ކަމަށް ވިދާޅުވީ އޭނާގެ މައްޗަށް ހަތަރު ދައުވާއެއް ކުރިއަށް ދާތީ އެމައްސަލަަތަކަށް އައްޔަން ކޮށްފައިވާ ވަކީލުންނާއި މަޝްވަރާ ކޮށްލަން ބޭނުންވާތީ ކަމަށެވެ. އަދި އޭގެ ތެރެއިން މިމައްސަލަ އަށް ވަގުތު ދެވޭނީ ކޮން ވަކީލުންނަކަށްތޯ ބެލުމަށް ކަމަށެވެ.\nއަލީ ހަމީދުގެ މައްޗަށް އުފުލާފައިވާ އެހެން ދައުވާތަކާއި ގުޅިގެން ވަކީލުންނާއި ބަދަލު ކުރުމުގެ ފުރުސަތު ލިބޭތޯ އާއި އާއިލާ ބައްދަލުވުންތައް ލިބޭތޯ ގާޒީ ސުވާލު ކުރެއްވުމުން އަލީ ހަމީދު ވިދާޅުވީ އޮންނަ އުސޫލުގެ ތެެރެއިން އެކަން ހަމަޖެހޭ ކަމަށެވެ.\nގާޒީ ވިދާޅުވީ ވަކީލަކު އައްޔަން ކުރަން އަލީ ހަމީދު އެދުނު ވަރުގެ މުއްދަތެއް ދެވެން ނެތް ކަމަށެވެ. ވަކީލަކު އައްޔަން ކުރަން އެންމެ ގިނަވެގެން ވެސް ދެވޭނީ 10 ދުވަސް ކަމަށާއި އެހެން ނަމަވެސް އެ 10 ދުވަސް ހަމަ ކުރުން އެއީ ލާޒިމް ކަމެއް ނޫން ކަމަށް ގާޒީ ވިދާޅުވިއެވެ. މިމައްސަލަ އަށް ގޮތެއް ނިމެންދެން އަލީ ހަމީދު ބަންދުގައި ބަހައްޓަން އަމުރު ކުރި ދުވަހުން ފެށިގެން ވެސް އަލީ ހަމީދަށް ވަކީލުންނާއި ބައްދަލު ކުރުމުގެ ފުރުސަތު ލިބެމުންދާ ކަމަށް ގާޒީ ވިދާޅުވިއެވެ. އެހެންކަމުން ވަކީލަކު އައްޔަން ކުރަން އަލީ ހަމީދަށް ދެއްވީ ދެދުވަހެވެ.\nދައުލަތުން އަލީ ހަމީދުގެ މައްޗަށް ކުރާ ދައުވާގައި ބުނެފައި ވަނީ 2013 ވަނަ އަހަރުން ފެށިގެން އިތުރު ބަޔަކާއި ބައިވެރިވެގެން ސަރުކާރު ވައްޓާލަން ރޭވުމާއި އަމިއްލަ މަންފާ އާއި ފައިދާ ހުރި ގޮތުގައި ކަންކަން ކުރުމަށް ރިޝްވަތު ހިފައިގެން އަލީ ހަމީދު މަސައްކަތް ކުރިކަމަށެވެ. އަލީ ހަމީދު ކުރީގެ ކޮމިޝަނަރ އޮފް ޕޮލިސް އަރީފް އާއި ބައިވެރިވެގެން ސަރުކާރު ވައްޓާލަން މަސައްކަތް ކުރި ކަމަށާއި އަރީފް މެދުވެރިކޮށް އެކަމުގެ ތެރެއަށް އެހެން މީހުން ވެއްދުމާއި ކޯޓު ތެރޭގައި ޤާނޫނާއި ހިލާފަށް އަލީ ހަމީދު އަމިއްލަ މަންފާ އަށް މަސައްކަތް ކޮށްފައިވާ ކަމަށް ވެސް ދައުވާގައި ބުނެފައި ވެއެވެ.\nމިއަދުގެ އަޑުއެހުމުގައި އަލީ ހަމީދު ވަނީ އޭނާ ބަންދު ކުރި ދުވަހު ސުޕްރީމް ކޯޓުގެ ސިޑިން އަރާ ފޭބުމުގެ ތެރޭގައި ފަޔަށާއި އުނަގަނޑުން ތިރިއަށް އަނިޔާ ލިބިފައިވާ ކަމަށް ވިދާޅުވެފައެވެ. ނަމަވެސް ދައުލަތުގެ ވަކީލުން ވިދާޅުވީ އަލީ ހަމީދު ހައްޔަރު ކުރަން ދިޔަ ވަގުތުން ފެށިގެން ބަންދު ކުރުމާއި ހަމައަށް ހިނގާ ދިޔަ ހުރިހާ ކަމެއް ފުލުހުން ވީޑިއޯ ކޮށްފައިވާ ކަމަށާއި އެވީޑިއޯ އަށް ބަލާއިރު އެފަދަ އެއްވެސް އަނިޔާއެއް ލިބުނު ކަން ފާހަގަ ކުރެވިފައި ނުވާކަމަށެވެ. އަދި ޝަރީޢަތުން ބޭނުންވެއްޖެ ނަމަ އެވީޑިއޯތައް ހުށަހެޅިދާނެ ކަމަށް ދައުލަތުގެ ވަކީލުން ވިދާޅުވިއެވެ.\nދައުލަތުގެ ވަކީލުން ވިދާޅުވެފައި ވަނީ އަލީ ހަމީދު ބަންދުކުރެވިފައި ވަނީ ޔުނިޓް 13 ގައި ކަމަށާއި އެތަނުގައި ބަންދު ކުރާ މީހުންނަށް އޮންނަ އުސޫލުގެ ދަށުން ދުވާލަކު އެއްފަހަރު ޑޮކްޓަރެއް ނުވަތަ ނަރުހެއްގެ އެހީތެރިކަން ފޯރުކޮށްދެމުންދާ ކަމަށެވެ. އަދި ސްޕެޝިއަލިސްޓް ޑޮކްޓަރަކަށް ދައްކަން ޖެހޭ ހާލަތެއް ނަމަ އެކަން ފޯރުކޮށްދެމުންދާ ކަމަށް ދައުލަތުން ވިދާޅުވިއެވެ.\nއަލީ ހަމީދު ވަނީ ދައުލަތުގެ އެވާހަކަތަކަށް އެއްބަސްވެފައެވެ.\nއަލީ ހަމީދު މިއަދު ވިދާޅުވީ އޭނާގެ މައްޗަށް ދައުވާ ކުރަނީ ކުރިން އޮތް ރޫލިން އަށް ބަދަލު ގެނައުމުން ސަރުކާރުން އޭނާ އާއި މެދު ހިތްހަމަނުޖެހިގެން ކުރާ ދައުވާއެއް ކަމަށެވެ.\nއޭޕްރީލް 30, 2018 11:50\nއަލީ ހަމީދު އަކީ ކޯޗެއްތޯ؟\nވަކީލެއްތޯ ޤާޒީ އެއްތޯ؟\nހެޔޮނުވާނެ، މިގައުމުގެ ގައްދާރު ކަލޭގެއާއެކު، އަހަރެމެންގެ ލޮބުވެރި ރައީސުލްޖުމްހޫރިއްޔާ ނުލައިބަލަ.


Fan'diyaaru Ghanee vaki kuran judiciary comittee in thaaeedhu kohfi - vNews.mv\nފަނޑިޔާރު ޣަނީ ވަކިކުރަން ޖުޑިޝަރީ ކޮމިޓީން ތާއީދުކޮށްފި\nމަރްޔަމް ލީން 28 November 2019, 15:28\nސުޕްރީމް ކޯޓުގެ ފަނޑިޔާރު އަބްދުލްޣަނީ މުހައްމަދު މަގާމުން ވަކިކުރަން ޖުޑިޝަލް ސާވިސް ކޮމިޝަނުން ނިންމާފައިވާ ނިންމުމަށް، ރައްޔިތުންގެ މަޖިލީހުގެ ޖުޑީޝަރީ ކޮމިޓީން ތާއީދުކޮށްފިއެވެ.\nމިގޮތަށް ކޮމެޓީން ތާއީދު ކޮށްފައި ވަނީ މިއަދުގެ ކޮމިޓީގެ ބައްދަލުވުމުގައި ބައިވެރިވެވަޑައިގެންނެވި ހުރިހާ މެމްބަރުންގެ އިއްތިފާގުންނެވެ.\nފަނޑިޔާރު އަބްދުލްޣަނީއާ ގުޅޭ ގޮތުން ޖޭއެސްސީ އަށް ހުށަހެޅި މައްސަލަތައް ބެލުމަށްފަހު އެ ކޮމިޝަނުން މިދިޔަ ބުދަ ދުވަހު ވަނީ އޭނާ 60 ދުވަހަށް ސަސްޕެންޑް ކުރުމަށްފަހު، މަގާމުން ވަކިކުރުމަށް މަޖިލީހަށް ފޮނުވާފައެވެ.\nއެ ރިޕޯޓު މަޖިލީހުން ބުދަދުވަހު ޖުޑީޝަރީ ކޮމިޓީއަށް ފޮނުވާފައިވާއިރު، ރިޕޯޓާ ގުޅިގެން ބުރާސްފަތިދުވަހު ބޭއްވި ޖުޑީޝަރީ ކޮމިޓީގެ ބައްދަލުވުމުގަ މުގައްރިރުކަން ކުރެއްވި ނައިބު މުގައްރިރު، ފޮނަދޫ ދާއިރާ މެމްބަރު މޫސާ ސިރާޖު ވިދާޅުވީ، ކޮމިޓީން ބެލި ބެލިބެލުމުން ފަނޑިޔާރު އަބްދުލްޣަނީ ވަކިކުރުމަށް ޖޭއޭސްސީން ފޮނުވާފައިވާ ރިޕޯޓުގައި އިޖުރާއަތްތައް ފުރިހަމަ ކޮށްފައިވާ ކަމަށެވެ.\nއެގޮތުން ތަހުގީގަށް ހާޒިރުވެ، ތަހުގީގުގެ ސުވާލުތަކަށް ޖަވާބުދާރީވެ، ތަހުގީގު ރިޕޯޓަށްވެސް ފަނޑިޔާރު ޣަނީ ޖަވާބުދާރީވެފައިވާކަން އޭނާ ވަނީ ފާހަގަކުރައްވާފައެވެ.\nމި ރިޕޯޓުގައި އިޖުރާއަތްތައް ފުރިހަމަކޮށްފައިވާތީ، އެ ރިޕޯޓު ތަޅުމަށް ފޮނުވުމަށް ހުށަހެޅުއްވީ ކަނޑިތީމު ދާއިރާ މެމްބަރު އަބްދުލް ޝަހީމް އަބްދުލް ހަކީމް އެވެ. އެ ހުށަހެޅުމަށް ތާއީދު ކުރެއްވީ ހެންވޭރު އުތުރު ދާއިރާ މެމްބަރު އިބްރާޙިމް މުއިއްޒު އެވެ.\nމަޖިލީހުގެ ގަވައިދުގައިވާ ގޮތުން ޖުޑިޝަރީ ކޮމިޓީން ހަމައެކަނި ބަލާނީ ފަނޑިޔާރު ޣަނީ ވަކިކުރަން ނިންމި ނިންމުމުގައި ފުރިހަމަ ކުރަން ޖެހޭ އިޖުރާއަތުތައް ފުރިހަމަކޮށްފައިވޭތޯ އެވެ.\nފަނޑިޔާރު އަބްދުލްޣަނީ ސުޕްރީމް ކޯޓުގެ ފަނޑިޔާރު ކަމުގެ މަގާމަށް އައްޔަން ކުރީ މިދިޔަ އަހަރުގެ ޖޫން 28 ގަ އެވެ.\nރައްޔިތުންގެ މަޖިލީހުން މީގެ ކުރިން ވަނީ ސުޕްރީމް ކޯޓުގެ ތިން ފަނޑިޔާރަކު މަގާމުން ދުރުކޮށްފަ އެވެ. އެގޮތުން އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުﷲ ދީދީ ވަނީ މަގާމުން ވަކިކޮށްފައެވެ. ދާދިފަހުން ފަނޑިޔާރު އަބްދުﷲ އަރީފް ވަނީ ރިޓަޔަ ކުރައްވައިފައެވެ.\nޖުޑީޝަލް ސާވިސް ކޮމިޝަން ރާއްޖެ މަޖިލިސް2019 ސިޔާސީ


vnews - Malaysia ge airport gai Syria ge rahyitheh bandhu vefai huhnathaa mahakah vure gina dhuvas\nމެލޭޝިއާގެ އެއާޕޯޓުގައި ސޫރިޔާގެ ރައްޔިތަކު ބަންދުވެފައި ހުންނަތާ މަހަކަށްވުރެ ގިނަ ދުވަސް\nހަސަން އަލްކޮންތާރް މެލޭޝިޔާގެ އެއާޕޯޓުގައި ބަންދުވެފައި ހުންނަތާ މިހާރު 37 ދުވަސްވެއްޖެ\nމެލޭޝިއާގެ އެއާޕޯޓުގެ ޓްރާންސިޓް ސެކްޝަންގައި ބަންދުވެފައިވާތާ މިހާރު މަހަކަށްވުރެ ގިނަ ދުވަސްވެފައިވާ ކަމަށް ސޫރިއާގެ ރައްޔިތަކު ބުނެފި އެވެ.\nހަސަން އަލްކޮންތާރް ބުނީ މެލޭޝިއާ ކުއަލަ ކުމްޕޫރް އެއާޕޯޓް ދޭއްގައި އޭނާ ބަންދުވެފައިވާތާ މިހާރު 37 ދުވަސް ވެފައިވާ ކަމަށެވެ. އޭނާ މެލޭޝިއާގެ އެއާޕޯޓުގައި ބަންދުވީ ސޫރިއާގައި މިހާރު ހިނގަމުންދާ ދާޚިލީ ހަނގުރާމައިގެ ސަބަބުން ކަމަށްވެސް ބުންޏެވެ.\nއަލްކޮންތާރްވަނީ 2006 ވަނަ އަހަރު އެކުވެރި އަރަބި އިމާރާތް (ޔޫއޭއީ) އަށް ހިޖުރަކޮށްފަ އެވެ.\nއޭނާ ޔޫއޭއީއަށް ދިޔައީ ވަޒީފާ އަދާކުރުމުގެ މަގުސަދުގަ އެވެ. ނަމަވެސް ސޫރިޔާގެ ދާހިލީ ހަނގުރާމައާއި ގުޅިގެން އޭނާއަށް ވިސާ ލިބުން ދިތިވުމާއި ގުޅިގެން ޔޫއޭއީއިން ވަނީ އޭނާ މެލޭޝިއާއަށް ޑީޕޯޓްކޮށްލާފަ އެވެ.\nއޭނާ މެލޭޝިއާއަށް ދިޔައީ އެ ގައުމަކީ ސޫރިއާގެ ރައްޔިތުންނަށް ތިން މަހުގެ "އޮން އަރައިވަލް" ވިސާގެ ހިދުމަތް ފޯރުކޮށްދޭ މަދު ގައުމުތަކުގެ ތެރެއިން ގައުމަކަށް ވާތީ އެވެ. ނަމަވެސް އޭނާ މެލޭޝިއާއަށް އެތެރެވާން ކުރި މަސައްކަތްވެސް ވަނީ ނާކާމިޔާބުވެފަ އެވެ. އަދި އޭގެ ފަހުން ކެމްބޯޑިއާ އަދި އެކުއެޑޯއަށް ދިއުމަށްވެސް އޭނާ މަސައްކަތް ކޮށްފައިވެ އެވެ. އެކަމަކު އެ މަސައްކަތް ވެސް ވަނީ ނާކާމިޔާބުވެފަ އެވެ.\n"އެންމެ ފުރަތަމަ މެލޭޝިއާއަށް ދިއުމުން ތިން މަހުގެ ވިސާ ލިބުނު. އަހަރެން ދެން މަސައްކަތް ކުރީ އެކުއެޑޯއަށް ދާން. ޓާކިޝް އެއާވޭސްއިން ޓިކެޓްވެސް ނެގިން. ނަމަވެސް އެއާޕޯޓުން އަހަރެން ބޯޓަށް އަރުވަން ދެކޮޅު ހެދި،" މެލޭޝިއާ އެއާޕޯޓުގައި ބަންދުވެފައިވާ ސަބަބު ބީބީސީއަށް ކިޔައިދެމުން އަލްކޮންތާރް ބުންޏެވެ.\nމެލޭޝިއާގައި ބަންދުވެފައިވާތާ ތިން މަސް ހަމަވެ، އޭނާވަނީ "އޯވަރ ސްޓޭ" ނުވަތަ ވިސާ ލިބިފައިވާ މުއްދަތަށްވުރެ އިތުރަށް އެ ގައުމުގައި މަޑުކުރަން މަޖުބޫރުވެފަ އެވެ. އަދި އެކަމާއި ގުޅިގެން އޭނާއަށް ބޮޑު ޖޫރިމަނާއެއް ދައްކަން ޖެހުނުއިރު، އޭނާ ވަނީ ބްލެކްލިސްޓްކޮށް މެލޭޝިޔާއިން އެތެރެ ނުވެވޭ ގޮތް ހަދާފަ އެވެ. އަދި އޭނާއަށް ފުރައިގެން ދެވޭކަށްވެސް ނެތެވެ.\nދެވަނަ ފަހަރަށް މެލޭޝިއާގައި އޯވަސްޓޭ ވިޔަ ނުދިނުމަށްޓަކައި ކެމްބޯޑިއާއަށް ދަތުރުކުރަން އޭނާ ކުރި މަސައްކަތްވެސް ވަނީ ނާކާމިޔާބުވެފަ އެވެ. ކެމްބޯޑިއާގެ އިމިގްރޭޝަން ޑިޕާޓްމަންޓުން ބުނީ އަލްކޮންތާރް އެ ގައުމަށް އެތެރެވުމުގެ ހުއްދަ ދެވޭނީ އޭނާ އެ ގައުމަށް ދަތުރުކުރާ ސަބަބު ސާފުވުމުން ކަމަށެވެ.\n"ދެން ހަދާނެ އިތުރު ގޮތެއް އަހަރެންނަކަށް ނޭނގޭ. އަހަރެން ސޫރިއާ ދޫކޮށް ދިޔައީ ސޫރިއާގެ ސިފައިންގެ ވަަޒީފާއާއި ގުޅެން މަޖުބޫރު ކުރާތީ. އަދި އަހަރެންގެ ގައުމުގައި ދާޚިލީ ހަނގުރާމައެއް ކުރިއަށް ދަނިކޮށް އެނބުރި ގައުމަށް ގޮސް، ލޭއޮހޮރުވުންތަކުގައި ބައިވެރިވާކަށް އަހަރެން ނޭދެން،" އަލްކޮންތާރް ބުންޏެވެ.\nއަލްކޮންތާރްގެ ހާލު މިހާރު ވަނީ ކަމާއިބެހޭ އިދާރާތަކާއި ހިއްސާކޮށްފަ އެވެ. އަދި އދގެ ރެފިޔުޖީންނާ ބެހޭ ހައި ކޮމިޝަނަރުގެ އޮފީހުން މިހާރު ވަނީ އޭނާގެ އިތުރުން މެލޭޝިއާގެ އޮފިޝަލުންނާއި ގުޅާ، މި މައްސަލަ ހައްލުކުރެވޭނެ ގޮތްތަކެއް ހޯދުމަށް މަސައްކަތްކޮށްފަ އެވެ.